
INTRODUCERE 


Actualitatea temei. În condiţiile când societăţile contemporane se confruntă cu multiple 
probleme, în frenetica lor tentativă de a ajunge la esențe, când încercările de a găsi soluția 
adecvată la noile provocări de natură politică, economică sau socială sunt însoţite nu numai de o 
apropiere în interpretarea şi înțelegerea anumitor fenomene de interes general, dar şi de o 
dispersare a eforturilor întreprinse în vederea aplicării unor soluţii potrivite cu impact edificator, 
nevoia de comunicare stăpâneşte mai mult ca oricând individul şi comunitatea pe care o 
reprezintă. Asigurarea unui dialog liber în societate, a unui schimb continuu de idei şi valori 
reprezintă una din misiunile şi preocupările de bază ale mijloacelor de comunicare în masă. Mass 
media pot stabili un contact simultan cu un număr impunător de oameni aflaţi la mare distanță de 
sursa mesajului comunicat şi în mod clar separați unii de alții. Un mesaj difuzat prin intermediul 
mass media — articol de ziar, emisiune radiofonică sau de televiziune — îi poate antrena pe 
reprezentanţii ai două sau mai multor grupuri sociale, aflate într-o anumită chestiune pe poziții 
de adversitate, într-un dialog, fie el şi unul virtual, care, fără mijlocirea presei, n-ar fi fost posibil 
poate că niciodată. 

Dintre toate formele intervenţiei ziaristice interviul răspunde în cea mai mare măsură 
dorinţei individului de a comunica. Apărut sub zodia dialogului, interviul constituie una din cele 
mai eficiente modalități de asigurare a comunicării: individ cu alt individ, individ cu grupul 
social pe care-l reprezintă, un grup social cu alt grup social, o comunitate socială cu altă 
comunitate socială, societatea cu factorii de decizie. Tocmai prin această particularitate, probabil, 
se explică una din cauzele proliferării interviului, prin multiplele tipuri ce-l caracterizează, în 
paginile presei scrise şi în programele de emisie ale posturilor de radio şi de televiziune. Este, de 
fapt, şi ceea ce determină actualitatea temei prezentului studiu. 

Dintr-un gen, în bună măsură, eclipsat o lungă perioadă de timp de alte forme de text, 
considerate mai expresive, mai generoase şi mai eficiente în “mobilizarea maselor truditoare la 
îndeplinirea hotărârilor istorice ale partidului”, dar şi în virtutea unor teorii viciate şi schematice, 
ce au cantonat jurnalismul în jurul unicului concept atribuit presei - de instrument ideologic 
(“curea de transmisie”), astăzi interviul cunoaşte nu numai un adevărat reviriment, dar şi o 
practică veritabilă de profesionalitate. În ultimii ani problematica pusă în discuţie prin 
intermediul acestui gen s-a extins, spectrul persoanelor intervievate s-a extins. De fapt, pentru 
presă nu mai există teme tabu, chestiuni ce n-ar putea fi abordate. Participanţii la discuţii au 
devenit mai sinceri şi mai deschişi, atât în formularea întrebărilor, cât şi în răspunsurile date. 


Bariera existentă odinioară — anumite lucruri pot fi spuse şi date publicității, iar altele nu, - a 


dispărut. Se evită şi cazurile, când răspunsul la întrebarea solicitată era cunoscut până ca ea să fie 
formulată, pentru că opinia expusă nu putea să se afle la mare distanță de punctul de vedere 
oficial. În zona atenţiei opiniei publice au apărut personalităţi noi (dar şi “nomenclaturiștii” de 
ieri prezintă un nou interes pentru publicul larg în măsura în care aceştia pot aduce în lumină 
multiple aspecte care până odinioară erau categorisite drept o mare taină de stat). Astfel, interviul 
poate fi considerat o modalitate eficientă de punere în circulaţie, dar şi de valorificare a 
multiplelor idei, opinii, exprimate atât de personalitățile publice, cât şi de orice persoană — 
deţinătoare de informaţie utilă pentru publicul larg. În viziunea noastră, o investigaţie a locului şi 
rolului interviului în comunicarea mediatică contemporană, a modalităților de valorificare a 
potențialului acestui gen ziaristic ar fi utilă nu numai pe plan teoretic, completând tabloul general 
al evoluţiei sectorului mediatic şi contribuind în mod real la dezvăluirea stării actuale şi a 
tendințelor relevante, înregistrate în activitatea jurnalistică în circumstanţe noi, dar şi pentru cei 
care practică interviul în presa de astăzi. 

Scopul şi obiectivele tezei. Studiul întreprins porneşte de la trei ipoteze, considerabile în 
viziunea noastră, şi anume că: 

1. O dată cu trecerea „de la societatea totalitară a monologului, a partidului unic şi „vocii” 
unice la societatea democratică a dialogului” [1], în condiţiile în care manifestarea plenară şi 
firească a nevoii de comunicare — în cadrul unei societăți care din oprimată devine liberă, 
posibilitatea dialogului cu şi prin mass media obţinând un „statut de comunicare participativă” 
[2], în mijloacele de comunicare de masă, în general, şi în presa scrisă, în particular, se atestă o 
prezență mult mai frecventă a interviului, acest gen ziaristic plasându-se printre cele mai 
solicitate şi mai credibile modalităţi de transmitere a informaţiei. În interviul contemporan se 
produc şi schimbări de expresie calitativă şi anume: se înregistrează o extindere a elementului 
analitic, care se manifestă prin utilizarea prioritară a întrebărilor cu funcție argumentativă, atât 
inerentă cât şi dobândită, întrebări care în mod evident îl deplasează pe intervievatul din câmpul 
de informare propriu-zisă în câmpul discursului argumentativ, astfel că cititorul nu este doar 
informat, dar şi provocat la reflecții. 

2. Genul ziaristic nu este un simplu concept, întrucât convenția literară, tematică sau 
structural-convențională, în care se încadrează un mesaj publicistic, îi modelează caracterul. 
Astfel că genul poate fi considerat ca un imperativ instituţional, care exercită o constrângere 
asupra jurnalistului, dar care, la rândul lui, suferă şi el o constrângere din partea autorului. În 
mod special aceasta se referă la interviu, pentru care funcția conativă, adică adresarea directă 
(emițătorul se adresează direct receptorului), formularea întrebărilor, utilizarea imperativului, îi 


sunt specifice şi exploatate de interviatori în cadrul relaţiei jurnalist — interlocutor. 


3. Presa, în general, şi genurile jurnalistice, în particular, nu pot fi examinate în afara 
realității cotidiene, multiplelor aspecte social-economice şi politice, caracteristice pentru 
societăţile noastre, aflate în proces de tranziţie. În contextul fenomenelor care se produc în 
realitatea naţională, în relaţiile interetnice, interculturale, interviul devine unul din cele mai 
indicate genuri în efectuarea dialogului dintre culturi, acest lucru implicând cerințe speciale şi 
față de ceea ce noi numim interviul cu subiect etnic. 

Pornind de la aceste supoziţii, obiectivele prezentului studiu rezidă în următoarele: 

e identificarea rolului şi locului interviului în valorificarea jurnalistică a realității la etapa 
actuală; 

e determinarea dimensiunilor conceptuale ale interviului ziaristic, evaluat în contextul 
prefacerilor axiologice prin care trece comunicarea mediatică în perioada de tranziţie; 

e elucidarea schimbărilor de natură cantitativă şi calitativă ce au intervenit în evoluţia 
interviului din presa scrisă contemporană; 

e examinarea tehnicilor de redactare a interviului, în vederea valorificării cât mai eficiente a 
mesajului comunicat. 

Concomitent, urmează studierea şi altor aspecte ce ţin de spectrul obiectivului de bază, 
cum ar fi: 

e definirea conceptului de interviu ca gen jurnalistic în contextul interogației continue cu 
privire la rolul, locul şi funcțiile mass media în societatea contemporană; 

e evidenţierea specificului celor două componente esenţiale ale interviului ca intermedierea şi 
investigarea; 

e caracterizarea particularităților întrebărilor în interviurile de presă şi a tipologiei acestora; 

e examinarea fenomenului pătrunderii masive a elementului analitic în conţinutul interviului. 

Noutatea ştiinţifică a studiului. Pentru prima dată, după o perioadă apreciabilă de aflare 
a mass media într-o situație instabilă de tranziţie, de acumulare a unor experienţe în spațiul 
comunicării mediatice, se întreprinde o examinare complexă a interviului ca instrument 
subordonat intereselor democratizării societăţii, ca gen jurnalistic ce însumează în el şi elementul 
comentativ, aspectul analitic. Lucrarea este axată pe o interpretare complexă, interdisciplinară a 
interviului ca text jurnalistic specific, autorul intervenind cu o nouă tipologizare a întrebărilor în 
interviu, efectuată din perspectiva funcțiilor pe care le îndeplineşte întrebarea în interviul 
modern. 

De domeniul noutăţii țin şi delimitările teoretice asupra tipurilor de interviuri — cu subiect 
etnic şi religios, feminin şi cu minori, care s-au constituit şi s-au afirmat ca provocări generate de 
fenomenul globalizării şi de multiplele probleme cu care se confruntă societăţile românească şi 


moldovenească pe calea integrării europene. 


Gradul de studiere a temei investigate. În 1992 apare în versiunea în limba română a 
„Manualului pentru ziariştii din Europa Centrală şi de Est”, care include şi un compartiment cu 
denumirea „Interviul: mai mult decât întrebare şi răspuns” [3]. Însuşi titlul capitolului parcă s- 
ar dori a fi o replică la felul cum a fost tratat acest gen publicistic în literatura de specialitate 
până la finele anilor '80. De fapt, în spaţiul românesc, chiar şi în perioada mai recentă, interviul 
s-a bucurat foarte puţin de studii aparte având ca obiectiv acest gen, fiind abordat doar în 
contextul unor manuale de jurnalism [4] sau în teritoriul limitat al unor articole incluse în 
culegeri şi reviste [5]. Ca şi în România, în Republica Moldova există foarte puţine lucrări care 
s-ar fi axat pe abordarea într-un mod special a acestui gen fundamental al jurnalismului [6], chiar 
dacă în ultimii ani aici au fost totuşi întreprinse câteva încercări de interpretare a unor aspecte 
particulare ale interviului [7]. Unii cercetători sunt înclinați a explica numărul relativ redus al 
investigațiilor, consacrate nemijlocit genului interviului, prin: a) gradul insuficient de elaborare a 
varietatea şi eterogenitatea materialului empiric în domeniu, fapt care determină persistenţa unor 
dificultăți în sistematizarea şi generalizarea ştiinţifică a practicii jurnalistice [8], în definitiv, 
fiind, practic, unanim recunoscută justeţea calificării interviului drept „genul cel mai neglijat de 
către teoreticieni” [9]. În Rusia, până relativ nu demult, abordarea genului interviului, marcată de 
unele tentative meritorii de definire a conceptului respectiv (de remarcat, în contextul subiectului 
examinat, calificarea argumentată şi sugestivă a interviului drept „interspecie” [10]), oricum 
rămânea, din perspectiva viziunilor actuale, raportată la un sistem al genurilor publicistice ce 
apărea de-a lungul anilor drept imuabil, sortit încadrării în anumite scheme tradiționale, 
simplificate [11]. În studiile recente ale cercetătorilor activităţii mass media din Rusia [12] se 
înregistrează revigorarea atenţiei față de problematica genului interviului, se produce revizuirea 
conceptelor perimate. Astfel de orientări noi caracterizează, mai ales, lucrările reprezentanţilor 
sferei universitar-academice din Moscova [13] şi Sankt-Petersburg [14]. Printr-o analiză 
aprofundată se remarcă, în special, lucrările lui A. Tertâcinâi [15]. Numai într-un singur an, 
2006, câteva teze de doctor, susținute în Federaţia Rusă, au abordat problematica interviului sau 
a problemelor conexe [16]. La Chişinău, o astfel de lucrare, în care, cu rigurozitate şi consistență 
ştiinţifică, a fost efectuată analiza unor aspecte importante, aferente problematicii interviului, 
este teza de doctor a Sabinei Corniciuc „Interogaţia retorică în publicistica scriitoricească 
română” [17]. 

O tentativă apreciabilă de investigare a interviului a fost întreprinsă în România de Tudor 
Vlad în cartea sa „Interviul de la Platon la Playboy” [18], studiul fiind valoros şi prin faptul că 
este prima încercare în România de abordare complexă a condiţiei interviului, în opinia lui Tudor 


Vlad, „unul dintre cele mai importante genuri jurnalistice” [19]. De fapt, mai mulți cercetători ai 


genurilor presei consideră interviul, de rând cu schița, drept gen-cheie [20], „piatră unghiulară a 
jurnalismului” [21], iar Jean-Luc Martin-Lagardette califică interviul, alături de anchetă şi 
reportaj, unul din genurile mari (grands genres) ale presei [22]. 

Un anumit interes pentru cercetătorii interviului prezintă monografia Andrei Șerbănescu 
„Întrebarea. Teorie şi practică” [23]. Esenţa comunicării şi dialogul depind fundamental de 
schimbul de informaţie, generat prin cuplul întrebare — răspuns, deci şi de cunoaşterea modului 
în care funcţionează acest mecanism. Lucrarea Andrei Șerbănescu, cu exemple numeroase şi 
dintre cele mai variate, de o rigoare ştiinţifică adecvată, sistematizează teoriile din domeniu şi 
explică rolul şi funcţionarea întrebării în practica limbii. Întrebarea constituie şi locul de întâlnire 
a unor demersuri teoretice asupra interviului, astfel că studiul Andrei Șerbănescu este de o 
valoare incontestabilă pentru o înțelegere mai profundă a procesului de comunicare prin interviu. 

De remarcat, că marea majoritate a studiilor consacrate interviului au fost efectuate în 
fiecare caz doar dintr-o perspectivă — sau a prestației jurnalistului, autorului de interviuri, sau a 
construcției mesajului publicat sau difuzat, pornindu-se de cele mai multe ori de la ideea ce 
trebuie, dar nu şi ce aşteaptă consumatorul de informaţie. În opinia noastră, spaţiul public 
comunicațional, care alcătuieşte „elementul indispensabil al societății moderne” [24], se 
construieşte nu numai grație abilităților structurilor guvernatoare, dar pornind, mai întâi de toate, 
de la nevoia de informaţie a cetăţeanului de rând. În această ordine de idei, subscriem la teza că 
„potențialul comunicativ al societăţii civile... conferă cetățeanului conştiinţa de sine şi a rostului 
său social şi politic, facultatea de a gândi, de a adopta decizii şi a acţiona în cunoştinţă de cauză” 
[25]. Respectiv, rolul interviului ca gen jurnalistic în asigurarea interacțiunii comunicaţionale în 
societatea contemporană — un aspect neelucidat încă în literatura de specialitate — se pretează 
unei examinări speciale, destinate configurării unei viziuni integratoare a fenomenului. 

Suportul metodologic al studiului. În investigaţiile efectuate, autorul prezentului studiu a 
apelat, în special, la metoda analitică de cercetare, drept o metodă ştiinţifică generală, care i-a 
permis să dezvăluie trăsăturile esențiale ale fenomenului studiat. Pornind de la ideea că misiunea 
cercetătorului fenomenului jurnalistic trebuie să transpună experiența unor indivizi sau a unor 
colectivităţi de creație jurnalistică în termeni intelectuali, s-a procedat la integrarea datelor 
obținute într-un sistem coerent, în baza unei abordări sistemice, urmată de cea structural- 
funcţională. În general, s-a apelat la metodele de cercetare caracteristice ştiinţelor socio- 
umanistice ca, de exemplu, metoda comparativ-tipologică, folosită la evidențierea 
particularităților evoluţiei genului interviului în presa contemporană, metoda sociologică, prin 
intermediul căreia au fost raportate situațiile studiate la tendinţele proceselor social-politice şi 
culturale, provocate de tranziția democratică, metoda psihologică, cu ajutorul căreia au fost 


cercetate reacţiile, comportamentul şi autoidentificarea protagoniştilor interviurilor. De 


asemenea, în cadrul studiului, s-au utilizat analiza şi sinteza, inducția şi deducția, generalizarea 
materialului statistic, a publicisticii sociopolitice şi a sondajelor de opinie. Îmbinarea metodelor 
de investigare particular-operaţionale (examinarea documentelor, interpretarea textelor, 
abordarea semiotică, content-analiza producției mediatice, observaţia, ancheta) cu cele general- 
ştiinţifice a permis, considerăm, înlocuirea demersului întâmplător prin aplicarea unor teorii 
verificate. 

Suportul teoretico-ştiinţific al prezentei lucrări a derivat din obiectivul şi sarcinile ei. 
Fundamentul acesta l-au constituit, în primul rând, scrierile în domeniul teoriei mass-media şi 
teoriei comunicării şi studiile filologice fundamentale, care au servit drept surse teoretice pentru 
determinarea abordărilor de reconsiderare a fenomenului interviului. Caracterul multidisciplinar 
al temei investigate a necesitat aplicarea realizărilor ştiinţifice din domeniile comunicaţional- 
mediatic (M. McLuhan, D. McQuail, M. De Fleur, S. Ball-Rokeach, M. Castells ş. a.), jurnalistic 
(M. McCombs, D. L. Shaw, D. Randall, Ch. Stewart), filologic (R.Wellek, A. Warren, A. 
Marino, M. Cimpoi). 

În procesul de lucru la teză s-a apelat la material bibliografic din diverse domenii: 
jurnalism, politologie, culturologie, sociologie, retorică. Aceste studii, executate pe filiere 
diverse, conţinând referiri contextuale la obiectul de investigație, în ansamblu, au înlesnit 
evaluarea tendinţelor de valorizare a problematicii abordate, chiar dacă, având alte obiective şi 
sarcini, diferă de conceptul particular al prezentei lucrări. 

Punctele incontestabile de reper ale acestei cercetări l-au constituit şi postulatele expuse 
în studule la temă, publicate în Occident, în special, ale cercetătorilor jurnalismului francofon — 
Michel Voirol, Ph. Gaillard, Marc Capelle, Jean-Luc Martin-Lagardette, Yves Agnes, spaniol — 
M. Quesada, E. Frattini, J.J.Muioz, F. Valbuena şi american - Melvin Mencher, Peter P. Jacobi, 
Millicent Hay, Ralph S. Izard ş. a. 

De o semnificație esențială în realizarea obiectivelor pe care şi le-a propus studiul au fost, 
de asemenea, lucrările specialiştilor în domeniu din România - Tudor Vlad, Mihai Coman, loan 
Drăgan, Marcel Tolcea, Luminiţa Roşca, Andra Șerbănescu, Petru Pânzaru şi din Republica 
Moldova — Dumitru Coval, Victor Moraru, Constantin Marin, Ala Roşca, Mihail Guzun, 
Georgeta Stepanov, Mihai Lescu ş.a. 

Este evident că autorul acestui studiu n-ar fi reuşit să-l realizeze, dacă n-ar fi profesat 
acest gen de-a lungul a peste mai bine de două decenii într-un şir de mass media tipărită şi 
electronică din România, adică sprijinindu-se pe propria experiență de intervievist. 

Noutatea ştiinţifică a rezultatelor obținute. Originalitatea lucrării este pusă în valoare de 
tratarea complexă a fenomenului interviului, fiind depistate tendințele evoluției genului la etapa 


actuală. Studiul oferă o sistematizare, definire şi analiză comparată integrală a interviului, 


reliefează locul lui în cadrul sistemului de genuri la care recurge jurnalismul contemporan. 
Interviul este examinat, pe de o parte, din perspectiva originalității sale în cadrul activităţilor 
jurnalistice, pe de altă parte, este evidenţiată relația sa cu alte genuri în contextul interferenţei 
care se produce între genuri, imprimând noi valențe textelor jurnalistice. Dezvăluirea experienţei 
specifice a jurnaliştilor oferă posibilitatea constatării unor particularități semnificative ale 
genului, cum ar fi pătrunderea masivă a elementului analitic în conținutul interviului. Teza 
prezintă o contribuție la precizarea tipologiei actuale a interviurilor, la argumentarea şi 
explicarea apariţiei formelor noi ale genului examinat. Într-o lumină nouă este prezentată 
corelația "întrebare”- ”răspuns” în interviu. 

Semnificaţia teoretică şi valoarea aplicativă a lucrării. Importanţa teoretică a lucrării 
rezidă în oferirea unei viziuni integratoare asupra genului interviului în presa contemporană, 
permiţând conturarea unui tablou complex al activității jurnalistice. Valoarea practic-aplicativă 
este conferită tezei de soluţiile şi propunerile concrete, formulate cu privire la optimizarea 
tehnologiei activităţii profesionale în sfera jurnalismului. 

Ideile expuse în studiu, rezultatele investigaţiei stau la baza unor cursuri în materie de 
jurnalism ţinute de doctorand la Catedra „Comunicare şi Relații Publice” a Universităţii 
„Gheorghe Cristea” din Bucureşti, la Universitatea de Nord - Baia Mare şi Universitatea 
„Banatului — Timişoara”. 

Considerăm că prezentul studiu poate servi drept suport metodico-didactic în studierea 
genurilor presei în cadrul facultăților de jurnalism şi ştiinţe ale comunicării, şcolilor de jurnalism, 
iar pentru lucrătorii din jurnalistica practică rezultatele acestor investigaţii pot să furnizeze 
informațiile necesare în vederea planificării şi redactării mesajului ziaristic, în special, al 

Capitolul I 


INTERVIUL - ÎNTRE INFORMARE ŞI NEVOIA DE DELIBERATIV 


I.1. Interviul contemporan sub presiunea schimbărilor de fond din presa perioadei 


de tranziţie 


Expresia concretă a ziaristicii se manifestă prin genul ziaristic care, dacă ar fi să 
generalizăm definițiile expuse de diferiți cercetători, este o diviziune ce cuprinde creaţii 
publicistice, având trăsături comune în ceea ce priveşte modalitățile de prelucrare a informației şi 
a opiniilor despre ea, asemănătoare ca formă, temă, stil, manieră de prezentare a faptelor şi 
ideilor. „Prezentarea” în genurile ziaristice presupune o „structură” externă, adică un mod anumit 
de corelaţie dintre conţinut şi formă şi o „structură” internă, exprimată prin atitudinea, tonul, 
felul de înfăţişare a faptelor şi ideilor. 

Deşi genurile ziaristice funcționează ca un sistem, fiecare dintre ele corespunde anumitor 
funcţii. Prin interviu, consumatorul de presă are senzația (graţie activităţii ziaristului) participării 
directe la eveniment, are, în mai mare măsură, impresia că dialoghează — fără nici un intermediar 
— cu persoane mai mult sau mai puţin inaccesibile. Este şi aceasta o cauză a proliferării 
interviului în presa scrisă, la radio şi la televiziune. Pe de altă parte, ziariştii cultivă genul din 
dorinţa firească de a-şi informa publicul direct de la sursă, operativ şi exact. Astfel că, dintre 
toate genurile ziaristice, interviul răspunde în cea mai mare măsură dorinței omului de a dialoga, 
de a se documenta direct de la purtătorul de informaţie. În viaţa reală există evenimente, 
persoane de mare interes pentru numeroase categorii ale publicului. Este firesc însă ca ele să nu 
fie accesibile tuturor. În acest fel, ziaristul, în virtutea profesiunii sale şi în numele publicului, va 
fi martorul ocular al evenimentului, va fi purtătorul de cuvânt al cititorilor (radioascultătorilor, 
telespectatorilor) dornici de cunoaştere. 

La prima vedere, genul interviului este cât se poate de facil, accesibil oricărui debutant: 
ziaristul pune întrebările, lăsând pe seama celui interogat tot greul formulării răspunsurilor. Ca 
gen ziaristic propriu-zis, interviul se constituie dintr-o succesiune de întrebări şi răspunsuri. 
Textul interviului are la bază rezultatul valorificării unei întrevederi solicitate, provocate de 
ziarist, generând convorbirea — publicată în presă, înregistrată pe bandă magnetică pentru o 


emisiune radiofonică sau filmată pe o peliculă pentru un program TV. Dar caracterul facil al 

interviului nu este decât o aparență. Cunoscând mai îndeaproape laboratorul de lucru al 
ziaristului, constatăm că în spatele unui simplu interviu, spontan şi firesc, se ascund multe zile de 
documentare asiduă în legătură cu domeniul cercetat, cu activitatea persoanei intervievate, se 
ascund ore în şir „irosite” de ziarist, numai pentru a reuşi să găsească persoana în cauză, şi alte 
ore, multe şi acestea, câteodată, pentru a o determina să acorde interviul. Greutățile sunt 
numeroase, satisfacțiile reuşitei tot atât de numeroase, dar şi unele şi altele nu transpar din 
redactarea interviului. 

Înainte de a prezenta şi comenta definițiile interviului, considerăm că este important să ne 
oprim asupra etimologiei acestui cuvânt. Termenul este de provenienţă engleză, însă la origine se 
află un verb francez. Conform definiţiei incluse în Le Petit Larousse, “Interview - n.f. ou m. (mot 
angl.), întrevedere cu o persoană pentru a o interoga asupra acţiunilor, ideilor, proiectelor sale, ca 
să le publice sau să le difuzeze conţinutul, sau pentru a le utiliza în analiză” [1]. În lucrările 
lexicografice din Anglia şi America se precizează că originea cuvântului ar fi verbul francez 
“entrevoir”, tradus “see each other”, deci a te întâlni unul cu altul, cu celălalt, a te vedea faţă în 
față. Trebuie să precizăm că în concepţia europeană acest termen a primit azi şi alte înţelesuri, 
adăugiri: spre exemplu, discuţia purtată pentru o eventuală angajare. În lucrarea de faţă, ne vom 
referi însă, evident, la interviul jurnalistic. 

O definiție a interviului jurnalistic, care-l separă de alte genuri, găsim în Webster”s 
Third New International Dictionary of the English Language Springfield: „O discuţie realizată 
de un reporter radio sau de televiziune în vederea obţinerii unei informaţii ce urmează a fi 
publicată, ...reproducerea unei conversații” [2]. Autorul unui alt dicționar explicativ din 
domeniul comunicării media, notează că „un interviu reprezintă o discuţie specială ce este 
agreată a se desfăşura la un post de radio sau TV, sau urmează a fi publicată şi care 
reprezintă Sau are importanţă pentru mai multe persoane” [3]. Într-un dicţionar de termeni 
media se poate citi că interviul este o „convorbire realizată de un jurnalist cu o persoană, care 
poate fi publicată într-un oarecare organ de presă” [4] şi e specificat că a intervieva înseamnă 
„a realiza un interviu, o convorbire pentru a fi publicată ulterior într-un media” [5]. Cu alte 
cuvinte, scopul întrevederii ziaristului cu unul sau mai mulţi interlocutori este de a redacta un 
text ziaristic. Caracteristica amintită delimitează net interviul din ziaristică de interviul folosit în 
alte domenii de activitate, indiferent dacă prin intermediul său se investighează (sociologic, 
criminologic, etc.) sau se face terapeutică ( psihologie ). 

O definiție mai amplă a interviului aparține cunoscutului jurnalist şi cercetător francez, 
ex-redactor-şef al prestigioasei publicaţii „Le Monde”, Yves Agnès. În viziunea lui, noţiunea de 


interviu înglobează următoarele elemente esenţiale: 

- un demers, o intervenţie a jurnalistului (cu un anumit scop redacțional, pentru a 

aduce ceva cititorilor publicaţiei respective); 

- acesta fiind cel care interoghează (jurnalistul joacă un rol activ, el nu este un simplu 

grefier); 

- o persoană ( jurnalistul desemnează o persoană pentru a-i fi adresate întrebări); 

- asupra unui Subiect dat, într-un moment anume (problematica şi actualitatea se 

axează pe linia de subiect aleasă de jurnalist); 

- pentru a obține ( jurnalistul trebuie să-şi pună în valoare competența profesională); 

- informații, explicaţii sau opinii (în dependenţă de diferitele tipuri de interviuri); 

- care sunt Suficient de interesante şi incitante (aceasta şi este valoarea care justifică 

interviul); 

- pentru a fi publicate (pentru publicul larg sau pentru un cerc inițiat); 

- sub responsabilitatea intervievatului (interviul este un text alcătuit din spusele, din 

citatele intervievatului) [6]. 

Sunt vehiculate uneori opinii, cum că interviul şi-ar avea rădăcinile în ţinutul îndepărtat al 
istoriei omenirii, în evoluţia şi transformarea de zi cu zi a vieții şi a sistemelor sociale, culturale, 
politice, etc., evoluând treptat din starea brută spre noi realizări, noi orizonturi şi chiar spre 
perfecţiune [7]. Încercările însă de a căuta originea interviului în dialogurile socratice sau în 
cunoscutele “intervista” ale umanistului italian Pico Della Mirandola par a fi cel puțin riscante. 
În felul acesta s-ar putea pune semnul egalităţii între interviu şi tot ce se stă sub zodia întrebării. 
Probabil, nu este cazul să fie atribuit interviul perioadei de începuturi ale lumii. Considerăm că în 
calitate de gen ziaristic, interviul nu putea să apară înaintea presei însăşi. 

De fapt, apariţia interviului modern se leagă de numele americanului James Gordon Bennet 
care, animat de dorința de a atrage publicul prin faptul divers, creează în anul 1835 cotidianul 
“The New York Sun”. Va spune / make news, şi lui i se datorează, fără îndoială, primul interviu 
publicat în paginile unui ziar. Investigând o crimă din lumea interlopă, Bennet a avut o 
convorbire cu patroana unui bordel, locul unde se petrecuse crima, dialogul cu ea îndeplinind 
toate condițiile pentru a fi considerat primul interviu autentic. La început, importanța acestui nou 
gen a fost contestată în cercurile jurnalistice. După o scurtă perioadă necesară atât pentru 
familiarizarea ziariştilor, cât şi a cititorilor, nimeni n-a mai pus la îndoială utilitatea acestei forme 
de informare. 

În ziaristică, noţiunea de interviu comportă şi un alt sens — cea de tehnică de colectare a 
informației. Dar obţinerea anumitor date sau opinii prin intervievare poate să nu aibă ca obiectiv 
redactarea unui interviu ca gen ziaristic, ci a unor anchete, studii, articole etc. Interviul ziaristic 


are ca scop şi menire de a reda cu exactitate şi operativ o anumită opinie despre un eveniment 

sau altul, adică un punct de vedere, o atitudine, o interpretare. Pornind de la acest gând, 
considerăm că în cadrul interviului ziaristic apare şi conotația politică, care există prin însăşi 
reporterul ca exponent al societății în care trăieşte, dar, în special, prin intervievatul ca exponent 
al mediului social, grupului de interese din care face parte. 

Tocmai în acest context, este justificată referința la prezența componentelor analitice în 
interviu care, după Victor Moraru, servesc „realizării sarcinilor de reflectare şi pătrundere a 
realității”, deoarece „tocmai interpretarea oferă posibilitatea ajungerii la dimensiunea 
sintetizatoare a mesajului publicat care, spre deosebire de analiză (strict ştiinţifică — n.n. — D. C.), 
mizează pe punctul de vedere subiectiv, pe exprimarea personalizată, emotivă a situaţiilor 
sociale” [8]. Nu putem trăi izolați de lumea din jurul nostru. Ca urmare, într-un fel sau altul, 
ziaristul, cât şi intervievatul, devine un exponent al unei anumite categorii sociale (mai mică 
sau mai mare) pe care o susține şi o exprimă public în cadrul raportului întrebare — răspuns. 

În cercetările moderne, interviul este privit ca o interacţiune circumstanţială, socio- 
culturală, situată şi situantă pentru protagonişti, o interacțiune subiectivă, integrând, în grade 
diferite, un demers comun de simbolizare care mediază şi orientează comunicarea, „0 pasă ( în 
franceză: une passe — D. C.) de arme verbale, unde doi protagonişti (intervievatul / jurnalistul) 
trebuie fiecare să facă probe şi să provoace o considerațiune mutuală” [9]. Această formulare 
complexă are menirea de a specifica dependenţa reciprocă dintre personajele angajate în 
comunicarea verbală, pe de o parte, şi cadrul socio-cultural de realizare a acestei activităţi, pe de 


altă parte. 


Interviul reprezintă „un proces al acțiunii reciproce verbale, în cadrul căruia un om tinde 
să caute informaţie sau să afle opinia unui alt om Sau a unei categorii (grupe) anumite de 
oameni... pentru a aduce la cunoştinţa consumatorului de informaţie adevărul aflat operativ 
din cele mai competente şi autoritare surse” [10]. Jurnalistului îi revine misiunea „să culeagă, 
să adune pe parcursul unei întrevederi vorbele (spusele) unei persoane” [11]. Această definiție 
caracterizează, practic, orice modalitate de interviu. Totuşi trebuie să reamintim că nu orice 
discuţie cu o personalitate a vieţii publice este un interviu. Adică, nu orice conversaţie cu 
asemenea interlocutori este susceptibilă de a fi mediatizată numai datorită importanţei sociale a 
intervievaților. Dacă ar fi atât de simplu, reporterul ar avea doar simplul rol de înregistrator, iar 
întrebările lui nu ar mai avea nici o importanţă, nici un rost. În acest sens ne putem solidariza cu 
afirmaţiile cercetătorului francez Michel Voirol, care menţiona că este abuziv să numim interviu 
nişte simple vorbe aruncate într-o doară, o declarație făcută undeva în pripă, chiar de o 


personalitate, sau o discuție chiar mai amănunțită cu un specialist într-un domeniu de strictă 

specialitate. Primele sunt simple conversații, apoi avem de-a face cu declaraţii şi, în fine, cu o 


întrevedere documentară. 


Marc Capelle consideră, că „pentru a fi mai exacti, ar trebui să vorbim de darea de seamă a 


interviului (subliniat de noi — D.C.)” [12], adică despre o dare de seamă care ar conține 
informația obţinută prin intervievare, autorul francez definind interviul drept „un demers 
investigativ, care are ca scop culegerea informaţiei sau a unor opinii inedite direct de la o sursă 
reprezentativă, care a acceptat să aducă la cunoştinţa publicului ceea ce el comunică” [13]. 
Astfel, reieşind din cele menţionate până acum, putem insista asupra faptului că interviul este, 
înainte de toate, o conversaţie cu un demers investigativ. Desigur, interviul nu este izvorul 
principal de obținere a informaţiei, fiindcă jurnalistul dispune de posibilitatea de a se informa 
referitor la problemele care îl interesează din cărţi, reviste, gazete, documente oficiale, etc., care 
conţin o informaţie ce adesea este suficientă pentru scrierea unui studiu, comentariu în domeniul 
dat. De multe ori însă, publicaţia în ziar este imposibilă fără rezultatele comunicării jurnalistului 
cu persoanele care-l interesează. Numai comunicarea directă contribuie, în majoritatea cazurilor, 
la conceperea mai amplă şi mai complexă a chestiunii abordate, ajută la determinarea precisă a 
cauzelor unor fenomene sau evenimente din viaţa şi din lumea înconjurătoare. Contactând pe viu 
cu interlocutorii, jurnalistul poate să le reflecte calitățile individuale, modul lor de a cugeta, de a 
lua atitudine în cadrul anumitor probleme, chiar să le dezvăluie unele calități ale caracterului, 
particularizările comportării, etc. Însă toate aceste efecte pot fi obţinute numai în cazul când 
jurnalistul posedă o pregătire bună şi când reflectă anumite cerinţe respectându-le. În ziarele şi 
revistele noastre, interviul a cunoscut întotdeauna o frecvenţă extraordinară, dialogul provocat i-a 


atras întotdeauna pe cei ce activează pe tărâmul jurnalisticii. 


Conceptul dialogului, ca principiu fundamental al construirii interviului, este foarte 
important în contextul examinării acestui gen. În viziunea cercetătorilor, dialogul reprezintă un 
apanaj, în primul rând, al limbajului vorbit. Constituit dintr-o înlănțuire de replici care formează 
unitatea dialogică, dialogul în sistemul comunicării verbale în jurnalism îşi asumă ipostaza de 
„comunicare spirituală” [14], fortificând vocația antropocentristă a textului jurnalistic. De 
menționat, totodată, necesitatea unei abordări complexe a conceptului dialogului şi considerarea 
inevitabilă a acestuia în raport cu monologul. Cercetătorii constată că doar înlănțuirea de replici 
încă nu marchează definitiv condiția dialogului, hotarul dintre dialog şi monolog fiind deseori 
destul de convenţional, întrucât dialogul (şi interviul ziaristic ca o varietate a acestuia) poate 
include frecvent, după cum demonstrează cercetările cantitativ-tipologice ale limbajului presei 
[15], enunţuri monologice ample, replicile configurându-se drept afirmații desfăşurate, 


argumentative, alimentate de spirit polemic, fiind, în fond, monologuri, adresate interlocutorului/ 

audienței (totalitatea răspunsurilor şi intervențiilor în cadrul interviului se configurează, astfel, 
într-o multitudine organizată de monologuri din care se conturează poziția explicitată a 
intervievatorului / intervievatului), iar dialogul, în ansamblu, devenind un sistem de monologuri 
dialogic corelate. 

Delimitarea dintre dialog şi monolog, din perspectiva participanților la actul 
comunicativ, comportă, astfel, înţelegerea dialogului drept text, creat de “agenţii 
conversaționali” [16], unul dintre care lansează intenţia, programul concret de dezvoltare a 
textului, iar celălalt trebuie să participe activ la derularea acestui program, fără a părăsi limitele 
lui. Monologul, la rândul său, ar fi textul iniţiat, în mod vădit sau latent, de unul dintre parteneri 
ai procesului de comunicare, dezvoltat în conformitate cu programul urmărit de acesta, dar fără o 
participare (sau, cel puţin, fără o participare activă) a partenerului. Cu alte cuvinte, dialogul este 
construit, având drept premisă încrederea unuia din agenţii conversaţionali în reacția 
partenerului, pe când principiul esențial al monologului rezidă în reprimarea reacției 
interlocutorului. De aceea, monologizarea excesivă a textului dialogic poate genera contradicții 
serioase în interiorul genului. 

În practica jurnalistică, dialogul este reflectat, în modul cel mai pregnant, de genul 
interviului (este elocventă chiar îngemănarea celor două noţiuni, întâlnită în unele studii, în care 
termenul “dialog” poate să apară ca sinonim al “interviului”). Respectiv, în cadrul dihotomiei 
dialog/monolog, genul interviului poate ilustra astfel de situaţii comunicaţionale în care 
răspunsurile persoanei intervievate la întrebările jurnalistului se configurează într-un monolog 
(acest tip de interviu fiind denumit “interviu-monolog”). Rolul jurnalistului, în acest caz, se 
reduce numai la emiterea unor replici de iniţiere şi stabilire a contactului, de exprimare a 
acordului, şi doar atât”. La o altă extremă se plasează exagerarea rolului jurnalistului care recurge 
la forma de întrebare-răspuns pentru a mima convorbirea, în realitate, dialogul fiind doar aparent, 
redus la întrebări cu o funcţie retorică secundară sau la elemente de stabilire a contactului, fără a 
exista unitatea dialogică a replicilor produse de cele două părți. Dialogul degradează, astfel, într- 
un monolog al jurnalistului, interesat în promovarea propriilor idei, aprecieri, atitudini prin 
instrumentalizarea discuţiei, în cadrul căreia îşi apropriază nu numai inițiativa, dar şi prioritatea 
propriei manifestări. Intervievatului, în aceste cazuri, îi revine doar rolul secundar, necesar 
pentru o confirmare a spuselor jurnalistului ori pentru exprimarea unor minuscule comentarii 
suplimentare, dacă nu chiar un rol cu totul insignifiant. Lipsa unui caracter desfăşurat al 
* Deloc întâmplătoare apar, astfel, aserţiunile cu privire la prestaţia jurnalistului în cadrul realizării unui 
interviu actual: “Gândirea trebuie să circule alert în ambele sensuri: de la jurnalist la interlocutor şi 
viceversa. Rolul "celui care dă din cap", "celui care este întotdeauna de acord”, "celui care mereu 
mulţumeşte" este incompatibil cu profesiunea de gazetar. Ziaristul trebuie să incite, să producă argumente 


şi contraargumente. Nu mai poate fi numit dialog o situaţie în care jurnalistul şi interlocutorul, stând față 
în față, dau din cap politicos şi se aplaudă politicos” [17]. 

replicilor, ca o condiție a unui dialog veritabil, privarea convorbiri de note polemice, de 
posibilitatea exprimării punctelor de vedere diverse, disproporționalitatea manifestării 
jurnalistului în raport cu persoana intervievată impun necesitatea analizei unor astfel de 
convorbiri ca, mai degrabă, monologuri sau, ţinând cont de forma interogației-răspunsului în care 
totuşi se realizează, - de interviuri de tipul, cum preferă a le clasifica unii cercetători, “dialogului 
de persuadare” [18], produs de jurnalistul în ipostază de protagonist. Într-un astfel de dialog, cu 
tot rolul primordial pe care şi-l adjudecă jurnalistul, la procesul de persuadare a audienței 
participă şi intervievatul, tocmai în rolul care i-a fost impus în acest interviu, cu un caracter 
tendenţios pronunţat, întrucât aici contează nu răspunsurile persoanei intervievate, ci întrebările 
şi replicile moderatorului, conţinând tezele, argumentele promovate, exprimând poziția şi 
atitudinea acestuia. 

Aşadar, raportul dintre monolog şi dialog şi reflectarea acestora în paginile presei 
prezintă o chestiune neunivocă, mai ales, în contextul dinamicii dezvoltării actuale a genurilor 
presei, în circumstanțele în care implementarea progresivă a practicii mediatice moderne 
comportă apariţia unei producţii jurnalistice foarte bogate în texte „hibridizate”. În privinţa 
interviului acest fapt se manifestă printr-o invazie în corpusul interviului a elementelor din alte 
genuri — comentariu, eseu, comportând o fortificare a elementului monologic. Este important 
însa, ca aceste elemente să se integreze organic în țesutul interviului şi să conlucreze în vederea 
realizării sarcinii lui majore. Există divergențe de opinii în privinţa tendinței respective, 
înregistrate în interviul contemporan: unii auitori admit îmbinarea în cadrul unui text (fără a 
afecta integritatea lui) a fragmentelor provenind din genuri diferite, cu prevalența determinantă, 
bineînţeles, a elementului titular, alții consideră posibil să se vorbească deja despre apariția unor 
noi genuri — combinate — drept consecință a unei îndelungate interacțiuni a interviului fie cu 
comentariul, fie cu schiţa, fie cu articolul. În viziunea unor cercetători, genurile „combinate” 
constituie deja circa douăzeci de procente din textele publicate în presă [19]. 

Este evidentă, astfel, incertitudinea interpretării teoretice a fenomenului genului, care 
însoţeşte evoluția actuală a interviului, oscilația conceptelor şi confuzia existentă printre 
cercetători, mulți dintre care se raliază părerii despre „vidul ştiinţific” în acest domeniu, care 
generează „criza teoriei genurilor” [20], se arată a fi derutaţi în faţa unui tablou neordinar al 
avalanşei textelor jurnalistice, calificat de ei drept un „dezmăț” al neconcordanței genurilor” 
[21]. Toate acestea înaintează în prim plan necesitatea interogării atente a cadrului fenomenic al 
dezvoltării interviului, examinării modului în care elementele de ruptură cu trecutul tind să se 
manifeste pe fundalul afirmării unor elemente noi. Este semnificativ faptul că acestea din urmă 
se inserează în structura preexistentă a genului, modificând-o, iar afirmarea unei noi viziuni 


asupra interviului are de trecut, aşa cum demonstrează experienţa ultimilor ani, un drum sinuos, 

pendulând între stereotipurile gândirii şi revelații, între anumite prejudecăţi şi inovații 
convingătoare. 

Interpretarea interviului ar trebui să pornească, în viziunea noastră de la admiterea 
faptului că genurile ziaristice funcționează ca un sistem, în care elementele se pot interfera. În 
consens cu această, considerăm drept adecvată situaţiei reale şi destul de rezonabilă tratarea 
privilegiată a interviului ca gen care reuşeşte, într-un fel, „să submineze alte genuri sau, mai 
precis, să le absoarbă, devenind nu pur şi simplu o înregistrare a expunerii răspunsurilor la 
întrebările adresate, ci, în acelaşi timp, articol publicistic, reportaj, eseu filozofic, pamflet, 
foileton, ştire informativă” [22]. Respectiv, considerăm mai puţin plauzibilă poziţia acelor 
cercetători care sunt înclinați a vedea, drept consecință a fenomenului întrepătrunderii genurilor, 
devenit foarte vizibil în practica mediatică din ultimii ani, apariția unor genuri „noi” în cazul 
înregistrării într-unul din genuri a unor trăsături, provenite din alte genuri, deja existente, şi 
interviul este un exemplu elocvent în acest sens. Genul este o categorie relativ stabilă, 
consolidată şi corelată cu tradițiile constituite, care nu-şi pierde pe parcursul anilor potențialul de 
perpetuare a formei. În procesul abordării conţinuturilor noi, actuale, genul achiziționează unele 
calități noi, fără însă a fi afectate şi modificate în mod principial identitatea, specificul, logica 
intrinsecă şi însemnele formale ale genului, caracteristicile sale definitorii. Fireşte, în timp, genul 
nu poate să nu fie susceptibil de transformări: „imobilizarea într-o formulă ne varietur devine 
absurdă... nu se poate ignora fenomenul pendulării între supunerea la norme, acceptarea unui 
coeficient de conformism şi dogmatism inevitabil, şi tendinţa eliberării, a inițiativei creatoare, 
tipică actului de creație” [23]. Această caracterizare pertinentă a flexibilităţii conceptului genului 
în raport cu literatura artistică, făcută de Adrian Marino poate fi aplicată în mod plenar 
jurnalismului, atât de sensibil în faţa transformărilor. 

Schimbările ce au intervenit în anii nouăzeci ai secolului trecut în viaţa social-politică 
şi economică a societății au determinat apariția nu numai a noilor fenomene şi concepte, dar şi a 
unor noi metode şi strategii ale comunicării mediatice, contribuind la revigorarea spectaculoasă a 
genurilor jurnalisticii, şi nu în ultimul rând, a interviului. În noile condiţii, tocmai interviul, mai 
mult, poate, decât alte genuri, ilustrează oportunitățile ce țin de afirmarea reală a liberului schimb 
de opinii, de degajarea stilului scrierilor jurnalistice, extinderea ariilor problematice abordate, 
libertatea în alegerea conţinutului şi formei scrierilor jurnalistice. Interviul a convenit, poate cel 
mai mult, noii stări de spirit a societăţii, marcând vectorul mişcării spre deschiderea 
democratică. Este una din explicațiile fenomenului proliferării interviului, care a întruchipat, 


probabil, în modul cel mai adecvat, caracteristicile „discursului de tranziție” [25]. 


x 


* „Fiecare epocă istorică „preferă” anumite genuri, care corespund mai bine afinităţilor, aspirațiilor şi 
convențiilor sale. Aceste condiţionări sunt incontestabile” [24]. 

Transformările sistemului de genuri ziaristice în ultimii ani sunt evidente şi unanim 
recunoscute. Modificările produse vizează caracteristicile stilistice, tipologice, funcționale ale 
genurilor, fiind determinate, într-o mare măsură, de contextul schimbărilor sociale. Condiţiile de 
generare şi de existență a textului jurnalistic implică, în mod inerent, producerea anumitor 
schimbări — „limbajul (şi nu numai limbajul — n.n. — D. C.) reacţionează la procesul de 
democratizare a vieții, conducând la modificarea formei textelor jurnalistice, diluarea hotarelor 
dintre genuri” [26]. 

Examinând modificările intervenite în genul interviului, în cadrul conversiei care se 
produce în interiorul sistemulu de formare şi manifestare a genurilor, exprimată prin procesele 
conotative”” şi sincretice”"”, vom menţiona drept cea mai relevantă dintre ele prezența 
pronunțată a elementului analitic, care imprimă acestui gen calități principial noi. Interviul 
contemporan îşi adjudecă, astfel, locul în categoria genurilor analitice, obținând un statut nou şi 
depăşind condiția apartenenţei la tipul de jurnalism strict informațional, căruia i-a fost 
circumscris mai mult timp. Motivele atribuirii acestui gen la categoria de genuri informative, - 
viziune promovată pe parcursul perioadei înţelegerii mass-media drept instrument de 
îndoctrinare ideologică (atunci când rolul instituțiilor mediatice, în calitatea lor de ostateci ai 
sistemului presei de partid, era redus la deservirea guvernării comuniste), - unii cercetători sunt 
înclinați a vedea tocmai în circumstanţele de ordin ideologic, care au impus interviului (dar şi 
altor genuri), într-un mod artificial, restricțiile şi limitele în abordarea realităţii ””. Limitarea 
impusă a posibilităților interviului determina faptul „neadmiterii” lui nici în grupul genurilor 
analitice (în care predomina articolul de fond — editorialul redactat de pe poziţii strict partinice), 
şi nici în grupul genurilor publicistico-artistice, singurele calități acceptate pentru acest gen pe 
atunci fiind caracterul operativ şi, implicit, potenţialul informațional [28].  „„Descătuşarea” 
interviului în prezent este explicată prin faptul că s-a produs anularea necesară a îngrădirilor 
pentru activitatea jurnalistică [29]. În aceeaşi, practic, albie se înscrie părerea, conform căreia, 
dezvăluirea plenară a valenţelor interviului şi actuala „prosperare” a genului nu sunt altceva 
decât o „restabilire în drepturi” a acestui gen, o revenire, după o perioadă nefastă, la exercitarea 


calităților care-i erau proprii în mod congenital. Este, prin urmare, insuficientă, în cadrul 


* * Prin conotaţie, în cazul dat este înțeleasă manifestarea unor trăsături şi nuanţe, unor caracteristici 
conținutist-morfologice suplimentare în textele jurnalistice de factură tradițională. 

* * * Noţiunea de sincretism se referă aici la procesul de contopire a segmentelor unor elemente de gen 
aparte într-o structură fuzionată, sistematizată, determinată prin caracterul integrat al formei rezultate. 

*** * Considerăm oportună în acest context, şi judicioasă, afirmaţia, conform căreia, „pentru a înţelege 
corect sistemul de genuri constituit, trebuie de ţinut cont de istoria formării mijloacelor de comunicare de 
masă şi de motivele care au determinat dezvoltarea lor într-o anumită direcţie ori în alta” [27]. 

constatării faptului achiziției de către genul interviului a unor calități care-l deosebesc de 
interviul de altă dată, cum ar fi, de exemplu, ponderea sporită a elementului analitic, referința 
doar la fenomenul observat de „difuzie a genurilor”. O astfel de viziune poate comporta doar 
formularea unor generalizări mihiliste, cu dezavuarea, în definitiv, a conceptului de gen 
jurnalistic. Evoluţia interviului trebuie privită însă într-un context mult mai larg. Şi analitismul 
interviului contemporan, care generează, cu adevărat, schimbări de optică în înţelegerea şi 
interpretarea acestui gen, poate fi explicat într-un mod mult mai constructiv, pornind de la bazele 
funcționale ale sistemului genurilor jurnalistice [30]. 

Corecţia reprezentărilor actuale privind genul interviului trebuie pusă în corelare cu 
impactul modificator aplicat unor trăsături definitorii ale genului, cum ar fi scopul şi conținutul 
mesajului, mijloacele de expresie, proporțiile concluziilor şi generalizărilor ş. a., considerate în 
ansamblul lor. Accentuarea elementului de personalizare, prezent în textele jurnalistice, 
orientarea tot mai evidentă a acestora spre „dialogizare” (înţeleasă aici drept antrenarea indirectă 
a auditoriului în dezbatere [31]), manifestarea pronunţată a degajării stilistice, fără a afecta, 
bineînţeles, arhetipul generator al genului, reprezintă acele semne care ilustrează pregnant 
obținerea de către interviu a calităților analitice şi judiciozitatea integrării genului în categoria 
jurnalismului analitic, capabil să abordeze probleme de rigoare, să elucideze motivele, 
circumstanțele şi repercusiunile eventuale ale faptelor şi evenimentelor sociale, să aprecieze 
gradul de rezonabilitate a soluțiilor propuse, să intervină cu argumente, să lanseze pronosticuri 
sociale, să supună analizei diverse puncte de vedere etc. 

De remarcat, în context, că în opiniile sumare expuse vis-ă-vis de interviurile publicate 
în cadrul „Clubului elitelor „Cronos” al ziarului „Timpul” / „Timpul de dimineață”, la care 
opinii vom reveni în capitolul următor al prezentului studiu, autorii acestora vorbesc nu numai 
de oportunitatea, de utilitatea gândurilor împărtăşite, de importanța reflecțiilor invitaţilor 
„Clubului...” pe marginea multiplelor probleme cu care se confruntă la ora actuală societatea 
moldovenească, dar şi de posibilitatea reală de a cunoaşte mai bine, din interior, multe aspecte 
ale realităţii imediate dosite de preocupările cotidiene ale cetățeanului de rând, de a medita 
împreună în vederea găsirii unor soluții potrivite la provocările perioadei de tranziție. Interviul se 
impune prin aceasta şi ca o şcoală de gândire, ca un imbold de înțelegere a necesității acceptării 
unui mod anumit de acțiune sau de comportament. Anume din dorinţa firească a omului de a 
cunoaşte, de a pătrunde în esenţa evenimentelor şi fenomenelor proxime, s-a născut interviul ca 
gen ziaristic şi tot această dorință de cunoaştere motivează prezenţa acestui gen în presa de 
astăzi. În interviul ziaristic curiozitatea este dezvoltată în întrebările formulate de ziarist. Putem 
conchide deci, că interviul este genul care depăşeşte cadrul unui tratament doar dintr-o 


perspectivă pur informativă. Mesajul interviului nu se rezumă doar la găsirea răspunsurilor la 

întrebările tradiționale genurilor informative ce, unde, cine, când, dar şi la cele care invocă 
nevoia de deliberativ, care presupun o atitudine reflexivă din partea intervievatului (şi, după caz, 
a intervievatorului): cum se comunică, cu ce scop se comunică, care poate fi rezultatul 
comunicării, cât şi în ce măsură participă comunicarea la valorificarea şi promovarea ideilor şi 
proiectelor actuale şi stringente pentru societate. 

Nu întâmplător, astfel, se produc încercări de a substitui vechea schemă de divizare a 
genurilor jurnalistice (din perspectiva tradițională, privite ca aparținând unei din cele trei 
categorii stabilite: informative, analitice, publicistico-artistice) prin altele, mai complexe, în 
cadrul cărora interviului i-ar reveni locul în categoria celor „operativ-investigative” [32], fapt 
care denotă recunoaşterea elementului analitic drept trăsătură pertinentă a interviului 
contemporan. 

Tocmai în lumina transformărilor de rigoare, intervenite în practica mediatică din 
ultimii ani, poate fi întrevăzut vectorul mişcării acestui gen şi efectuată încadrarea interviului în 
acel „model al jurnalismului interpretativ” pe care l-a evidenţiat Victor Moraru [33], ca fiind 
relevant în condițiile actuale. 

Pentru a putea prezenta o situaţie cât mai clară a evoluţiei interviului, s-a procedat la o 
cercetare a acestui gen ziaristic în două mari ziare cu caracter cotidian din România: 
„Evenimentul Zilei” şi „Adevărul”. A fost efectuată monitorizarea ziarelor pentru perioada anilor 
1996, 2000 şi 2004, considerând că sunt anii cei mai bogaţi în evenimente, dacă ţinem cont de 
faptul alegerilor locale şi generale, desfăşurate în acest răstimp. 

La ziarul „Evenimentul Zilei” au fost studiate 302 numere de ziare din 1996, 308 din 
2000 şi 315 din anul 2004. A fost constatată prezența interviului în anul 1996 în număr de 108, 
în 2000 — de 546, iar în 2004 — de 612 publicaţii în formă de interviuri. Astfel, s-a înregistrat 
creşterea cantitativă a interviului în perioada studiată, ceea ce grafic am putea reprezenta astfel 
(incluzând frecvența pe zi / apariție: 1996 = 0,35, 2000 = 1,48, 2004 = 1,94) (Vezi Diagrama 1). 

La cotidianul „Adevărul” apariţia interviului a fost consemnată, după cum urmează: anul 
1996 — 300 numere de ziare; 2000 — 312 numere de ziare; 2004 — 319 numere de ziare. 
Concluziile cu privire la frecvența interviului în perioada mai sus amintită sunt: anul 1996 — 408 
interviuri = 1,36 zi / apariţie; 2000 — 432 interviuri = 1,38 zi / apariție; 2004 — 264 interviuri = 
0,82 zi / apariţie (Vezi Diagrama 2). 

A fost constatată la acest cotidian o abundență a interviurilor în anii 1996 şi 2000 şi o 
descreştere în perioada 2004, aspect care nu s-a întâmplat la celelalte mari ziare româneşti. În 
viziunea noastră, această uşoară scădere se datorează unei orientări a redacției mai mult spre 
reportaje ample, ceea ce a dus la scăderea numărului de interviuri. O explicaţie ar putea fi şi 


contextul pieţei mediatice: apariţia în anul 2004 a peste 10 posturi naționale de televiziune care, 

evident, abundă în interviuri şi, probabil, redacția şi-a dorit, în aceste circumstanţe, o 


diversificare a metodelor de lucru. 


Diagrama 1. Frecvența apariţiei interviului în paginile ziarului „Evenimentul Zilei”. 

Chiar dacă sondajele de opinie efectuate în mediul consumatorilor de informaţie denotă o 
creştere evidentă a popularității mass media electronice, presa tipărită are un atu esențial — 
posibilitatea cititorului de a reveni la text ori de câte ori doreşte, de a medita asupra mesajului. 

Studierea prezenţei interviului în cotidienele „Evenimentul Zilei” şi „Adevărul” a făcut 
posibilă relevarea gradului de pătrundere a elementului analitic în țesătura textului interviului, 
ilustrată de diagramele ce urmează. Remarcăm că atestarea elementului analitic s-a bazat pe 
evidenţierea în textele jurnalistice examinate a prezenței unor astfel de componente cum sunt: 
aprecierea anumitor aspecte ale realităţii, prezentarea unor programe de activitate, pronosticuri 
ale desfăşurării ulterioare a evenimentelor ş. a. 

Aşadar, pornind de la premisa, că în interviurile din presa scrisă este posibilă o extindere 
a analiticului față de prezentarea pur informativă a evenimentelor şi opiniilor, am urmărit să 
clarificăm acest lucru în procesul de studiere a interviurilor din cele două mari cotidiene 
româneşti. Din studiul celor două ziare — „Evenimentul Zilei” şi „Adevărul” — pe parcursul 
anilor1996, 2000 şi 2004, se constată următoarele procente în evoluţia raportului dintre „interviul 


informativ” şi „interviul analitic” (Vezi Diagramele 3 şi 4). 

Diagrama 2. Frecvența apariţiei interviului în paginile ziarului „Adevărul”. 


Diagrama 3. Raportul dintre interviul informativ şi interviul analitic în cotidianul 

Din totalul celor 2280 de interviuri studiate, reiese că raportul dintre „interviul 
informativ” şi „interviul analitic” este următorul: 1996 — informativ — 77%, analitic — 23%; 


2000, în aceiaşi ordine — 63% / 37%; 2004 — 55,5% / 45,5% (Vezi Diagrama 5). 


Diagrama 4. Raportul dintre interviul informativ şi interviul analitic în cotidianul 

Prima întrebare firească care apare aici este dacă această extindere a elementului analitic 
în interviu ne-ar permite să vorbim despre interviu ca despre un gen de presă intermediar între 
grupul de genuri informative şi analitice / comentative. În opinia noastră, genurile ziaristice, la 
fel ca şi mass media în general, se află într-un permanent proces evolutiv. În cazul nostru, 
practica ziaristică este mai puternică decât construcțiile teoretice ale specialiştilor în domeniul 
comunicării mediatice, astfel că genurile ziaristice nu pot fi privite în stare izolată, dar în locul 
liniilor de demarcare strictă apar zone de interferență, în care coexistă în mod firesc elemente ale 


genurilor proxime. 

Alături de încărcătura informativă, care dinamizează, stimulează, trezeşte efectiv 
interesul cititorului, sporind astfel şi eficiența mesajului difuzat, în interviu apare şi elementul 
analitic / comentativ, propriu pentru alte genuri ziaristice, cum ar fi comentariul, articolul, 


corespondenţa. 


Diagrama 5. Raportul dintre interviul informativ şi interviul analitic în ziarele 


„Evenimentul Zilei” şi „Adevărul” în ansamblu. 

Interviul modern oferă posibilități suficiente ambilor actori ai interviului — ziaristului şi 
intervievatului — de a face aprecieri, de a interveni cu comentarii. Apelând cu grijă la 
componentele esențiale ale realizatorului de interviuri — intermedierea şi investigarea — se poate 
ajunge, eventual, la esența subiectului, unde atât reporterul cât şi invitatul acestuia să dispună de 
prilejul de a-şi exprima, fără a se sinchisi, părerea. 

Trebuie să revenim asupra ideii că nu orice conversație înseamnă un interviu. Este 
motivul pentru care tema interviului precede alegerea persoanei. În acest moment în România, 
această regulă generală este acceptată şi aplicată în mare parte. S-a depăşit perioada imediată de 
după Revoluţie, când se putea sesiza uşor în ziaristica românească situația în care prezenţa unei 
persoane cu funcție era mai importantă decât tema interviului. Este relevant faptul că oamenii 


devin subiecte de interviuri din mai multe motive printre care amintim câteva: deținerea unor 

funcții mai importante, au realizat ceva important, sunt acuzați de diferite fapte grave, sunt 
martori la moment, dețin informaţii asupra unor fapte importante, etc., etc. Toate acestea nu pot 
prima însă, în fața temei prestabilite. Orice interviu trebuie să-şi propună un scop clar şi să 
respecte principiile specificului jurnalistic. Orice interviu bine condus îl poate face pe cel 
intervievat să spună lucruri pe care nu şi le-a propus inițial. Are perfectă dreptate Peter 
Eichstaedt, atunci când susţine că înainte de a începe discuţia, după ce te-ai asigurat că interviul 
este cel mai bun mijloc de a obţine ceea de ce ai nevoie, trebuie să decizi cine e cel mai calificat 
interlocutor şi de ce. „Scopul final este să stabileşti o relație cu intervievatul” [34], întrucât 
stabilirea unui raport de interes reciproc între jurnalist şi interlocutor „poate aduce dividende 
neaşteptate” [35]. Este neîndoielnic faptul că reuşita unui interviu depinde de mai mulți factori, 
care de fapt şi relevă esenţa afirmației: „Interviul — mai mult decăt întrebare şi răspuns ”. Dar, în 
primul rând, jurnalistul trebuie să hotărască ce temă să aleagă pentru interviu. De obicei 
publicațiile trebuie să aibă grijă ca interviurile ce apar în paginile lor să fie în legătură cu 
interesul cel mai accentuat al opiniei publice față de un aspect al actualităţii. Deci, în asemenea 
cazuri tema interviului precede alegerea persoanei. Orice interviu trebuie să-şi propună un scop 
clar şi să urmărească foarte coerent principiile jurnalistice de abordare a realităţii. El trebuie luat 
unui anumit interlocutor şi într-un anumit moment („Aici şi acum” a lui Serafim Saca, ca să ne 
referim la denumirea unei importante cărți de interviuri în istoria publicisticii moldoveneşti). 
Trebuie acordată mare atenție pentru a nu fi invitați pentru intervievare oameni doar pentru 
simplul fapt că sunt eroii principali într-o ştire curentă, fără ca jurnalistul să aibă o idee clară şi 
concludentă despre ceea ce vrea să afle de la ei şi ce mesaj să transmită publicului. În mod 
normal, interviul trebuie să exploreze subiectul într-un mod inedit. În această ordine de idei 
considerăm elocventă remarca, că „interviul nu este doar o formă eficientă de informare dar şi 
de convingere. Aprecierea, comentariul unui interlocutor cu autoritate conferă mesajului 
ziaristic o mai mare forță de convingere” [36]. 

Nu întotdeauna însă tematica devansează opţiunea față de persoană. De îndată ce o 
personalitate soseşte într-o localitate sau chiar în capitală, în ţară, reporterii se vor îmbulzi să-i 
solicite declarații, interviuri. De cele mai multe ori, când interlocutorii sunt vedete de talie 
internațională, ei nu vor spune decât banalităţi. Acest lucru însă se poate întâmpla şi din cauza 
faptului că întrebările reporterului nu sunt cele mai potrivite. Totuşi vedetele hipermediatizate 
sunt o excepţie de la regulă, fiindcă opiniile lor sunt acceptate de public, indiferent de banalitatea 
declaraţiilor. Observăm, în asemenea cazuri, că contextul spațio-temporal stabileşte în mod 
obiectiv temele despre care persoanele cele mai competente vor fi solicitate să ofere informaţii 


pe care le deţin numai ele. 

Un interviu poate fi ratat din mai multe motive, dar eşecul este garantat dacă reporterul 
nu întreprinde o pregătire prealabilă. “Dacă nu este documentat, rolul reporterului într-un 
interviu va fi de ... secretar stenograf”, consideră M. Tolcea [37]. Când acceptă un interviu, 
interlocutorul porneşte de la premisa că reporterul va fi cât se poate de documentat. Reporterul 
nepregătit este confruntat cu pericolul de a fi indus în eroare şi, cu siguranţă, va obține minimum 
de informaţii. Pe de altă parte, majoritatea intervievaţilor reacționează pozitiv la întrebările 
documentate. Este evident că interviul este mai întâi de toate un proces comunicațional în cadrul 
căruia oamenii fac schimb de informaţie. Cu cât e mai multă informaţie, cu atât mai bine poate fi 
organizată şi structurată discuția. Interviul este şi un proces de formare a atitudinii unuia față de 
altul. La modul ideal, ar trebui ca ambele părți să se afle pe poziţii egale şi pozitive. 

O componentă fundamentală a comunicării este procesul preluării rolului: prin 
intermediul acestui fenomen, în funcție de abilitatea şi de experienţa comunicațională, ziaristul 
reuşeşte să se identifice cu receptorul, să intre în pielea acestuia în situaţiile când acest proces se 
desfăşoară corespunzător. În mod firesc, jurnaliştii nu pot recepta starea psihologică direct, iar 
procesul preluării rolului este limitat. Doar interviul îi oferă ziaristului posibilitatea de a-şi 
dovedi competiția în comunicarea directă, el având datoria de a se pune atât în locul celor pe care 
îi reprezintă, cât şi în cel al invitatului său. În acest caz nu e vorba despre crearea unui cadru de 
dulce armonie între gazetar şi interlocutor, ci de un demers raţional de informare cât mai 
detaliată, care să poată conferi profunzime şi consistență convorbiri. 

Interviul reprezintă astăzi unul dintre genurile cele mai importante, mai expresive şi 
eficiente ale jurnalisticii, având ca scop şi menire de a reda cu exactitate şi într-un mod operativ 
o anumită opinie despre un eveniment sau altul. În urma celor prezentate am putea sintetiza o 
definiție actuală mai largă a interviului, bazată şi pe învățămintele propriei experienţe, o definiție 
care, evident, nu pretinde la exhaustivitate: 

INTERVIUL este un gen ziaristic, prevalent informativ, dar cu largi tendințe de 
exploatare a elementului analitic, care relatează sau comentează informaţii, evenimente, idei, 
în urma unei întâlniri cu un Scop precis, provocată de jurnalist, cu unul sau mai mulți 
interlocutori aleşi de către acesta, şi care apare în presa scrisă, se difuzează prin radio sau 
televiziune sub forma unor discuţii. 

(Pentru exemplificare, în Anexa 1 la teză este reprodus interviul pe care l-am realizat în 
1999 cu primarul municipiului Bistriţa, difuzat pe 14 iunie 1999 pe postul de Radio 21, iar 
ulterior publicat în cartea „Viaţă visată, viață trăită” [38]. Fără a avea pretenția perfecțiunii, 
considerăm că în interviul alăturat sunt prezente toate componentele definiției interviului ziaristic 


de astăzi). 

1.2. Interferenţe între interviul ca metodă de documentare 


şi interviul gen ziaristic 


Discuţia, conversaţia directă în toate mass media, fără excepţie, oferă posibilități multiple 
de transmitere de informaţii. În acelaşi timp, folosirea şi stăpânirea metodelor interviului, 
asigură oportunități remarcabile de împletire a ipostazei gazetarului cu cea a prezentatorului. 
Poate că, în viziunea comună, orice conversaţie ar însemna şi un interviu. Nu este aşa, fiindcă se 
poate oricând participa la o conversaţie, chiar activ, dar fără a avea pretenția unui interviu. 
Interviul are un scop precis, şi anume, mai întâi de toate, - colectarea de informaţii. Chiar dacă 
orice interviu trebuie gândit şi bine pregătit, el nu se poate desfăşura după un anumit scenariu. 
Interlocutorul poate fi foarte imprevizibil şi să aducă jurnalistul în situații neprevăzute. Este 
motivul pentru care intervievatorul trebuie să-şi urmărească cu atenție scopul: informaţia. Sunt 
persoane care acceptă să dialogheze cu mare plăcere, dar care se extind la divagaţii exagerate. 
Este meritul celui care face interviul, de a-l readuce uşor, fără supărare, pe cel intervievat la 
scopul propus. Sunt persoane care acceptă interviul, dar sunt evazivi sau chiar ostili. Intervine 
din nou tactul reporterului în a “încălzi atmosfera”. Trebuie să mai precizăm, că nu orice discuţie 
cu o personalitate a vieții publice este un interviu. Aşadar nu orice discuție cu o astfel de 
personalitate trebuie mediatizată. 

Interviul este strâns legat de aproape toate genurile ziaristice, fiind un mijloc de culegere 
a informaţiilor, o modalitate de realizare a documentării. Într-unul din dicționarele de specialitate 
vom găsi şi următoarea remarcă cu referire la interviu: „Toate tipurile de conversație şi variațiile 
sale pot ajuta şi pot contribui ca jurnalistul să descopere şi alte resurse ale căutării / cercetării” 
[39]. În acest caz, întrevederea nu este ocazionată decât de nevoia de a obţine de la persoana 
chestionată informaţii, relații despre problematica studiată. Spre deosebire de interviul propriu- 
zis, rolurile participanţilor sunt complet diferite: unul (intervievatul) reprezintă obiectul 
investigației, celălalt (ziaristul) reprezintă subiectul cercetării. 

Interviul reprezintă un instrument curent de investigație şi este folosit de sociologi şi 
antropologi, de istorici, analiştii politici, de avocaţi, psihologi, psihiatri, consilieri şi asistenţi 
sociali, educatori, administratori, medici şi asistenți medicali. Obţinerea de informații de la alte 
persoane, cu ajutorul întrebărilor şi a răspunsurilor constituie o metodă des utilizată, de exemplu, 
de către directorii de resurse umane, atunci când este vorba despre ocuparea unui loc de muncă. 
Interviul de prezentare, fiindcă despre acesta este vorba, constituie, neîndoielnic, factorul ultim şi 
hotărâtor al selecţiei în cadrul unui concurs pentru ocuparea unui important loc de muncă. 


Interviul de prezentare reprezintă de obicei ultima instanță la care se ia hotărârea finală în 

prezenţa unui candidat, motiv pentru care atât întrebările, cât şi răspunsurile au un rol aparte care 
vor decide asupra obţinerii unui contract de muncă. 

Interviul — instrument de investigație a unei stări de lucruri sau interviul ce are ca scop 
studierea vieții unui individ şi a rolului lui jucat în societate, numit de Robert Atkinson 
„interviul de tip povestea / povestirea vieţii”, este „în întregime relatare la persoana întâi, din 
care cercetătorul lipseşte cât mai mult posibil” [40]. Ceea ce se obține prin povestirea vieții este 
un document primar, creat prin colaborarea cercetătorului şi a respondentului, dar mai este şi 
un instrument secundar de studiu pentru alți cercetători care folosesc cele relatate pentru 
informații narative sau date specifice, este „o metodă de cercetare calitativă* care permite 
colectarea unor informaţii despre esența subiectivă a întregii vieți a unei persoane” [42]. 
După cum specifică Robert Atkinson, povestirea vieții este în mare măsură o abordare 
interdisciplinară, folosită pentru înțelegerea nu numai a unei singure vieți de-a lungul timpului, ci 
şi a modului în care viețile individuale interacționează în societate [43]. Există totuşi aici 
pericolul ca în adevărurile personale înregistrate alături de „fapte” să poată exista şi „ficțiuni”, 
dar într-un fel, recompensa este că toate împreună alcătuiesc definiţii personale a ceea ce 
înseamnă să fii prins în anumite conflicte morale, în situaţii de criză, de încercare, din care pierzi 
ori câştigi, şi în felul acesta „vom afla cum simte persoana intervievată momentul dat care asistă 
la dezvăluirea propriului destin” [44]. 

Elementul comun dintre toate tipurile de interviuri este reprezentat de faptul că este vorba 
tot de o întrevedere şi un raport dialogic între două persoane, dintre care una transmite 
celeilalte informaţii. „A avea un interviu, - citim în „„Webster's Third New International 
Dictionary”, - înseamnă întrebări şi conversații, şi răspunsuri în urma cărora se obțin informaţii 
sau asocieri din cadrul unor probleme personale” [45]. De multe ori cele două sensuri pe care le 
comportă noțiunea de interviu - tehnică de obţinere a informaţiilor şi gen gazetăresc - coincid, 


deşi obținerea informaţiilor prin intermediul interviului poate să nu aibă ca scop redactarea unui 


* După David Silverman, există trei modele distincte, care abordează interviul ca metodă de 
cercetare calitativă: (1) pozitivism, (2) emoţionalism şi (3) constructivism. Fiecare model oferă răspunsuri 
la întrebarea dacă ar trebui sau nu să ne obținem datele prin intervievare, iar dacă da, cum să le analizăm. 

Pentru pozitivişti datele culese sunt tratate ca relatări al căror sens derivă din corespondenţa lor cu 
realitatea factuală. Scopul interviului este să generalizeze date care să nu depindă nici de cadrul în care a 
avut loc cercetarea, nici de cercetător sau intervievator. Singura modalitate de atingere a acestui deziderat 
este utilizarea interviurilor standardizate. 

Dacă pentru pozitivişti interviurile se referă la nişte aserțiuni privind fapte şi credinţe dintr-o lume 
care se află în afara noastră, pentru emoțţionalişti grija nu este aceea de a extrage „fapte” obiective, ci de 
a obține relatări autentice ale unor experienţe subiective. 

Pentru constructivişti interviurile sunt construite printr-o relație de reciprocitate (între intervievat 
şi intervievator). Pentru ei prezintă interes nu numai ceea ce intervievaţii spun, dar şi modul în care o 
spun. Accentul se pune nu numai pe ceea ce se asamblează. Dar, la fel de mult, pe procesul însuşi de 
asamblare [41]. 

text în acest gen ziaristic. Dacă în ştiinţele sociale se acuză riscul de a te baza pe informațiile 
interlocutorului, memoria umană fiind nesigură [46], în ziaristică pericolul este atenuat 
prin posibilitatea pe care o are ziaristul de a compara, de a corecta datele obţinute în timpul luării 
interviului, ori măcar după aceasta. Uneori, însuşi interlocutorul este interesat în corectitudinea 
apariției numelor, datelor. Oricum prin intermediul tehnicii interviului, informațiile se obțin mai 
operativ decât prin consultarea documentelor. În plus, câteodată, ziaristul îşi poate corecta 
propriile opinii, rezultate din documentele consultate. 

Evident, că pentru a avea o mai mare siguranță în obţinerea unor date obiective, 
consultarea documentelor ar fi o procedură mai indicată decât obţinerea datelor solicitate prin 
intermediul interviului, adică a contactului direct cu purtătorul de informaţie. Dar într-o atare 
sutuaţie existența unei anumite doze de vicisitudine este inevitabilă prin faptul că datele obținute 
sunt lipsite de substanţa emotivă a celui care le expune, le împărtăşeşte, iar acest lucru poate fi 
uşor sancționat de consumatorul de informație. 

Obiectivul activităţii jurnalistului intervievator este viața omului în societate, este omul 
surprins în toate circumstanţele posibile şi cu problemele ce-l preocupă. Într-un interviu nu poate 
fi reliefată, de exemplu, starea de lucruri din domeniul de cercetare în general, decât doar prin 
felul cum percepe această stare persoana intervievată (sau persoanele intervievate, dacă ar fi să 
ne referim la unul din tipurile interviului colectiv), persoană care, fiind provocată de întrebările 
care-i sunt puse, se deschide în faţa publicului. Totodată interviul nu poate fi supus unei judecăţi 
împlinite, ignorând relația obiect — subiect, adică legătura dintre realitatea descrisă şi autorul 
interviului ca personalitate. Nu poate fi separat autorul — creator al textului publicistic, în cazul 
nostru al interviului, de autorul ca personalitate, ca individualitate de creație, cu o structură 
psihosocială specifică, singulară şi prin care respectivul subiect se particularizează. 

Puterea de a face înțeles mesajul transmis se află în funcție de insul-creator, de 
credibilitatea de care se bucură ziaristul-autor. Să nu uităm, că însuşi termenul autor provine din 
latinescul auctăr, -oris, ceea ce înseamnă cel care dă naştere, părinte, inventator, întemeetor, 
autor, scriitor. Într-un interviu acordat corespondentului ziarului „Evenimentul zilei” Iulian 
Comanescu, la întrebarea „De ce trebuie să fie ziaristul şi altceva decât un anonim, expert în 
meseria lui?”, cunoscutul ziarist Cristian Tudor Popescu a răspuns în felul următor: „Eu cred că 
are mare importanţă nu numai ce spune într-un ziar, ci şi cine spune. Nu cred în textul care să fie 
separat de suportul uman. Ştiţi vorba aceea latinească: „Non idem est sed duo dicunt idem”. („Nu 
e acelaşi lucru dacă doi spun acelaşi lucru”) [47]. 

De aici şi angajarea ideii că autorul textului publicistic este acel care conferă greutate 
demersului ziaristic, nu numai prin mesajul difuzat, dar şi prin atitudinea / tonalitatea şi stilul 


[48] expunerii. In opinia noastră, stilul nu este un adaos exterior, ci expresia necesară şi 

conaturală a substanţei, în cazul nostru a mesajului. Această teză este valabilă în mod deosebit 
pentru interviu, care, de fapt, este produsul a doi sau mai mulți autori — ziaristul şi interlocutorul 
(interlocutorii) acestuia. Lista definiţiilor interviului, expuse de noi în primul paragraf al 
prezentului studiu, ar mai putea fi completată cu următoarea: interviul este un „text dialogic” 
[49], prezentat sub forma unei conversații, în care doi sau mai mulți participanţi intervin cu 
mesaje. 

Fireşte, pe parcursul anilor genul interviului a cunoscut modificări esențiale, obținând în 
ultimii ani, aşa cum am menţionat, o popularitate spectaculoasă. Raportarea inerviurilor, prezente 
în paginile presei, în emisiunile radio şi tv din perioada premergătoare etapei transformărilor 
demonstrează că am putea cu greu aplica însemnele interviului de azi la publicaţiile 
(înregistrările „convorbirilor” jurnaliştilor cu persoanele „social semnificative”) care ilustrau 
genul altădată. În această perioadă particularitățile „lingvistice ale genului” armonizau, în mod 
hotărât, cu cele „extralingvistice”: 

Lingvistice: 

Limbajul interlocutorilor este marcat de patetism şi poartă amprentele stilului oficial, sec. 
Se recurge des la utilizarea terminologiei speciale, la cifre, abrevieri, se întâlnesc des 
cancelarisme şi clişee verbale. Foarte rar sunt admise „libertăţi ale limbajului”, rarele argouri 
nimerite în textul publicat, de cele mai multe ori, reprezintă expresii, provenite din sfera 
profesională a interlocutorului. 

Extralingvistice: 

Dialogul este marcat de „efectul convorbirii surzilor” (lipsă totală de unitate dialogică); 
stereotipia pronunțată a întrebărilor şi răspunsurilor; tipologia încetățenită şi „permisă” a 
persoanelor intervievate. 

Unitatea acestor factori se explică prin reprezentarea imuabilă a ambelor părți cu privire 
la ce reprezintă interviul, cum trebuie să fie, care sunt întrebările admise în cadrul lui, ceea ce, 
bineînţeles, priva genul de expresivitate. 

Eliberarea genului de cadrul rigid devine o tendinţă definitorie în jurnalismul anilor'90 şi 
în perioada actuală. Are loc o „descătuşare” a interviului, care se manifestă, după cum urmează, 
la nivelul factorilor amintiți. 

Lingyvistice: 

Limbajul interlocutorilor abundă acum în sintagme aparținând limbajului cotidian, în 
neologisme, împrumuturi (gen „„businessman”, „outsider”), fapt care determină o „înviorare” a 
limbajului caracteristic interviului. Se recurge tot mai mult la metafore gazetăreşti, intens tirajate. 


Se manifestă tendinţa spre utilizarea eufemismelor. 


Extralingvistice: 

Maniera gestionării dialogului şi problematica interviului se sprijină pe fortificarea 
abordării umaniste [50] (interesul manifest pentru destinul omului, şi abia în al doilea rând — 
pentru derivatele respective). Se profilează figura jurnalistului care nu-şi ascunde interesul, care 
insistă asupra precizărilor, îşi permite să facă glume. Interviul obţine o „coerenţă” specifică, 
determinată de acel liant pe care îl reprezintă personalitatea celor antrenați în dialog. 

Schimbările de perspectivă se datorează obţinerii de către jurnalist şi intervievat a 
statutului de interlocutori egali, care au dreptul la opinie şi o exprimă într-un mod degajat, pot 
schimba păreri, pot discuta în contradictoriu şi chiar, în anumite cazuri, pot să se schimbe cu 
rolurile. Cu alte cuvinte, se produce consolidarea elementului personalizării în interviu. 

Generalizând expunerile teoretice din perioada de odinioară vis-à-vis de categoria 
autorului, G. Solganik, unul din cercetătorii acestei probleme, notează că în perioada respectivă 
ea era abordată doar din perspectiva omului social. Astfel că el, omul social, reprezintă una din 
fațetele esențiale ale categoriei autor-publicist [51]. G. Solganik propune ca la baza categoriei 
autorului să se afle dihotomiile: „autor — om privat” şi „autor — om social”, menționând că 
personalitatea autorului se manifestă, într-o măsură mai mare sau mai mică, în textul redactat. 
Solganik consideră că termenul autor se află în corelație cu textul (publicistic), cu stilul şi 
particularităţile de gen ale acestei categorii [52]. 

Autoarea unui alt articol ştiinţific clasifică autorii-jurnalişti, raportându-i la atitudinea 
acestora faţă de realitatea descrisă. Astfel, ea particularizează următoarele tipuri de autori: 

e autor care re-trăieşte — este autorul care prezintă situația descrisă  împărtăşind 

aceleaşi emoţii ca şi eroul, apreciază starea de lucruri din perspectiva poziţiei eroului; 

e autorul cugetător — autorul meditează asupra unei probleme globale, caută căile de 

rezolvare a acesteia; 

e autorul simpatizant — autorul, în aprecierile sale, îşi manifestă simpatia față de cele 

descrise; 

e autorul ironic — autorul tratează cu ironie situaţia descrisă; 

e autor care dă sfaturi omului de rând; 

e autorul care savurează dramele — autorul ce reflectă cazuri tragice, de omor; 

e autorul bârfitor — autorul care aduce în paginile presei bârfele despre persoanele 

publice [53]. 

În publicaţiile de tip tabloid, în viziunea aceleiaşi autoare, prevalează autorul care 
distrează, autorul egocentric şi autorul cinic [54]. 

Chiar dacă nu suntem solidari cu toate ideile enunțate de autorii la care ne-am referit 
(este discutabilă, bunăoară, teza lui G. Solganik, conform căreia „autorul de reportaje nu poate 


să-şi exprime atitudinea”, întrucât însăşi selectarea anumitor fapte, detalii ne vorbeşte deja 

despre opţiunea autorului), considerăm că ele prezintă interes pentru cei preocupaşi de categoria 
autorului. Astfel pornind de la principiile care stau la baza alcătuirii unei tipologii a categoriei 
autorului formulată de G. Solganik, ne-am propus şi noi să identificăm schema unei categorii 
concrete de autor şi anume — a autorului de interviuri. 

Astfel că structura jurnalistului-intervievator ar fi următoarea: 

Autorul — persoană socială (rol activ) — analiză socială (îndeamnă la implicare în 
realitate) — atitudine obiectiv-subiectivă față de realitate — atitudine de evaluare, apreciativă 
(care mai poate fi critică, polemistă, persuasivă, ironică etc.). 


Autorul — persoană privată (rol pasiv, înregistrează spusele intervievatului) — reflecții 


personale (puncte de vedere strict individuale) — atitudine subiectiv-obiectivă faţă de realitate 
— constatare (lipsă de apreciere, informare propriu-zisă). 

Putem concluziona, că perioada actuală este marcată de o modificare a structurii 
categoriei autorului: tot mai insistent se simte aici prezenţa omului privat, aceste schimbări fiind 
generate de creşterea interesului față de viața privată, față de omul particular, faţă de universul 
„Eu”-lui, care devine o tendinţă politică şi ideologică a lumii contemporane. 

Trebuie să precizăm că indiferent de tipul discuţiei, de conţinutul şi durata ei, pregătirea 
pentru interviu este absolut obligatorie. Indicăm acest lucru fiindcă motivațiile unor jurnalişti 
cum că s-ar putea activa şi fără pregătire, presupun, de fapt, o bogăţie de cunoştinţe generale şi 
chiar experienţă, ceea ce în final tot pregătire se numeşte. Acest tip (şi nu numai) de pregătire 
generală pentru interviu, implică atât pregătirea ideologică, acumulată pe parcursul activităţii, cât 
şi pregătirea profesională generală care să-i permită ziaristului să folosească tehnica interviului 
în funcție de genul ce urmează a fi abordat (reportaj, pamflet, interviu etc.). Se adaugă apoi 
pregătirea concretă, care comportă determinarea scopului interviului şi a caracterului 
informaţiilor necesare, studierea temei interviului şi a interlocutorului. Desigur, o fază 
preliminară desfăşurării discuţiei o reprezintă formularea întrebărilor. De asemenea este 
importantă obținerea de la interlocutor a întrevederii, cât şi a precizării locului şi timpului 
interviului. 

Ca tehnică ziaristică, interviul poate fi folosit pentru obţinerea oricăror informații, fie că 
se referă la fapte obiective, fie la fapte de conştiinţă subiective (păreri, sentimente etc.), fie şi la 
una şi la altele. Este recomandabil ca pentru informaţii obiective să nu se apeleze la interviu, 
deoarece memoria omului este nesigură. Se recurge, totuşi la interviu numai când nu mai este 
altă cale sau obținerea informaţiei prin alte tehnici este legată de efort şi cheltuială de timp, 
existând în acest caz temeiuri de încredere în informaţiile obţinute prin interviu. Faza 
determinării scopului depinde de problematică, temă, de genul ziaristic etc. Ea există 


întotdeauna, dar poate să se desfăşoare implicit. De aceea, ziaristului i se cere intuiție şi 

perspicacitate, pentru a determina ce informaţii îi sunt necesare, cum să construiască discuţia, în 
ce direcţie să o conducă. 

Aşa cum atestă practica jurnalistică, un loc important în reuşita unui interviu, dar şi o 
componentă importantă a interviului este alegerea locului şi a timpului interviului. Ziaristul 
trebuie să aleagă un mediu care să fie prielnic din punct de vedere psihologic. De aceea, este 
necesar să se țină seama de eventualitatea prezenţei altor persoane, care influențează nu numai 
interlocutorul, ci şi ziaristul. Când obiectivul propus este personalitatea interlocutorului şi se 
prevede, deci, o discuție mai îndelungată, este bine ca întrevederea să se desfăşoare acasă la 
intervievat. Alteori, locul cel mai potrivit este hotelul unde a descins ziaristul, sau redacția. 
Vizând conturarea datelor esenţiale ale unei personalităţi, este contraindicată intervievarea la 
locul de muncă a intervievatului şi, mai ales, în timpul programului. Interlocutorul este, astfel, 
deranjat în activitatea de producție şi nu se poate gândi la răspunsuri. 

O altă componentă a pregătirii interviului este pregătirea psihologică. Aceasta presupune 
educarea propriilor calităţi psihologice necesare pentru ziaristică, dobândirea cunoştinţelor 
despre tehnica interviului, ca situaţie a comunicării social-psihologice, ca proces al influențării 
unui om de către alt om, precum şi crearea unei “situații psihologice” a interviului, o mobilizare 
psihologică la discuţie. 

Activitatea ziaristică, în special tehnica interviului, cere profesionalistului din presă 
memorie bună, atenție, spirit de observaţie, imaginaţie, sensibilitate, stăpânire de sine, stabilitate 
psihologică, sociabilitate, tenacitate, reacție rapidă, voinţă, curiozitate. 

Toate acestea îi sunt necesare pentru a reuşi înțelegerea şi dezvoltarea organizării psihice 
proprii fiecărui interlocutor într-o anumită direcție. Căci fiecare om, fiecare potențial intervievat 
are o organizare psihică proprie, de care trebuie să se ţină seama. 

Orice interviu este un proces de percepere şi apreciere reciprocă a interlocutorilor, care 
începe de la primul contact şi se continuă pe parcursul întregii discuţii. În acest proces, două 
situaţii pot împiedica reuşita interviului: “stereotipizarea” şi pierderea situaţiei psihologice. În 
ceea ce priveşte prima dintre ele, psihologii au dovedit că în foarte multe cazuri conştiinţa 
omului califică o altă persoană, încadrând-o într-o anume categorie umană comportamentală şi 
de acțiune (specialist bun, elev slab etc.). Inevitabil rămân, în afara atenției, multe trăsături şi 
însuşiri, componente ale personalității. Ziaristul trebuie, deci, să refuze generalizările 
superficiale făcute de oameni despre semenii lor. “Stereotipizarea” poate determina, pe de o 
parte, ca intervievatul să-l judece în mod superficial, denaturat pe ziarist, iar, pe de altă parte, 
poate să-şi abordeze interlocutorul pornind de la o idee preconcepută. Situaţia trebuie avută în 


vedere în pregătirea interviului şi, pe cât posibil, să fie redusă ca intensitate. Pregătirea pentru 

interviu poate determina şi un alt pericol pentru ziarist: posibilitatea ca realitatea să nu semene cu 
propria-i reprezentare pe care şi-a făcut-o despre aceasta în timpul pregătirii. 

Pierderea situaţiei psihologice poate impieta asupra reuşitei interviului. Evident, 
rezultatul final al interviului depinde, în mare măsură, de corelaţia dintre participanţii la discuţie. 
De aceea, încă din perioada pregătirii trebuie să fie apreciat gradul aşteptat de colaborare dintre 
cei doi interlocutori. Desigur, aceasta depinde de particularitățile personale ale participanţilor la 
întrevedere. Mai sunt, însă, şi alte cauze obiective: nivelul critic al viitorului text (interlocutorul 
care ştie că se va scrie critic despre el nu-l va primi cu bucurie pe ziarist); timpul de care dispune 
şi vitalitatea interlocutorului; interesul personal al intervievatului față de interviu, de tema 
acestuia, etc. 

Un aspect important în activitatea ziaristului reprezintă răspunderea juridică şi aspectul 
etic în procesul realizării interviului care, după unii cercetători, este genul ce poate genera cele 
mai multe probleme în acest plan [55]. Pe parcursul interviului se pot face afirmaţii sau imputaţii 
unor persoane care implică analiza, opinia, deci subiectivitatea celui care se pronunță. 
Afirmațiile făcute de către persoana intervievată nu-l scutesc întotdeauna pe jurnalist de orice 
răspundere. De fapt, trebuie să precizăm că referitor la responsabilitatea ziaristului care preia şi 
publică afirmaţiile calomnioase făcute de către o persoană în cadrul unui interviu au fost 
exprimate mai multe puncte de vedere. Este clar, că într-o situaţie aparte se află persoana care 
utilizează interviul ca instrument de documentare, intervievatorul care înregistrează cu fidelitate 
afirmaţiile făcute de altă persoană. În astfel de circumstanţe intervievatorul dispune de mult mai 
multe şanse de a fi exonerat de răspunderea penală decăt autorul unor interviuri difuzate de mass 
media. 

Nu poate fi neglijat nici aspectul etic. De fiecare dată ziaristul intră într-o nouă relație sau 
într-o fază diferită a unei relații existente, care ridică anumite probleme etice. Bunăoară, 
informația comunicată îl poate pune pe intervievat într-o situație dificilă, astfel că rolul 
jurnalistului este de a-l proteja pe interlocutor şi de a reveni, în caz de necesitate, la problema 
discutată sau situația descrisă. Anume din aceste considerente în principal, spre deosebire de 
interviul de presă în interviul de tip povestea vieții povestitorul are dreptul să fie anonim. 

Un factor esențial pentru reuşita unui interviu este şi alegerea tonului şi situarea pe o 
poziţie de relativă egalitate a celor doi participanți. Alegerea tonului impune şi o opțiune privind 
atitudinea faţă de interlocutor: ea poate fi, nedisimulată, simpatie, de obiectivitate / neutralitate 
sau de confruntare. Fiecare dintre aceste variante are avantajele şi dezavantajele ei. Simpatia 
poate construi o stare favorabilă confesiunii, poate încuraja un grad sporit de sinceritate, dar 
uneori îl pune pe ziarist într-o postură de martor pasiv, dispus să consemneze şi să ia de bun tot 


ce i se spune. Una dintre cele mai grave “boli profesionale” ale ziaristului nostru se numeşte 

“interviu de valorizare”. Cu aproape oricine s-ar afla în față, jurnalistul se comportă ca şi cum 
interlocutorul îi face cea mai mare favoare acordându-i acest interviu. Raportul este exact invers. 
Ziaristul este şi un diseminator de imagine publică pentru orice interlocutor, dar înainte de toate, 
opinia publică are dreptul să ştie cum ne administrează cei aleşi şi / sau funcționarii publici. 
Pentru a nu risca acuza de complezenţă, este important ca reporterul să urmărească cu atenție 
răspunsurile, să fie atent la nuanţe, la consecinţe, la eventualele contraziceri. Riscurile idolatriei 
sunt mari, şi o asemenea atitudine nu încurajează deloc mărturia sinceră a interlocutorului, cel 
abordat astfel străduindu-se să păstreze în răspunsurile sale imaginea prefabricată cu care a fost 
creditat. 

Obiectivitatea la nivelul discursului e adesea utilă, fiindcă face credibilă discuția în fața 
spectatorului; formele de exprimare sunt o atitudine oarecum rezervată, un ton neutru, comentarii 
şi intervenţii ponderate. Ea nu este însă deosebit de stimulativă pentru interlocutor, care poate 
avea senzaţia că aserţiunile sale sunt neinteresante sau neclare, că nu se realizează comunicarea 
adecvată. 

Contrariul “interviului de valorizare” este “interviul critic”, în care întrebările 
inconvenabile, critice, chiar jenante, excelează. Numai cu asemenea întrebări va reuşi reporterul 
să fie emisarul, ambasadorul interesului public. Numai aşa se poate produce empatia, adică 
identificarea cititorului cu reporterul — condiţie a unui bun interviu. Opţiunea pentru confruntare 
este uneori productivă, când partenerul de dialog este determinat să iasă din carapace, să spună 
mai mult decât plănuise. Uneori, însă se ajunge la impas, la pierderea canalului de comunicare. 
Înțelegerea reciprocă depinde de faptul, prin ce e completat procesul de formare a atitudinii în 
primele minute ale comunicării, de influenţa reciprocă ce se manifestă prin modul în care se 
răspunde la întrebări. Ziaristul trebuie să fie rece, să nu spună nici da nici nu (imparţial). Totuşi, 
el trebuie să se arate interesat de ceea ce spune interlocutorul lui, să-l urmărească cu atenţie, să-l 
încurajeze cu mici gesturi, cu vorba (de exemplu: “foarte interesant”, “ nu ştiam acest lucru” 
etc.). Ziaristul trebuie să formuleze întrebările cu aerul că aşteaptă neapărat răspunsul. De 
asemenea, un factor ce influenţează actul de comunicare este disponibilitatea invitatului de a 
întreţine discuția; iată de ce sunt importante acţiunile menționate mai sus. Un interviu este reuşit 
atunci când intervievatul se simte liber să spună ceea ce gândeşte şi simte cu adevărat. În funcţie 
de evoluţia discuţiei, interlocutorului i se poate solicita să particularizeze răspunsurile cu caracter 
general şi să ofere argumente, probe pentru afirmaţiile sale: a cere exemple, detalii, elemente cu 
caracter anecdotic înseamnă a spori gradul de interes al convorbirii. 

Toate aceste aspecte se pot realiza şi printr-o bună cunoaştere a interlocutorului. De aici 
s-a desprins şi se desprinde ideea că există mai multe tipologii ale interlocutorilor posibili. Vom 


enumera câteva categorii principale: 

e interlocutori binevoitori, care colaborează cu plăcere şi manifestă interes pentru 
discuţia cu ziaristul. Printre aceştia se numără însă şi cei care sunt dornici de 
publicitate şi de reclamă în jurul persoanei proprii, motiv pentru care ei trebuie evitați 
cu grijă sau abordaţi în mod special; 

e interlocutori zeflemişti sau complexaţi, care nu doresc contacte cu presa. Motivele lor 
sunt diferite: au mai discutat cu ziaristul respectiv sau cu alţii, iar vorbele le-au fost 
răstălmăcite, nu au încredere, în general, în presă şi în ziarişti; sunt timizi, consideră 
opiniile lor, faptele, în care au fost implicaţi, de prea mică importanţă pentru a putea 
fi făcute publice; 

e interlocutori indiferenți, blazaţi de povara celebrității, uneori handicapaţi de rolul şi 
răspunderile sociale pe care le au; 

e interlocutori oneşti, integri, sociabili. Unii dintre ei nu sunt capabili de obiectivitate. 

Desigur, între cele patru categorii de mai sus nu sunt graniţe ferme, în practică, atât 
calitățile, cât şi defectele unora sau altora se întrepătrund. Deci, nu se pot găsi remedii decât în 
raport de fiecare individualitate. De fiecare dată, totuşi, trebuie stabilită cauza unei anumite 
atitudini a interlocutorului față de interviu. Abia de aici urmează talentul ziaristului pentru a 
diminua motivele defavorizante şi de a accentua pe cele favorizante. 

În acest context, în mod firesc apare întrebarea: Care este gradul de prezență a 
implicărilor intervievatorului în varianta finală a mesajului obținut pe această cale? Ne referim, 
de fapt, la un element care particularizează interviul — metodă de documentare / gen ziaristic în 
opoziţie cu interviul — gen ziaristic / metodă de documentare. În varianta finală a interviului de 
tip povestea vieţii, bunăoară, întrebările şi, eventual, comentariile intervievatorului vor lipsi, 
fiind păstrate doar relatările intervievatului, pentru a lua forma unei narațiuni continue, unitare, 
redată cu propriile cuvinte ale acestuia. Narațiunea obținută în rezultat este redată doar cu 
cuvintele persoanei care o narează. De fapt, interviul — instrument de colectare a informației nu 
este o conversaţie, chiar dacă e asemănător cu o conversaţie. Interviul de acest tip trebuie să fie 
informal şi liber, asemenea unei conversații, însă numai respondentul trebuie să vorbească [56]. 
Interlocutorul respondentului este cel care ascultă, este cel care furnizeză sprijin şi-l încurajează 
pe povestitor. 

În interviul ziaristic întrebările constituie o componentă substanţială a pânzei narative a 
interviului, iar comentariul jurnalistului, care eventual poate fi prezent, va furniza informații sau 
o perspectivă care nu sunt evidente din răspunsurile obținute, dar care pot servi pentru a accentua 
subiectul abordat ori aspectele importante ale dezbaterii. Un comentariu poate să ofere un punct 
de vedere diferit, care poate prezenta lucrurile într-o altă manieră decât intervievatul. Un 


exemplu concludent în această privinţă poate servi interviul cu Ion Ungureanu, cunoscut regizor 

de teatru şi ex-ministru al Culturii şi Cultelor din Republica Moldova, „În scena lumii intră 
totul”, publicat în două numere consecutive ale săptămânalului „Literatura şi Arta” din 4 şi 11 
august 2005. Ziaristul intervievator Efim Josanu, care ar putea fi numit mai curând partener de 
dialog al invitatului său, reproduce masiv fragmente dintr-un articol publicat în ziarul 
bucureştean „Ziua” vis-à-vis de activitatea lui Ion Ungureanu, articol semnat de regizorul loan 
Eremia, fost director al Tetrului Naţional din Timişoara. Referințele reproduse vin să completeze 
biografia ilustrului om de cultură cu detalii care, în răspunsul direct, cu certitudine că din motive 
de modestie sau poate că din alte cauze, sunt trecute cu vederea. Bunăoară, la 15 ianuarie 1994, 
la Chişinău are loc redeschiderea „Teatrului Naţional „Mihai Eminescu”. Fiind un eveniment de 
o deosebită importanţă naţională şi culturală, ministrul Ion Ungureanu îl invită să participe la 
eveniment pe Marin Sorescu, ministru al Culturii la Bucureşti. lon Ungureanu intenționa să 
organizeze în aşa fel evenimentul, încât Marin Sorescu să nu fie numai un invitat, ci să-l 
patroneze împreună, să fie pe scenă împreună cu el în calitate de ministru al Culturii române de 
pe ambele maluri ale Prutului. Chiar dacă a fost aşteptat, ministrul bucureştean aşa şi n-a sosit la 
Chişinău. lon Ungureanu evită să amintească de acest caz, dar fragmentul reprodus din „Ziua” 
vine să elucideze circumstanţele în care avea să se producă acel eveniment. Marin Sorescu n-a 
sosit la Chişinău pentru că „de fapt nici n-a plecat,” - afirmă loan Eremia. „S-a dus hoţeşte din 
Bucureşti... la Bucureşti, să participe la alegerea preşedintelui Academiei Române. A considerat 
că prezența lui acolo conta mai mult pentru istoria României. Nu e pentru prima dată când 
trebuie să constatăm versatilitatea alunecoasă a unor oameni de o incontestabilă valoare pe care 
îi iubim şi îi respectăm pentru opera lor”. 

Exemple convingătoare în contextul celor expuse mai sus pot servi multe din interviurile 
— portret, publicate la rubrica „Clubul elitelor „Cronos” din publicația „Timpul”, unde la 
întrebările ziariştilor şi răspunsurile invitaţilor sunt alăturate, de obicei, comentariile unor 
specialişti în domeniu sau ale unor persoane publice, care-l cunosc pe eroul interviului şi pot 
aduce informații suplimentare din biografia intervievatului. 

Practica ziaristică este însă într-atât de bogată, încât poate să ne ofere exemple, când este 
dificil a se face o delimitare clară între interviul — gen ziaristic şi interviul — metodă de 
documentare, mai ales în cazurile când în calitate de subiecte propuse sunt alese destinele unor 
oameni. Astfel, dacă am scoate pe o listă aparte întrebările din interviul „M-am săturat ca de 
hrean de închisoare...” [57], s-ar părea că ele sunt luate de pe agenda cu întrebări ale unor 
operatori însărcinați cu investigarea vieții unor indivizi certați cu legea. Exemplificăm, 
reproducând întrebările în ordinea după cum urmează în interviul publicat: „Ce ați simțit atunci 
când judecătorul a pronunţat sentinţa că sunteți condamnată pe viaţă?”, „Pe cine aţi omorât?”, 


„Dar mai aveţi antecedente...”, „Cum s-a întâmplat, totuşi, prima tragedie?”, „Credeţi în 

Dumnezeu?”, „Ce fac acum copiii dumneavoastră?”, „Fiul vine să vă vadă?”, „Credeţi că v-aţi 
educat greşit feciorul?”, „Tatăl copiilor e în viață?”,...”Ce faceți toată ziua în celulă?”, „Ce carte 
citiți acum?”, „Vă macină singurătatea?” etc. Interviul, care în anumite împrejurări s-ar potrivi 
mai curând ca material empiric pentru interpretarea unui fel specific de experiență umană, este 
publicat din mai multe motive, pe care le desprindem chiar din conţinutul textului. În primul 
rând, pentru că este un „interviu cu singura deținută pe viaţă de la penitenciarul din Rezina”, iar 
în al doilea, pentru că destinul vitreg al acestei femei l-ar descuraja pe cineva „să-i urmeze 
exemplul”. 

Aşadar, acapararea de către genul interviului, ca formă specifică de text jurnalistic, a unor 
spații extinse în sfera mediatică poate fi explicătă şi prin acel rol care îi revine interviului ca 
metodă general valabilă de colectare a informaţiei în cadrul activităţii jurnalistice. Am putea 
califica aceste două ipostaze ale interviului drept nişte vase comunicante. Respectiv, 
contrapunerile categorice ale textului interviului metodei interviului (apropriate şi de alte genuri 
în procesul complex al actului jurnalistic), aşa cum se întâmplă în unele interpretări, nu apar 
deloc rezonabile. Indiscutabil, recurgerea la metoda interviului pe parcursul colectării informaţiei 
încă nu generează în mod aprioric un text de factura interviului. Numai în cazul în care 
Jurnalistul conştientizează aprioric finalitatea textului pe care îl va elabora drept o structură, 
axată în mod pregnant pe principiul dialogic, adoptând alternanţa întrebării şi a răspunsului — de 
fapt, tocmai asupra acestui fapt indică practica jurnalistică occidentală, în care publicațiilor de 
tipul interviului (în accepţia noastră) le este atribuit termenul generic Q&A — „Questions and 
Answers” (Întrebări şi Răspunsuri”) [58], şi doar în baza acestei trăsături dominante, - textul va 


putea fi clasificat drept „interviu”. 


1.3. Tipuri de interviuri în presa contemporană 


Teoria genurilor este un principiu de ordine: ea clasifică lucrările jurnalistice nu în funcție 
de loc, timp sau de limba în care au fost realizate, ci în funcție de anumite tipuri specifice de 
organizare sau de structură a scrierilor publicistice. Apartenența operei jurnalistice la un gen sau 
altul implică şi o anumită formă de manifestare a viziunii autorului, deci şi o anumită arhitectură 
compozițională a textului. Compoziţia scrierii jurnalistice poate fi tratată din perspectiva 
amplasării de către autor a componentelor mesajului într-o astfel de ordine, care i-ar permite 
jurnalistului să-şi realizeze ideea (ideile) programată (programate). 

În anul 1963 cunoscutul specialist în sociologia mass media Bernard C. Cohen de la 
Universitatea din Wisconsin (SUA) observa, că presa s-ar putea să nu aibă succes în a le spune 


oamenilor ce să gândească, dar ea are un succes surprinzător, spunându-le la ce să gândească. 

Astfel s-a născut teoria „agenda-setting” („teoria stabilirii ordinii de zi”), conform căreia temele 
pe care le abordează jurnaliştii devin subiecte de discuţie pentru publicul de cititori, impunând, 
prin agenda mediatică o anumită „ordine de zi”, agendă a dezbaterilor publice. Or, interviul este 
genul care se înscrie perfect în această schemă. Prin intermediul interviului cititorul este informat 
cu date de la prima sursă, dar acestea pot să-l conducă la alte lucruri şi aspecte nelămurite, îl 
implică pe consumatorul de informaţie într-un proces de meditaţie, de judecată, de conştientizare 
a situaţiei prezentate. 

Presa modernă ne-a oferit şi ne mai oferă exemple multiple de abordare a interviului, 
numeroase clasifciări, elaborate în baza diferitelor criterii. Examinat din perspectiva intenției 
jurnalistului de a afla ceva de la intervievat, Yves Agnes distinge următoarele tipuri de interviuri: 

- interviul expertiză (un specialist oferă lămuriri asupra unui fapt, asupra unei situații 
cu scopul de a-l ajuta pe cititor să le înţeleagă în profunzime); 

- interviul mărturie (interviul constituie o mărturie a protagonistului evenimentului, o 
versiune personală asupra desfăşurării unui eveniment, producerii unei acțiuni); 

- interviul informaţie (un actor public informează asupra proiectelor, deciziilor sale, 
comportamentului său într-o anumită situaţie); 

- interviul opinie (intervievatul scoate în lumină angajamentul său, comentează, se 
pronunță asupra unui eveniment de actualitate, de cele mai multe ori din sfera 
politicului); 

- interviul reacţie sau „interviul expres” (o luare de atitudine asupra unui eveniment 
recent, „cald”); 

- interviul portret (graţie unor întrebări cel puţin personale, cel puțin indiscrete, 
intervievatul se deschide ca personalitate) [59]. 

Jean-Luc Martin-Lagardette, un alt reprezentant al jurnalismului francofon, distinge 
următoarele tipuri de interviuri: informative; de fond (de opinie); interviul portret; interviul 
expres [60]. 

Dumitru Coval relefează următoarele feluri de interviuri: inferviul-expozeu sau 
interviul-monolog, ce presupune expunerea eroului-protagonist de la persoana întâi; interviul- 
dialog, interviul-crochiu şi interviul colectiv (conferința de presă, "masa rotundă”, interviul- 


anchetă, briefing-ul [61]. 


Georgeta Stepanov se referă la următoarea tipologie a interviurilor: interviul mărturie, 
interviu-declaraţie, interviu-explicaţie, interviu-document, interviu-opinie, interviul cu un 


martor, interviu-confruntare [62]. 

Lectura atentă a interviurilor din presa românească şi moldovenească conduce spre 
concluzia că clasificarea lor poate fi o preocupare permanentă, ținând cont de dinamica 
dezvoltării acestui gen şi de diversitatea criteriilor: conținutul, forma de expresie, relațiile dintre 
reporter şi interlocutor, natura întrebărilor etc., precum şi aşteptările cititorului. 

Considerăm necesar a evidenția câteva tipuri de interviuri, pe care le apreciem drept 
principale, şi în definirea cărora ne bazăm pe tendințele dezvoltării genului înregistrate în presa 
de la noi. 

1. Interviul tip pâlnie — care porneşte de la ideea generală spre a se extinde apoi spre 
observaţii atente particulare. Abordarea acestui tip de interviu oferă o bună posibilitate celui 
care-l realizează să-şi menţină intervievatul în sfera pe care şi-o doreşte, fără a fi ocolite 
răspunsurile la anumite întrebări exacte. Este procedeul practicat în general în cadrul intervevării 
politicienilor sau al cadrelor poliţiei. Un model elocvent în acest sens este interviul „În războiul 
din '92 am avut doar dreptul la moarte”, realizat cu senatorul român Ilie Ilaşcu, semnat de Alina 
Radu şi publicat în săptămânalul „Accente” din 22 august 2002. Întrebările adresate 
intervievatului sunt formulate „fără ocolişuri”, într-un mod succint, la care şi răspunsurile sunt 
făcute tranşant, demonstrând şi o bună cunoaştere, în cele mai subtile detalii, a subiectelor 
abordate. Pentru exemplificare sunt reproduse în continuare câteva fragmente: 

„— Există oameni politici care vă inspiră încredere? 

— Aproape toţi politicienii de azi vin din trecut. Sunt câțiva politicieni mai tineri, şi, se pare, 
mai oneşti, dar îi cunosc prea puțin ca să mă pot pronunţa. Cât despre ceilalți, cred că toți sunt 
şantajabili. Şi, în acest fel, dependenți... 

— ...Cåât de des aţi întâlnit trădători în acea perioadă? 

— La orice pas şi la orice nivel... 

— În '96, „Săptămâna ” a publicat scrisoarea Dvs, în care ați declarat că sunteți căpitan al 
Securităţii? 

— Nu-i adevărat. Am declarat atunci că am fost căpitan al Armatei Sovietice, iar de la 4 
martie 1992 am fost mobilizat de MSN. Fiţi atenți: nu angajat, ci mobilizat la război...”. 

2. Interviul de tip pâlnie inversată — în cadrul căruia discuţia porneşte de la un subiect bine 
determinat şi se lărgeşte către o temă generală. Este un tip de interviu, utilizat mai ales în 
cazurile când se încearcă diagnosticarea unor fenomene de factură politică, economică, spirituală 
etc., cu prioritate, negative din societate.  Semnificative în acest sens sunt interviurile “Viitorul 
siderurgicii este incert”, semnat de Ştefan Ciocan în “Evenimentul Zilei” din 26 martie 2003 şi 
„Regimul m-a torturat, dar nu m-a înfrânt”, semnat de Rodica Mahu în „Jurnal de Chişinău” din 
23 martie 2001. Pornind de la situaţia concretă din cadrul S.C. “Siderurgica” Hunedoara, 


reporterul de la „Evenimentul Zilei” îşi conduce interlocutorul până la clarificarea viitorului 

salariaților din Siderurgica, conturând de fapt un subiect mult mai general, cel al situației reale 
din industria românească şi al perspectivelor acesteia. În interviul nominalizat din „Jurnal de 
Chişinău” Rodica Mahu porneşte de la un caz concret. Şi anume, că la 19 martie 2001 Curtea 
Supremă de Justiţie a Republicii Moldova a refuzat recursul la anulare al sentinţei Judecătoriei 
Supreme a URSS, din 3 ianuarie 1986, şi revizuirea deciziei Plenarei Judecătoriei Supreme a 
Republicii Moldova, din 1994, prin care Vasile Vâşcu a fost condamnat la 14 ani de detenție 
pentru „abuz de serviciu în scopuri meschine”. Prin răspunsurile date la întrebările 
corespondentului se conturează, în cele din urmă, mecanismul odios de reprimare a celor care au 
gândit un pic altfel decât „ar fi permis partidul”, care şi-au dorit ca „băştinaşii” să dispună de 
mai multe „drepturi naţionale”, urmările cărui mecanism, după cum sugerează interviul, creează 
dificultăți în calea promovării democraţiei în Republica Moldova. 

3. Interviul de tip tunel — este tipul care urmăreşte obţinerea unor comentarii rapide pe 
marginea unui eveniment şi care adună, de obicei, întrebări grupate în jurul aceleiaşi teme cu 
final deschis sau închis. Acest tip de interviu se realizează de la faţa locului sau în ambianța 
producerii evenimentului, pentru că întrebările nu invită, de obicei, la reflecții îndelungate. 
Exemplu poate servi interviurile “84,6 % nu vor ca România să sprijine atacarea Irakului”, 
publicat în “Evenimentul Zilei” din 26 martie 2003, realizat pe marginea unui sondaj de opinie 
vis-à-vis de intervenţia militară asupra Irakului şi de participarea României la această acțiune, şi 
„Nu mă pot detaşa de condiţia de victimă”, realizat cu deputatul creştin-democrat Vlad 
Cubreacov şi publicat în săptămânalul „Accente” din 5 septembrie 2002. Interviul din „Accente” 
se axează pe un caz care a provocat suspiciuni şi multe comentarii controversate şi anume — 
dispariţia misterioasă a parlamentarului Vlad Cubreacov. Întrebările puse tocmai vin să 
introducă anumite clarificări în privinţa acestui caz: „În ajunul acestei întâlniri, erați la 
Procuratură. Aveţi noutăţi de la anchetatori? ”, „Aţi identificat pe cineva? ”, „Ați depistat sau 
nu, în urma acestor reconstituiri, locul detenţiei? ”, "La ce etapă se află astăzi ancheta? ”, 
„Admiteţi că sechestrarea Dvs. ar fi putut fi o consecință a cauzei Mitropoliei Basarabiei pe 
care ați pledat-o mai mult timp? etc. 

Uneori evenimentul generator al interviului e provocat prin însăşi publicarea interviurilor 
cu persoane, care aduc în atenţia publică fapte inedite, ridică vălul misterului de pe anumite 
acțiuni. Este cazul interviului realizat cu preşedintele Partidului Democrat din Moldova Dumitru 
Diacov cu titlul „Dumitru Diacov sparge tăcerea” şi publicat în „Accente” din 12 septembrie 
2002. În acest interviu intervievatul s-a pronunţat şi pe marginea cazului Cubreacov, afirmând că 
„dl Cubreacov n-a dispărut nicăieri” şi presupunând că de locul unde s-a aflat deputatul creştin- 


democrat „dl Roşca a ştiut, şi alţii din conducerea actuală”. La întrebarea , Cine a câştigat?” 

Dumitru Diacov răspunde fără ocolişuri: „Presupun că au câştigat frontiştii, puterea. Eu consider 
că a fost un spectacol dirijat şi foarte murdar”. 

4. Interviul cu ordine mascată — este cazul când reporterul foloseşte abil întrebările, 
alternând cele uşoare cu cele mai dificile în scopul de a obţine răspunsuri neaşteptate şi chiar de 
a-şi surprinde interlocutorul. Persoana intervievată uită, de obicei, ceea ce a spus la începutul 
discuţiei, iar reporterul se foloseşte de acest lucru pentru a suprapune răspunsurile de la început 
cu cele obţinute la întrebările ulterioare. 

5. Interviul cu formă liberă — un interviu care, deşi înseamnă obţinerea unor răspunsuri 
deschise, pare a fi mai puţin lucrat şi se realizează mai ales atunci când nu există limită de timp. 

Tipul acesta se întâlneşte şi în presa scrisă din România şi Republica Moldova, fiind 
abordat mai mult în săptămânale şi reviste, unde spațiul este mai amplu şi permite abordarea 
interviului de profil. Ar putea fi exemplificat prin interviul luat unei vedete TV şi publicat în nr. 
43 din „Adevărul de week-end” din 27 martie 2003. Interviul pare a fi sugestiv atât pentru tipul 
de interviuri de formă liberă, cât şi pentru modul de lucru cu o vedetă, dar şi pentru promovarea 
şi publicitatea unor produse sau firme. Un alt exemplu este şi interviul „Instinct de primar”, 
publicat în revista publică municipală „Capitala magazin”, nr. 5-6 din decembrie 2000 — ianuarie 
2001. Interviul este realizat cu primarul municipiului Chişinău Serafim Urecheanu, răspunsurile 
la întrebările formulate fiind primite, după cum menționează autorul interviului Angela 
Braşoveanu, „în doze homeopatice, între delegații de poliţişti care aşteptau binecuvântarea după 
ce trecuseră atestarea, regizori care veniseră să-şi propună misterioase proiecte de creaţie, savanţi 
care doreau să construiască planetarii, consilieri şi viceprimari care intrau cu probleme, spectrul 
cărora se întindea de la zecile de tone de păcură ce trebuiau procurate de urgență la construcția 
unui gard de biserică, conferințe de presă, rapoarte la conferințe ştiinţifice, vizite la parcul de 
autobuse şi drumuri în construcție, chemări la Guvern şi dispariții neaşteptate pe uşa de rezervă”. 
Spectrul problematic al întrebărilor adresate intervievatului este destul de larg, de la „Vă simțiți 
omul nr. l] în oraş?”, „Câte prosoape vi s-au dăruit?” până la „Sunteţi un om iertător?”, 
„Sunteţi o fire romantică? Aţi scris sonete?..”. În cadrul urmăririi firului narativ, ghidat de 
ziarist, al unui interviu de acest tip, cititorul (telespectatorul, radioascultătorul) parcă ar fi 
martorul situaţiei, comentate subtil de Gabriel Garcia Marquez (cel care a remarcat, de altfel, 
„interviul este baza bazelor, care alimentează întreaga jurnalistică”): „Nu trebuia să inventez 


nimic: ca şi cum aş merge prin câmpie, culegând cele mai frumoase flori”) [63]. 


Exemple de interviuri cu formă liberă pot fi găsite cu uşurinţă în cele publicate la rubrica 
„Clubul elitelor „Cronos” din „Limpul” sau „Cafeaua de vineri” din „Flux”. Trebuie să 
menționăm, totuşi, că astfel de interviuri se găsesc în special în mass media audiovizuală, de 


obicei, în cadrul unor emisiuni nocturne, când timpul este la dispoziția ziaristului, permițându-i 

să testeze inteligenţa interlocutorului şi mai mult chiar, să-i înțeleagă motivaţia şi să-i judece 
opiniile. 

De remarcat, că cele cinci tipuri de interviuri abordate reprezintă o clasificare după 
modul în care ziaristul îşi structurează interviul. Prioritară aici este metoda pe care ziaristul o 
foloseşte cu scopul final — obținerea informației dorite. 

După cum arată practica jurnalistică, se mai întâlnesc, din păcate, şi cazuri în care ochiul 
atent al specialistului sesizează lipsa de pregătire a celui care realizează interviul. Şi acest lucru 
mai ales în cadrul mijloacelor audiovizuale, unde unii reporteri sau moderatorii au impresia că 
prin două-trei întorsături de cuvinte sau de “fizionomie” pot păcăli pe cei care-i urmăresc. Or, 
publicul avizat recunoaşte imediat valoarea unui reporter documentat. În cadrul presei scrise 
acest obiectiv al documentării transpare în mod diferit după ziarul pe care jurnalistul îl 
reprezintă. Astfel, ca să luăm doar două ziare importante din România: “Evenimentul Zilei” şi 
“Adevărul”, pe lângă elementul esenţial al noului pe care oricare reporter îl urmăreşte, fiecare va 
reda faptele sau va conduce discuţia după scopul şi politica generală a ziarului. În timp ce 
“Adevărul” adoptă, în general, un ton mai sobru, mai rezervat şi cu concluzii generalizante, 
“Evenimentul Zilei” preferă un ton mai polemic, mai predispus la reacţii şi interpretări. Ambele 
ziare marchează însă accentul asupra aspectului documentar, practicat de ziariştii celor două 
cotidiene. 

Trebuie să mai amintim aici diversificarea interviurilor şi, implicit, a documentelor 
pentru interviu în funcție de termenul la care se referă. Există interviuri ale momentului, realizate 
rapid sub presiunea unor aspecte create în jur, unde chiar şi documentarea trebuie să fie rapidă. 
Am exemplifica aici printr-un interviu din “Timpul” din 18 aprilie 2003, semnat de Alina 
Anghel, interviu care ni se pare reprezentativ atât sub aspectul interviului de moment, cât şi a 
liniei generale a acestui săptămânal. 

Cu totul altfel şi cu bătaie mai lungă, dar structurat pe alt calapod apreciem, de exemplu, 
interviul „Petrom — provocările unui nou început managerial”, publicat în cotidianul “Adevărul” 
din 19 martie 2003 şi semnat de Elena Pârvu. Pe lângă caracterul interviului care-l aduce în fața 
cititorilor pe noul director general al Petrom, România, este de remarcat încă de la început 
strădania ziaristei de a obține acest interviu cât şi documentarea concretizată în portretul de 


început al directorului şi în întrebările pertinente şi la subiect din interviu. 


S-a spus că misterul ce stăruie în jurul unor mari personalităţi ale trecutului se datorează 
lipsei unor profesionişti ai întrebării în acele vremuri. Interviul a cunoscut o lansare şi dezvoltare 
puternică, aducând cu el primele mari scandaluri de presă. Aşa au apărut dezmințirile, protestele, 
etc. Toate acestea, pe lângă partea pozitivă a apariției interviului, aveau la bază două cauze 


esenţiale foarte valabile şi azi în România : 

e Se poate vorbi despre o instabilitate în declarații a celui intervievat, chiar dacă există 
mijloace moderne de investigare. Uneori analizând la rece o anumită declaraţie, unii 
revin sau chiar nu recunosc afirmaţiile făcute. Sunt aspecte frecvente în lumea 
românească, şi vom exemplifica pe parcursul lucrării. 

e A doua cauză, mult mai gravă, este lipsa de profesionalism a jurnalistului. Anii de după 
Revoluţie au însemnat o deschidere totală în mass media românească. Din păcate, nu toți 
au înțeles că a face presă adevărată nu este chiar la îndemâna oricui. Mari companii de 
presă din România s-au avântat în a angaja tot felul de indivizi care în goana după 
senzațional s-au dedat la gesturi şi acte reprobabile, de la relatări imprecise la adevărate 
fabulaţii bine ticluite peste noapte. Conştientizarea lipsei de profesionalism şi nevoia de a 
pune o oarecare stavilă în zvonistica românească a dus la apariția organismelor 
profesionale specializate din România: Uniunea Ziariştilor Profesioniști şi Clubul Român 
de Presă. Nu se poate spune că astfel reporterul român care foloseşte interviul a fost 
profesionalizat. Dar, există măcar intenţia în a fi oferite public adevăratele valori ale 
ziaristicii româneşti, cât şi — aspect foarte important — apariţia unui cod deontologic al 
profesiei de ziarist. 

Ajunşi în acest punct trebuie să specificăm că după caracterul interacțiunii ziarist — 
intervievat, desfăşurarea interviului presupune trei faze: inițială, principală şi încheierea. La 
acestea pe parcursul interviului se adaugă încă un element — controlul informaţiilor primite. 

Din faza iniţială a interviului fac parte: contactul anterior prin telefon (când este cazul), 
primele minute ale contactului nemijlocit, partea introductivă a discuţiei, primele întrebări. În 
practică este greu de delimitat dimensiunea acestei faze. Oricum, obiectivul este de a crea la 
intervievat o cât mai favorabilă reprezentare despre scopurile interviului, despre “ drepturile şi 
obligaţiile” interviului. Trebuie să reținem, că interviul are numai de câştigat dacă acordăm timp 
persoanelor intervievate să se pregătească. Acestea ar putea să-şi reîmprospăteze amintirile, să-şi 
organizeze şi să-şi ordoneze ideile şi gândurile. 

În faza principală, relaţia ziarist — intervievat se dezvoltă, se schimbă, succesul 
depinzând de abilitatea, de arta ziaristului de a conduce discuţia. Ziaristul poate afla, cu mai 
multă uşurinţă, informaţiile dorite dacă ştie să asculte, chiar în cea mai mare parte din 
desfăşurarea interviului. Cum se poate face aceasta când mai trebuie să şi noteze? Soluţia nu 
poate fi decât cultivarea atenţiei intensive şi distributive. În opinia lui Sorin Comoroşan, 


cca 

semnatarul unei valoroase cărți de interviuri, “întrebările puse reprezintă nelămuririle mele, 
frământările mele şi gândurile mele, după cum răspunsurile reprezintă frământările şi gândurile 
interlocutorilor mei” [64]. Conducerea, stăpânirea discuţiei solicită ziaristului experienţă bogată, 


cunoştinţe generale solide, tact şi intuiţie. În practica jurnalistică se obişnuieşte pregătirea din 

timp a întrebărilor. Dar tot din practică se ştie, că întrebările predefinite pot compromite un 
interviu. De multe ori intervievatorul reacționează la unele întrebări-standard cu răspunsuri 
standardizate, astfel că ele pot să reliefeze numai aspectele de suprafață. M-am convins din 
propria experienţă, că adeseori este util să te depărtezi de ceea ce ai planificat pentru a intra într- 
o conversaţie liberă, care-i poate spori interesul pentru subiectul abordat şi intervievatorului. 

Faza de încheiere a discuţiei este însemnată din punct de vedere psihologic, pentru că 
intervievatul (dacă ştie, desigur, că discuţia se încheie) îşi slăbeşte atenția, încordarea scade, se 
simte eliberat. Bineînţeles, sunt cazuri, în special în colectarea de informaţii cu caracter critic, 
când în final creşte dramatismul discuţiei. Astfel, interlocutorul simte nevoia singur să adauge 
ceva important, să facă precizări interesante, să completeze răspunsurile. De aceea, cuvintele 
finale ale interlocutorului nu trebuie pierdute din vedere. Ziariştii experimentați folosesc 
momentul pentru a obține informaţii cu caracter “neformal”. Este acelaşi lucru ca şi în cazul unui 
fotograf care fixează pe peliculă mai multe cadre ale aceluiaşi subiect. Însă ultimele sunt şi cele 
mai naturale. Oamenii din cadru au aceleaşi reacţii ca şi cei intervievaţi. La sfârşitul interviului, 
ziaristul trebuie să-şi ia rămas bun, să-şi exprime dorinţa de a se reîntâlni, să dea de înţeles că 
discuţia a fost interesantă Aceste aspecte pot părea convenționale, dar sunt foarte importante 
pentru activitatea eficientă a ziaristului respectiv, ca şi pentru cea a colegilor lui. 

Calitatea interviului depinde în mare măsură de relația jurnalist (intervievator) — 
intervievat. Adevărul este că viaţa de ziarist te face un navigator activ prin oceanul profesiilor, 
preocupărilor eroilor intervievaţi. Astfel că într-o anumită măsură ne putem solidariza cu 
editorialistul Constantin Tănase, care susține într-un interviu acordat săptămânalului 
„Democraţia” din 15 octombrie 2002 că „ziaristica, cel puţin la noi, este, prin definiție, domeniul 
diletanților, pentru că zaristul este omul care ştie despre toate câte un pic, dar nu are cunoştinţe 
temeinice în nici un domeniu, adică e omul care trevuie să „citească mai departe ce n-a dovedit 
nici tata”. Este adevărat, că ziaristul poate fi numit, cu anumite rezerve, diletant, întrucât este 
imposibil ca el să fie un expert pregătit fundamental în toate domeniile (agricultură, industrie, 
învățământ, medicină, relaţii internaţionale etc.), să le cunoască în întreaga complexitate a 
acestora. Aşa dar, ziaristul poate fi numit diletant cu o singură precizare: el este un individ 
pregătit special pentru acest rol. Sau, dacă ar fi să urmăm logica expunerii dlui C.Tănase, am 
putea accepta posibilitatea că ziaristul este un diletant, dar un diletant... calificat, un specialist 
pregătit pentru un astfel tip de activitate. 

În tradiţia anglo-saxonă există un termen - lazy journalism — care ar însemna, în traducere 
în limba română, „jurnalismul lenos” [65]. Termenul se referă la acele cazuri, când jurnalistul nu 
depune eforturi serioase pentru pregătirea publicaţiei, vizând, în special, materialele realizate în 


cadrul conferințelor de presă ori situaţiile când jurnalistul consideră că este de ajuns doar a 


47 


înregistra fidel convorbirea avută cu o persoană de notorietate, iar afirmaţiile şi reflecțiile 
acesteia sunt suficient de importante şi interesante, şi pot fi prezentate spre publicare doar în 
acest temei, scopul interviului în acest fel, rezidând în demonstrarea faptului că intervievatul 
deține o autoritate general recunoscută. Fireşte, jurnalistul conturează în prealabil cercul de 
subiecte pe care intenţionează să le abordeze în interviu şi le lansează în procesul discuţiei, fără a 
urmări însă consecutivitatea logică a întrebărilor, fără a respecta un itinerar dinainte stabilit, 
adoptând în definitiv, principul fragmentar de construire a interviului. 

Acest tip de jurnalism poate fi ilustrat printr-un interviu, acordat de Preşedintele 
Republicii Moldova Vladimir Voronin ziarului moscovit „Novîe Izvestia” la 8 noiembrie 2005 
[66], în legătură cu problemele reglementării conflictului transnistrean. În cadrul discuţiei, 
jurnalistul i-a adresat interlocutorului său o serie de întrebări: „Este adevărat că Vladimir Putin 
este supărat din cauza ratării semnării memorandumului rus-moldovenesc?”, „Cazul cu eşecul 
semnării memorandumului prezintă un episod nu dintre cele mai plăcute al relațiilor moldo-ruse. 
Poate merită, depăşind ambițiile personale, de deschis o nouă pagină a acestor relații?”, „Ce paşi 
aşteaptă Moldova de la Rusia în vederea soluționării problemei transnistriei?”, „Economia 
Moldovei este legată de Rusia, în acelaşi timp ţara şi-a anunţat cursul spre integrarea europeană. 
Cum se răsfrânge aceasta asupra relațiilor celor două state?”, „Corupţia este un fenomen 
ponderabil în Moldova?”, „Se vorbeşte că feciorul Preşedintelui Oleg a pus mîna pe cam 
jumătate din toată economia Moldovei. Este adevărat acest lucru?”, „Apare bizar faptul că câțiva 
miniştri nu posedă limba molodvenească”, „Găsiţi timp pentru odihnă?”, „Unde se află beciul 
personal al Preşedintelui Moldovei Vladimir Voronin?”... Din chiar această elementară 
enumerare a subiectelor abordate reiese clar că începându-și interviul cu dezbaterea unor 
probleme de ordin politic, ziaristul a alunecat treptat spre discutarea unor aspecte ale vieții 
personale a intervievatului, orientându-şi interlocutorul spre o convorbire lejeră şi chiar, într-un 
fel, frivolă (dacă ținem cont de răspunsul Preşedintelui la ultima întrebare, adresată de ziarist: 
„Ştiţi care coniac trebuie să consume un bărbat, dacă se consideră împlinit? Cel ce are vârsta mai 
mare decât vârsta femeii lui...”. Putem considera drept deficiență a interviului faptul că în cadrul 
lui s-a produs intercalarea a două interviuri — unul, consacrat chestiunilor politice majore, şi altul, 
reprezentând o convorbire relaxantă, „fără cravate”. 

Numai un jurnalist de înaltă profesionalitate şi competenţă este cel care poate fi un 
interlocutor potrivit în stare să fie interesant partenerului de dialog, să-l provoace la sinceritate şi 
să obțină idei, gânduri, ipoteze, care ulterior (ori concomitent) să fie puse prin mass media în 
circulație, să fie plasate pe agenda publică. Munca gazetarului este apreciată după ceea ce acesta 


publică, iar ziaristul este cel care prin definiţie trebuie să exploateze curiozitatea cititorului. El se 


48 


poate achita de acestă sarcină, doar în măsura în care a fost în stare să răspundă la aşteptările 
cititorului. 

În contextul acestor judecăţi ţinem să intervenim cu următorul considerent: indiferent de 
tipul interviului calitatea lui depinde, în egală măsură pentru toate variantele posibile, de relația 
jurnalist (intervievator) — intervievat. Ele pot fi de trei feluri: 

Jurnalist < intervievat; 

Jurnalist = intervievat; 

Jurnalist > intervievat. 

Aici se cere a face o precizare de principiu: reproducând aceste ecuații, nu intenționăm să 
punem la socoteală evaluarea gradului de inteligență, nivelul de pregătire şi profesionalismul 
persoanei antrenate, din inițiativa cuiva, într-un dialog cu un scop precis, ci mai degrabă ne 
referim la suita de acţiuni ale intervievatorului, la capacitatea lui de a-l antrena pe invitatul său 
în problematica abordată în aşa fel încât să obțină informaţia solicitată, care ar satisface cât mai 
mult interesul şi aşteptările cititorului. Ne referim astfel la ceea ce noi numim prestanță 
profesională a ziaristului. 

Un exemplu, care poate fi alăturat la prima ecuaţie, este interviul cu Mihail Laur, 
director SRL „Dalmio-Dent”, publicat în paginile ziarului „Jurnal de Chişinău” din 6 iulie 2004. 
Prima întrebare este deja o întrebare cu răspuns încorporat: „De ce ați hotărât să deveniți medic 
stomatolog? E vorba despre un îndemn al părinţilor dvs. sau o întâmplare?”. În lista întrebărilor 
adresate întâlnim şi cele cu răspuns previzibil („Ce metode de tratament folosiţi la SRL „Dalmio- 
Dent?) sau cu subtext publicitar („Care este părerea pacienților despre activitatea clinicii?”). 
Întrebările din interviu denotă nu numai o cunoaştere slabă de către intervievator a principiilor de 
funcționare a unui centru modern de asistență stomatologică, dar şi o timiditate în abordarea 
subiectului propus. 

După cum ne sugerează experienţa unor ziarişti, este mult mai productiv să fii sincer cu 
partenerul de conversație, chiar şi în momentele de incertitudine sau atunci când nu cunoşti ceva, 
rugându-l imediat pe interlocutor să-ți prezinte informații suplimentare sau să-ți furnizeze 
explicațiile de rigoare, decât să ascunzi acest lucru din teama de a fi bănuit de superficialitate. 
„Niciodată să nu vă fie teamă că sunteți ridicoli atunci când puneţi întrebări elementare,” — 
îndeamnă David Randall [67]. După cum constată acest autor, „cu toții ne-am aflat în situaţii în 
care cineva ne vorbeşte despre ceva, iar noi stăm locului dând din cap şi încuviințând, deşi nu 
avem nici cea mai vagă idee despre ce este vorba. Ne este teamă că, dacă cerem explicaţii, vom 
părea proşti. lar apoi, când ajungem la redactarea articolului, realizăm că avem nevoie să 


înțelegem chiar lucrurile pe care, vreme de câteva ore, am pretins că le înțelegem” [68]. 

Evident, că ultima ecuaţie — Jurnalist > intervievat — este cea cu mai multe perspective 
şi mai eficientă. Pentru atingerea unei astfel de relaţii, ar trebui respectate, în viziunea noastră, 
cel puţin cinci condiţii de bază. În primul rând, întrebările adresate de ziarist trebuie să conţină 
elemente sau însemne de cunoştinţe în subiectul abordat. Exemplu: „Domnule Matcovschi, în 
ultimul timp v-aţi retras din viața publică. La puţinele întruniri scriitoriceşti, arătați ca un veşnic 
nemulțumit. Pe cine şi de ce sunteţi supărat?”. (Din interviul „Noi suntem copiii dorului şi 
gândim cu inima...” realizat de Nicolae Roibu cu scriitorul Dumitru Matcovschi, „Timpul”, 11 
octombrie 2002). În al doilea rând, jurnalistul trebuie să manifeste un interes sincer faţă de 
personalitatea intervievatului ca individualitate, indiferent de statutul social de care acesta se 
bucură (din practica jurnalistică sunt cunoscute cazuri, când meritul unor autori de interviuri, în 
viziunea ziariştilor înşişi, se rezumă doar la faptul că ar fi avut nişte interlocutori deosebit de 
importanți, chiar dacă comunicările interlocutorilor sunt lipsite de substanță). În al treilea rând, 
se cere a-l ajuta pe intervievat să depăşească cât mai repede cu putinţă bariera psihologică, care 
apare de cele mai multe ori în mod inevitabil între indivizii antrenați în dialog, iar pentru aceasta 
Jurnalistul trebuie să-i asigure interlocutorului condiţii psihologice confortabile, să ţină seama de 
particularitățile de caracter ale acestuia, eventual, de hobby, de preocupările de suflet pe care le 
are. Exemplu: „Cei care Vă cunosc, spun că sunteți un foarte bun vânător. Când ați fost la 
vânătoare ultima dată şi cine sunt cei cu care, de obicei, mergeţi la vânat?”. (Din interviul „Când 

nu ştii cine pe cine vânează...” realizat cu Veaceslav Untilă, preşedintele Partidului Liberal, 
„Accente”, 14 noiembrie 2002). În al patrulea rând, pe parcursul dialogului ziaristul trebuie să 
manifeste abilități nu numai în a pune întrebări, dar să aibă şi capacitatea de a asculta (oamenii 
sunt diferiți şi odată ce au acceptat şi au fost acceptați să vină în fața ziaristului, mărturisindu-i 
acestuia în anumite momente şi lucruri lipsite de importanță, nesemnificative, care în mod 
inevitabil, dacă e să ne referim la presa scrisă, nu vor fi incluse în textul final, toți trebuie trataţi 
de către intervievator cu acelaşi interes). În al cincilea rând, să poată transfera dialogul, în caz de 
necesitate, pe terenul unei activităţi, considerate de intervievat ca fiind una importantă pentru el 


şi care l-ar menţine pe o fază pozitivă (iată de ce este atât de importantă studierea preliminară a 


intervievatului, cunoaşterea unor aspecte inedite din preocupările acestuia). 

Capitolul II 


METODE ŞI CĂI DE EFICIENTIZARE A CORELAȚIEI ÎNTREBARE — RASPUNS 


II.1. Clasificarea întrebărilor şi modalităţi de caracterizare a răspunsurilor 


Varietatea tipurilor de interviuri, ne oferă posibilitatea de a categorisi şi tipurile de 
întrebări folosite de reporteri. În definitiv, cheia interviului este întrebarea. „În plan comunicativ, 
- susține Andra Șerbănescu, - întrebarea este pivotul oricărui schimb dialogat, iar dialogul este 
esența comunicării umane” [1]. Interviul dispune de perspective deosebite în afirmarea şi 
promovarea în societate a culturii dialogului, care în condițiile actuale ale dezvoltării sociale şi 
culturale este inerent legat de caracterul multiform al culturilor, potenţialul inovaţional al cărora 
poate fi solicitat în orice moment. Dialogul este una din puţinele modalități acceptabile în stare 
să conducă la armonizarea intereselor dintr-o societate multiculturală. 

În majoritatea cazurilor, calitatea întrebărilor determină direct calitatea răspunsurilor. 
Richard Weiner califică interviul drept „o discuţie sau un dialog între intervievatorul ca un rege 
al întrebărilor (ultimele trei cuvinte sunt evidenţiate de noi — D.C.) şi intervievatul ca un 
reprezentant al răspunsurilor” [2]. Când ziaristul nu are decât cunoştinţe generale despre 
preocupările interlocutorului său, întrebările sale, oricât de elevat exprimate ar fi, vor provoca nu 
altceva decât răspunsuri plictisitoare şi vagi. De aceea, înainte de a se realiza interviul, ziaristul 
trebuie să cunoască câteva elemente esențiale cu privire la cel ce va fi intervievat. lată câteva din 
aceste aspecte: opiniile interlocutorului, poziţia lui în problemele ce se vor discuta, fapte din 
biografia lui, calitățile lui personale, obiceiurile, particularitățile de caracter ce pot influența 
desfăşurarea discuţiei. Ziaristul trebuie să afle amănunte nu numai despre psihologia individuală 
a interlocutorului, ci şi despre psihologia grupului social căruia îi aparţine acesta. În această 
etapă se conturează planul interviului, se schițează formularea întrebărilor şi se urmăreşte 
atingerea scopului propus. Există situații când fixarea listei cu întrebări este obligatorie, mai ales 
atunci când sunt preconizate discuţii cu persoane oficiale sau discuţii limitate în timp. În acest 
plan al întrebărilor se menționează prezentarea problemei, dezvoltarea ei, locul acesteia în 
domeniu sau, dacă este vorba de un interviu portret, se schițează trăsăturile principale de 
comportament ale interlocutorului. Prin acest plan, aşadar, se urmăreşte atât schiţarea 


întrebărilor, canalizarea interviului, evidențierea impresiilor, opiniilor, poziția, cât şi stabilirea 


54 


firului discuţiei care va permite unirea intereselor ziaristului şi ale interlocutorului. Atingerea 
acestor obiective va permite celui intervievat să se pronunțe în mod serios şi atractiv. Acest fir 
este forța motrice a discuţiei care, deseori, poate sluji o ciocnire de idei, un moment care dă 
posibilitatea interlocutorului să obiecteze, să afirme, să intervină în dispută. Formularea inițială a 
întrebărilor este necesară, chiar dacă ziaristul nu le urmăreşte în mod strict. Aceasta decurge din 
faptul că întrebările formează pivotul interviului. Pe acest pivot se vor axa răspunsurile. 
Claritatea răspunsului este condiţionată de calitatea întrebării. După cum menţionează 
Mihai Cimpoi în postfaţa la cartea lui Serafim Saca „Linia de plutire”, în care, în afară de două 
romane ale autorului, sunt publicate şi şapte interviuri, succesul interviului, întreaga artă a 
dialogului se rezumă la capacitatea intervievatorului de a prevedea întrebările, pe care şi le pune 
însuşi interlocutorul acestuia. „Nu e vorba... de un transfer mecanic a ceea ce te frământă pe tine, 
- notează Mihai Cimpoi, - ci de o intuiție a problemei Altuia” [3]. Nu întâmplător, probabil, 
David Silverman sugerează autorilor de interviuri ca în perioada de pregătire preliminară 
(documentarea asupra subiectului, studierea intervievatului, identificarea momentelor cheie etc.) 
să-şi pună întrebări la temă însuşi intervievatorul [4], eventual, de tipul: De ce tema aleasă este 
una semnificativă? Persoana preconizată pentru intervievare este cea mai potrivită, care să vă 
poată oferi o informaţie mai completă şi mai veridică? Va fi intervievatul credibil în fața 
citirorului? Ce întrebări ar trebui să-i adreseze? Fără nişte răspunsuri cât de cât de clare la aceste 
întrebări, jurnalistul ar putea în final să se dezamăgească şi să rateze şansa unui bun interviu. 
Exprimarea precisă a ideii, concizia, simplitatea, o gradare judicioasă, formularea la 
obiect sunt alte calități pe care le poate impune genul interviului. Mai există o exigenţă: înainte 
de orice, întrebarea trebuie să-l cointereseze pe interlocutor. Uneori chiar să-l intrige, să-l 
şocheze. Sărăcia de idei, replicile neconcludente, nesemnificative, platitudinea limbajului îşi au 
rădăcina în lipsa de colaborare între convorbitori. Ziaristul trebuie să creeze un climat de 
sinceritate şi confesiune, să realizeze o convorbire, aparent simplă, spontană, care determină 
răspunsuri revelatorii. Aici este de remarcat importanța pe care o are însuşi felul cum este 
abordat interviul. Dacă este adevărat că orice temă, oricât de importantă ar fi ea, poate fi ucisă 
printr-o tratare şi punere în pagină aridă şi monotonă, la fel, un interviu prost conceput şi lipsit de 
har nu mai poate fi salvat de personalitatea strălucitoare a interlocutorului şi nici de bunăvoința 
cititorului. Aparent, pseudo-interviurile răspund regulilor formale ale genului: întrebări succedate 
de răspunsuri, o prezentare a interlocutorului, o aserţiune de încheiere, etc. Ele nu sunt decât un 
montaj mascat, mai mult sau mai puţin abil, dar un monolog. Un monolog secționat, cu 
fragmente distribuite pe voci. Vor lipsi din el elementele indispensabile în structura unui interviu 
contemporan: lupta de idei, controversa, contra-argumentul. De aceea când un gazetar îşi 


propune realizarea unui interviu, este necesar de a avea un punct de vedere şi o opţiune clară. 

Promovarea unor opinii înaintate cere un spirit analitic, deschis, un acut simţ al răspunderii, dar 
şi curaj. Un interviu interesant începe prin întrebări interesante. Gândirea trebuie să circule în 
ambele sensuri. Ziaristul trebuie să suscite, să incite, să producă argumente şi contra-argumente. 
Ineditul, noutăţile pe care le caută ziaristul, se nasc, înainte de toate din întrebări. De fapt, 
întrebările însoțesc întreaga activitate de cunoaştere a omului. Respectiv, se consideră că prima 
funcţie a întrebării este funcţia informativă. La aceasta se adaugă funcția psihologică de stabilire 
a relațiilor de colaborare cu intervievatul şi funcția stilistică, adică prezentarea întrebărilor ca 
părți ale viitorului text ziaristic. 

Există o delimitare firească între interviurile cu valabilitate pe termen lung şi cele 
realizate sub presiunea momentului. Dacă primele implică o documentarea amplă, care se poate 
realiza independent de munca de zi cu zi a ziaristului, cea de-a doua categorie stă sub semnul 
informării cotidiene a evenimentelor, conectarea la noutățile de ultimă oră privitoare la tematica 
abordată. Altfel, există riscul ca reporterul să solicite răspunsuri deja date, să se trezească în fața 
unor replici neplăcute. În absenţa unei documentări corespunzătoare, interviul este compromis: 
volumul superior de cunoştinţe îl va ajuta pe cel intervievat să-l domine pe ziarist, cu bunăvoință 
sau cu ironie. Dacă o redacţie nu poate avea — dintr-un motiv sau altul — specialişti pentru fiecare 
dintre sectoarele importante: politic, social, economic, cultural, sportiv, etc. (ceea ce se referă în 
mare parte la ziarele noastre), atunci e bine ca reporterul să consulte, în perspectiva realizării 
unui interviu cu un specific precizat, persoane din afară, a căror competență în domeniul 
respectiv este recunoscută. Important este ca în baza acestei acumulări de informație gazetarul să 
înțeleagă, să stăpânească setul de probleme ce urmează a fi adus în dezbatere, fiind în măsură să 
propună o discuţie de a cărei coerenţă este principalul responsabil. 

Locul cel mai frecventat pentru acumularea de informaţie este biblioteca. În funcţie de 
persoana ce urmează a fi intervievată, aici apar mai multe alternative pentru colectarea 
informației. Se pot utiliza cărți, antologii, dicționare, biografii, prezentări monografice, studii şi, 
în primul rând, colecțiile publicațiilor periodice. Chiar dacă nu are timpul necesar, pentru a 
parcurge zilnic principalele ziare şi reviste, jurnalistul are datoria de a urmări paginile mai 
importante şi, mai ales, de a nu scăpa nici o declaraţie a viitorului interlocutor sau vreo referire la 
persoana acestuia. De asemenea, sunt mari posibilitățile de colectare a informaţiei oferite de 
Internet. Sunt foarte comode şi practice resursele umane de documentare - persoanele ce se află 
în imediata apropiere a personalității (persoanei), intervievarea căreia urmează să se producă, 
precum şi persoanele cu care contactează individul în cauză. Însă în fiecare situaţie se stabileşte 
în particular cine sunt potenţialii lideri de opinie în raport cu persoanele intervievate. În cadrul 


documentării are loc discuţia cu aceşti intermediari. Cu cât mai multe detalii inedite vor fi 

descoperite prin intermediul acestor persoane în cadrul discuțiilor cu caracter de documentare, cu 
atât mai favorabile sunt premisele interviului. 

Din păcate, în publicistica noastră nu există o tradiție a întâlnirii preliminare, deşi ea 
oferă numeroase avantaje: în primul rând, se creează premisele unei intrări mai rapide în subiect, 
în debutul interviului; totodată, se stabilesc cu mare precizie temele ce vor fi abordate, evitându- 
se situaţiile de dezacord ce pot surveni astfel. Discuţia prealabilă are şi o altă utilitate, poate cea 
mai importantă: ea îi dă ziaristului posibilitatea de a-şi analiza propriile prejudecăţi şi stereotipuri 
pe care le are în raport cu persoana ce urmează a fi intervievată. Încercarea de a-ţi asuma 
experiența şi sfera de preocupări ale interlocutorului este întotdeauna benefică, spre deosebire de 
atitudinile preconcepute, mai ales când acestea sunt exprimate direct. Refuzul de a-ţi înţelege 
partenerul de dialog duce la dezvoltarea unor discursuri paralele, la anularea comunicării — deci 
se ratează, astfel, chiar obiectivul principal al interviului. 

Întrebările au fost clasificate de-a lungul timpului după mai multe criterii. Vom 
exemplifica câteva dintre ele, evidențiind cele pe care le considerăm mai adecvate zilei de azi în 
cadrul interviului jurnalistic. 

Astfel, un tip de clasificare se bazează pe forma întrebării. În această categorie sunt 
incluse întrebările deschise, care oferă posibilitatea unor largi comentarii şi întrebările închise, 
care provin din sociologie şi sunt preferabile în interviul colectiv, uşurând prelucrarea 
răspunsurilor, dar şi în situaţia când interlocutorul nu poate să-şi exprime părerea din diverse 
motive (timiditate, frica de a nu fi ridicol, etc. ). 

Tot în această categorie sunt incluse întrebările directe şi indirecte, personale şi 
impersonale. În interviu pot apărea bariere psihologice care împiedică răspunsul la o întrebare 
directă: interlocutorul nu poate răspunde la întrebări de frică, se simte stânjenit, etc. În aceste 
situaţii, se folosesc întrebările indirecte. O tehnică de formulare a întrebării indirecte este 
schimbarea personajului. Altă tehnică sesizată şi folosită în psihologie, sociologie, psihiatrie, 
presupune formularea întrebării în virtutea unei situaţii viitoare sau imaginare. Se urmăreşte 
astfel dezvăluirea psihologiei omului, a moralei lui. De aceea este necesar să fie corelate 
întrebările proiectative cu comportarea intervievatului sau cu răspunsurile la alte întrebări 
neproiectative. Forma personală a întrebării indică necesitatea de a răspunde cu o părere mai 
individualizată, pe când forma impersonală arată că ziaristul doreşte nu propriu-zis un punct 
personal de vedere, ci părerile altora, nu personalitatea intervievatului îl interesează în primul 
rând, ci reprezentarea lui despre ceea ce reclamă realitatea obiectivă. 

Clasificarea după funcţie. În această categorie se încadrează întrebările principale, 
întrebările exploratorii sau complementare şi întrebările de control. În faza pregătirii interviului, 


se formulează întrebările principale, răspunsurile furnizând material pentru substanţa interviului. 

Dar în timpul desfăşurării interviului întrebările principale pot să nu aibă eficiență, interlocutorul 
abătându-se de la răspuns. În această situaţie apar drept oportune întrebările exploratorii sau 
complementare la care se adaugă analiza intervievatului, totul cu scopul determinării cauzei 
răspunsului nesatisfăcător. H. C. Sherwood consideră că apariția acestor răspunsuri 
nesatisfăcătoare s-ar datora unor motive ca: lipsa de pregătire şi insuficienta conturare a scopului 
interviului, deranjarea interlocutorului cu întrebări superficiale sau deplasate, întâlnirea cu o 
personalitate explozivă, dinamică, care se străduieşte să aibă inițiativă şi vorbeşte numai ceea ce 
vrea [5]. Alţi autori disting şi alte cauze: intervievatul nu înţelege scopurile întrebării sau ce gen 
de răspuns este necesar; vocabularul folosit în întrebare este inaccesibil înțelegerii 
intervievatului; intervievatul poate să nu deţină informaţiile sau să nu aibă o experienţă necesară 
pentru a răspunde la întrebare; intervievatul poate să nu-şi amintească informaţia; intervievatul 
crede că întrebarea nu corespunde scopurilor discuţiei, în felul cum i-au fost explicate sau cum s- 
a purtat dialogul până atunci, intervievatul poate să perceapă întrebarea ca ieşind dincolo de 
limitele pe care doreşte să le dezvăluie ziaristului sau relațiile cu ziaristul nu sunt de natură să 
comunice informaţia cerută; intervievatul poate crede că ziaristul nu-i capabil să-l înțeleagă; în 
funcție de cauze ziaristul va trebui să găsească alte modalități de abordare. Aici intervin 
întrebările complementare care să conducă la ceea ce se dorea prin întrebarea principală. Uneori 
se obțin rezultate bune prin parafrazarea întrebării principale. Este de la sine înţeles că întrebările 
exploratorii sau complementare nu se pregătesc dinainte. 

În aceeaşi categorie (după funcţie) se includ şi întrebările de control care urmăresc 
verificarea autenticităţii informaţiilor furnizate de intervievat, dacă acestea sunt luate din 
realitate. Ele pot fi formulate dinainte, dar şi spontan, în timpul desfăşurării interviului. 

Clasificarea după influența asupra interlocutorului. În această categorie se găsesc 
întrebările neutrale şi cele care sugerează răspunsul. Se consideră că este bine a fi evitată în 
interviuri folosirea întrebărilor care sugerează răspunsul. Acestea dau intervievatului impresia că 
ziaristul are totul planificat, lui îi este cunoscut totul. În astfel de situaţii interlocutorii îşi exprimă 
de obicei doar acordul. Este vorba despre acei care nu sunt siguri pe poziţia lor sau sunt uşor 
influenţabili. Spre a evita efectul sugerării pot fi folosite întrebările alternative, adică fiecare 
întrebare cu câte două alternative extreme. Aceste cazuri se întâlnesc la ziariştii care şi-au fixat 
dinainte întrebările şi nu vor să renunţe la ele. În aceste situaţii de sugerări de răspunsuri cei 
intervievaţi sunt abordaţi doar pentru confirmări, exemple sau cifre. 

Este evident că în formularea întrebărilor mai există o serie de cerințe, printre care am mai 
aminti: vocabularul şi stilul întrebărilor, raportarea la competența intervievatului, continuitatea 
întrebărilor şi a temelor. Cu privire la acest ultim aspect, credem că sunt foarte valabile şi pentru 


ziarişti recomandările sociologice. Astfel, întrebările trebuie să formeze un tot unitar, pentru ca 

intervievatul să fie antrenat în interviu, prin trezirea interesului său; să se treacă de la întrebări la 
care să se răspundă uşor la întrebări mai complexe; intervievatul să nu se simtă jignit prin 
rapiditatea cu care ziaristul doreşte obţinerea unor informaţii cu caracter personal; este necesar să 
se urmărească evitarea constrângerilor care să nu permită explicaţii celui intervievat; este 
binevenită trecerea uşoară dintr-un domeniu în altul sau chiar trecerea de la o temă la alta prin 
anunţarea sau sugerarea acestei mişcări. 

Clasificarea după conținut. Împărţirea întrebărilor în această categorie înseamnă 
respectarea modelelor din cadrul interviului sociologic şi care corespund, într-un fel, şi practicii 
ziaristice. Astfel, din punctul de vedere al conţinutului, întrebările se clasifică în: (1) factuale, (2) 
de opinie, (3) de motivaţie, (4) mărturii. 

1. Întrebări factuale — au un conţinut concis, direct, la obiect şi la care, de obicei, 
răspunsul e similar cu întrebarea. Un exemplu ilustrativ în această privinţă îl găsim în practica 
gazetei „Jurnal de Chişinău”, care pe parcursul anului 2002 publică la rubrica „Chestionar” o 
serie de „Biografii paralele”. Invitaţilor rubricii — Vasile Tarlev, prim-ministrul Republicii 
Moldova şi Dumitru Diacov, preşedintele Partidului Democrat din Moldova („Jurnal de Chişinău 
din 26 iulie 2002); Mircea Ciobanu, scriitor, director editorial la Editura „Ştiinţa” şi Nicolae 
Leahu, scriitor, profesor universitar (23 august 2002); Mihai Cimpoi, critic, istoric literar, filosof 
al culturii (30 august 2002); Ana Bejan, profesoară, directorul Liceului European „Basarabia” 
din Soroca şi Boris Volosatii, profesor de istorie, directorul Liceului Teoretic Român-Francez 
„Gh. Asachi” (6 septembrie 2002); Petru Diaconu, ţăran liber, împroprietărit, şi Ion Morei, 
ministru al Justiţiei (13 septembrie 2002); Zinaida Julea, interpretă de muzică, artistă a poporului 
şi Nicolae Sulac, interpret de muzică populară, artist al poporului (11 octombrie 2002) ş.a. — li s- 
a propus să răspundă la „50 de întrebări ale Jurnalului de Chişinău”, majoritatea cărora încep cu 
pronume sau adverbe interogative. Drept exemplu vom reproduce câteva întrebări: „1. Cât de des 
aplicaţi proverbul „să moară capra vecinului "?; 2. Când v-aţi îndrăgostit ultima dată?; ...4. 
Care sunt preferinţele culinare?; ... 16. Cum intraţi în casă atunci când pierdeţi cheia?...28. Care 
este ziarul preferat? 29. De cine n-aţi vrea să fiți îngropat? ...34. Vă place soția vecinului? ...47. 
Pe cine vedeți ca preşedinte al RM? ...50. Dacă aţi prinde agentul TERMIC, pe câți ani l-ați 
închide? ”. În baza răspunsurilor date se conturează portretul fiecăruia dintre invitaţi. Ca 
argument vom reproduce în continuare răspunsurile câtorva dintre invitații rubricii doar la o 
singură întrebare, a 7-a — „Cu cine dintre politicieni aţi prefera să fiţi prieten? ”. Mihai Cimpoi: 
„Nu poţi fi prieten cu un politician, căci, aşa cum spune atât de exact Fernando Savater, în 
politică trebuie să împărtăşeşti părerile altora şi să te prefaci că eşti prieten...”. Zinaida Julea: 
„Mereu m-au pus în gardă oamenii care au răspunsuri la toate întrebările”. Nicolae Sulac: „Nici 


nu mă taie capul. De obicei, ei nu sunt prietenoși”. Petru Diaconu: „Cu Mircea Druc”. Ion Morei: 

„Cu cei obiectivi, pragmatici şi autocritici, fără venin”. Dumitru Diacov: „Nu doresc să dau 
careva nume, sunt foarte multe persoane pe care le stimez”. Vasile Tarlev: „Cu politicienii care 
posedă sentimentul de patriotism, responsabilitate şi activează în interesul naţional”. 

2. Întrebări de opinie — vizează gândirea, sistemul de cunoştinţe al interlocutorului, 


părerea, atitudinea şi reacțiile sale la anumiţi stimuli sociali. 


3. Întrebări de motivaţie — evidenţiază cauzele şi condiţiile opiniilor sau faptelor. Ele au 


o pondere însemnată în anchete, dar apar şi în unele tipuri de interviuri. 


4. O ultimă categorie de întrebări, cele de mărturie au rolul de a solicita opiniile unor 
persoane care, reprezentând o colectivitate socială, se fac purtători de cuvânt, devin ceea ce 


sociologia denumeşte martori ai colectivităților umane. 


Vom exemplifica această categorie de clasificare a întrebărilor din punct de vedere al 
3 


conținutului cu o parte din interviul “Dosarul Becciev este o comandă politică” din “Timpul”, 


18 aprilie 2003. 
Întrebări mărturie: 


“- Domnule colonel aţi fost acel care la 21.02.2003 l-ați arestat pe directorul general 
al S.A. APÂ-CANAL, Constantin Becciev. Și tot dvs. declaraţi acum că Becciev nu este 


vinovat, că este ținut în detenţie ilegal şi, mai mult, că îl pasc pericole mari aflându-se acolo. 


- Întocmai. Declar cu toată responsabilitatea că dosarul lui C.Becciev este fabricat, 
cusut cu aţă albă, că a fost intentat din ordinul conducerii Ministerului de Interne (MAI) care, 
la rândul ei, s-a condus de considerente politice. inta adevărată a acestei înscenări este 


primarul Serafim Urecheanu şi echipa acestuia. 


- La 21 februarie 2003, eraţi colonel de poliție cu drepturi depline în funcția de 
“Inspector superior al direcției delicte trasfrontaliere financiare şi informaţionale al 
Inspectoratului general de poliție din cadrul MAI”, De câteva zile, sunteți doar “colonel de 


poliție în retragere”. Ce s-a întâmplat ? 


- La 24 martie 2003, am fost concediat din organele de poliţie prin ordinul ministrului 
de Interne Gheorghe Papuc. Pentru că nu am mai vrut şi nici n-am mai putut să particip la 


această înscenare ilegală şi extrem de periculoasă pentru toţi”. 


Întrebări motivaţie: 


- Sunt declaraţii tari şi serioase care, făcute publice, pot să vă coste mult şi pe dvs. 
- Mă va costa mult mai mult decât propria viaţă, dacă nu le fac publice, şi credeți-mă că 


eu cunosc bine maşinăria statului polițienesc de la noi în varianta actuală. Orice s-ar întâmpla cu 

mine sau, Doamne fereşte, cu membrii familiei mele după aceasta, ar putea arăta clar motivele, 
inclusiv executorii şi autorii. Nu este cea mai bună ieşire din situație pentru mine ceea ce fac 
acum, dar alta, pentru a mă proteja pe mine şi pe cei apropiaţi de provocări şi atentate, nu există. 
Vă sfătuiesc şi pe dvs. să nu dezvăluiți numele dacă veți putea publica discuția noastră. 


Întrebări de opinie: 


- Să le luăm pe rând. C. Becciev este învinuit de furt, de sustragere a banilor publici în 
proporții deosebit de mari. Consideraţi că învinuirea respectivă nu mai este valabilă ? 

- Ea nu era tocmai valabilă nici la momentul arestării. Anchetarea cazului putea continua 
şi mai departe, dacă se considera necesar, aşa cum a durat mai mult de un an şi jumătate, de cînd 
a fost intentat dosarul. Pe de o parte, pe parcursul acestui timp, C.Becciev a prezentat organelor 
de anchetă toată informația solicitată, s-a prezentat ori de câte ori a fost citat şi nu a dat vreun 
motiv să fie bănuit că s-ar pregăti să fugă undeva. De altfel, în această perioadă, el a fost în mai 
mute delegații peste hotare, de unde s-a întors acasă. Pe de altă parte, până la Becciev şi după el, 
nu a mai fost arestată nici o altă persoană din cele cercetate pe acest caz şi pe altele “ înrudite ” — 
persoane ce ar fi trebuit arestate mult mai înainte, pentru că anume ele poartă vina pentru ceea ce 
i se pune în cârcă lui Becciev. 

- Şi de ce nu au fost arestate ? 

- O bună parte sunt fugare, date în urmărire şi, respectiv, s-ar putea înţelege că, într-un 
fel, au recunoscut ele însele o vină anumită. “ Sunt date în urmărire” este un fel de a zice, căci 
nimeni nu a făcut până acuma nimic pentru ca acestea să fie căutate cu adevărat şi reținute. 
Deocamdată, doar o singură persoană este reținută — directorul firmei “Pinar-Com”, Vitalie 
Mihailov, - dar lui nici nu i se incriminează prea multe, rezervându-i-se doar rolul de ultim 
vânzător al generatorului procurat de “Apă-Canal”. Sunt sigur că nici acesta nu ar fi fost reținut, 
dacă nu era nevoie de o acoperire măcar formală pentru arestarea lui Becciev. Alţii însă nici nu 
au fost chemaţi să depună mărturii, chair dacă sunt principalii organizatori şi executori ai 
afacerilor murdare, în baza căroră au fost intentate dosarele penale. 

- Și iarăşi, de ce ? 

- Pentru că aceste persoane sunt foarte aproape de cercurile (ori chiar fac parte din 
acestea) care au pus la cale această provocare împotriva lui C. Becciev şi, prin el, împotriva 
conducerii capitalei”. 

Parafrazând-o pe Andra Șerbănescu, am menţiona în finalul acestui paragraf, că 
întrebarea în interviu este locul de întâlnire a unor gânduri, opinii, atitudini diverse asupra unei 
probleme, iar formularea întrebărilor constituie nu altceva decât alcătuirea „ipotezei de lucru”, 
adică prezentarea problemei, dezvoltarea ei, locul acesteia în domeniul abordat. „Întrebările 


adresate în cadrul interviului media — menţionează Jeremy Orlebar, — au un rol important în 

obţinerea răspunsurilor dorite. Un interviu este mai interesant şi mai variat şi datorită rezultatelor 


răspunsurilor. De aceea, este importantă pregătirea dinainte a întrebărilor” [6]. 


II. 2. Extinderea analiticului în corelaţia întrebare — răspuns: 


episod accidental sau componentă logică a interviului 


Presa actuală din România şi Republica Moldova nu duce, fără îndoială, lipsă de 
interviuri, cel puţin din punct de vedere formal: atât ziarele, cât şi posturile de televiziune sau 
radio se întrec în a aduce invitaţi şi a le adresa diferite întrebări. Şi totuşi, prea puţine momente 
memorabile au prilejuit cititorilor şi spectatorilor acest gen jurnalistic (desigur, nu e menirea 
ziaristului de a produce zi de zi capodopere, şi nici nu punem la îndoială profesionalismul unora 
dintre cei ce semnează în paginile ziarelor, ori apar în faţa camerelor). Totuşi, există prea multe 
convorbiri în urma cărora cititorul sau spectatorul nu rămâne cu nimic, ori doar cu un gust amar. 
Uneori, admitem, responsabilitatea o poartă intervievatul, alteori însă acesta nu are nici o vină, e 
bine intenționat, dar nu ajunge s-o facă, fiindcă nu el — ci cel din faţa lui — trebuie să cunoască 
regulile dialogului mediatizat. 

Poate că motivele s-ar putea împărți în două categorii. Am crede chiar că eşecul unor 
astfel de interviuri din România, bunăoară, s-ar datora problemei pe care am mai amintit-o în 
această lucrare — lipsa de profesionalism din care ar decurge două erori fundamentale: 

e Prima eroare ar fi aceea când reporterul, lipsit de cunoaşterea generală a problemei ce 

o dezbate, îi lasă intervievatului doar posibilitatea unei declarații de presă. Este cazul 
unor reporteri total nepregătiţi care îşi închipuie că aducând o întrebare cu caracter 
general şi primind un răspuns masiv, complet, a realizat un interviu. În acest caz este, 
de fapt, vorba doar de o declaraţie de presă. 

e Cea de-a doua eroare ar fi situaţia “marilor” jurnalişti care pretind că ar cunoaşte totul 
în lumea aceasta şi care îşi sufocă pur şi simplu intervievatul prin intervenţii şi 
comentarii ample. Trebuie să precizăm că, în general, cititorul român este dornic să 
cunoască în primul rând părerea intervievatului. Intervenţiile repetate şi lungi ale 
reporterului nu vor stârni niciodată admirația cititorului sau a spectatorului TV sau 
radio. Dimpotrivă, situația poate duce la enervare şi la refuzul de a citi mai departe 
sau de a urmări un astfel de interviu. 

După aceste precizări, în contextul clasificărilor configurate, credem că ar trebui 

subliniate câteva caracteristici generale pe care trebuie să le întrunească întrebările într-un 
interviu. Cele mai indicate sunt întrebările directe. Frank Candlin le numeşte “întrebări direct 


conducătoare spre răspuns, spre informaţia solicitată” [7]. Intrebări generale, precum: “ Ce 

părere aveţi despre ...?7”, “ Ce aveţi de spus despre....?”, “ Ce e nou în ....7”, “Ce mai aveţi de 
adăugat?” sunt nepotrivite şi-i derutează pe interlocutori. 

Unii specialişti afirmă că într-un interviu trebuie evitate întrebările închise la care 
răspunsurile să fie monosilabice — “da” sau “nu” — şi, dimpotrivă, utilizate întrebări deschise, 
care să permită răspunsuri cuprinzătoare, concrete. Vom reveni asupra acestui aspect pe 
parcursul lucrării. 

Din ce în ce mai frecvent se remarcă în interviuri prezenţa unor succinte fraze de legătură 
între răspunsuri, apariția comentariilor în interviu. Menirea acestor comentarii este de a sublinia 
sau de a completa cele mai importante idei emise de cel intervievat. Este motivul pentru care 
susţinem tendința şi apartenenţa interviului la genul ziaristic comentativ. 

Calitatea răspunsurilor depinde, fără îndoială, de personalitatea interlocutorilor, de 
competenţa, buna lor pregătire şi calitățile lor de buni vorbitori. Dar, aşa cum arătam, 
răspunsurile sunt dependente şi de întrebări, de măiestria ziaristului de a conduce, orienta şi 
stimula discuţia. Se spune că nu există întrebări greşite, că există numai răspunsuri proaste. Şi, 
totuşi întrebarea este pentru reporter un mod esenţial de a se caracteriza. Deci întrebând, într-un 
fel, ziaristul se auto-portretizează şi depinde mereu de alternativele opțiunii cum e mai bine: să ai 
un plan de întrebări prestabilit sau să le formulezi spontan în timpul discuţiei? Nu pot fi oferite 
formule general-valabile. Există tipuri de interviu (de exemplu interviul-chestionar, larg folosit, 
mai ales de agenţiile de presă), care în abordarea unor personalități politice, vedete din domeniul 
artei sau culturii, etc. reclamă întrebări scrise; uneori înşişi cei intervievaţi nu se mulţumesc cu o 
explicitare a sferei convorbirii şi limpezirea intențiilor (elemente obligatorii), ci solicită şi lista 
întrebărilor. Unii evită să întocmească inventare de întrebări posibile. Nu întotdeauna însă le poți 
ocoli. Ceea ce devine obligatoriu pentru ziarist este să-şi clarifice ideile şi intențiile, ca 
întrebările sale să nu rătăcească în zone periferice, ci să se axeze pe aspectele esenţiale ale 
problematicii abordate. Desigur, acest fapt nu exclude întrebările secundare ajutătoare, cu tâlc, 
parantezele, umorul. Dimpotrivă, în anumite împrejurări în mod deliberat sau datorită unor 
factori neprevăzuţi, jurnalistul poate să-şi asume riscul de a se supune el însuşi neprevăzutului, 
cu alte cuvinte de a suporta (şi a reda) aventura descoperirii adevărului. Ziaristul va izbuti să facă 
față unei astfel de situaţii numai dacă va cunoaşte foarte bine regulile de bază, tehnica realizării, 
a formulării întrebărilor. Înainte de a începe duelul de idei şi de a ataca problemele de fond, se 
recomandă o scurtă “convorbire de aclimatizare”, necesară pentru crearea unei ambianţe destinse 
şi a unui climat propice în care interlocutorul să se poată mobiliza, pregăti pentru dialog. 
Convorbirea de aclimatizare se dovedeşte a avea, uneori, pentru soarta ulterioară a 
intervievatului, o importanță covârşitoare. Ziaristul trebuie să-şi pună la bătaie tactul, farmecul, 


inteligenţa ca să câştige respectul şi încrederea interlocutorului, să risipească eventualele rezerve. 

Se întâmplă ca însăşi “convorbirea de aclimatizare”, răsturnând orice plan preconceput, să se 
transforme în începutul interviului. În discuţia de aclimatizare, ziaristul are prilejul ca, subliniind 
importanţa interviului şi a operei interlocutorului, să creeze o atmosferă destinsă, de bună 
dispoziție. 

A-ţi apropia interlocutorul încă de la faza solicitării interviului, a-i arăta respectul pe care 
i-l porţi are o importanţă deosebită în crearea unui climat de încredere. Discuţia de aclimatizare 
este importantă şi atunci când în calitate de intervievat apare un interlocutor cu alte vederi 
politice, un adversar de idei. Fermitatea principiilor nu exclude recunoaşterea meritelor acestuia, 
respectul opiniilor sale. Dimpotrivă, maniera civilizată a discuţiei şi politeţea impusă unei gazde 
sunt obligatorii. Duelul trebuie să fie de idei, nu al violenţelor verbale. Poziţia ziaristului, punctul 
său de vedere se vor regăsi in punctarea decentă a ideilor, în eventuale intervenții, paranteze sau 
comentarii, în conţinutul şi succesiunea întrebărilor. Uneori, discuția de aclimatizare poate da 
interviului o turnură neaşteptată, răsturnând ordinea întrebărilor şi logica planului prestabilit. În 
numeroase interviuri se poate folosi un procedeu al chestionării ce poate fi numit tehnica 
înlănţuirilor logice. Acest procedeu constă în stabilirea unor întrebări-verigă care, o dată puse, 
vor fi completate prin întrebări completate în mod spontan, cu întrebări auxiliare, după cerinţele 
dialogului şi calitatea răspunsului. Astfel, adăugate cap la cap şi îmbinându-se, verigile vor 
constitui un lanț. După epuizarea problematicii suscitate de prima întrebare-—verigă, se va trece la 
a doua, a treia, etc. 

Pentru exemplificare vom reda o parte din interviul realizat de Anca Nicoleanu în 
“Evenimentul Zilei” din 1 mai 2003: “Maia Morghenştern: Mel Gibson a avut încredere in 
mine”: 

- “ În film se vorbeşte în arameică. Aţi făcut cursuri pentru a putea vorbi în această 
limbă? 

- Am studiat, aşa cum am făcut când am lucrat şi cu Andrei Şerban, aşa cum se studiază 
un text în franceză, germană, idiş, în limba în care nu-ți este maternă. Am avut o profesoară 
acolo în Italia. Ea făcea cursuri cu toţi actorii din film, separat pe roluri. 

- A existat vreo scenă care v-a impresionat în mod deosebit? 

- Nu cred că este una care să nu mă fi impresionat. Dintr-un anumit punct de vedre m-a 
impresionat mai mult o scenă, din alt punct de vedere alta. Mi-a încălzit sufletul scena cu lisus şi 
mama lui, mai tineri cu 5 ani. Îi vedem luminoşi, îi vedem profund umani într-o scenă de familie. 
Mama îşi cheamă băiatul la masă, îl pune chiar să se spele pe mâini. E uimită şi aproape nici nu 
înţelege inovațiile pe care fiul său le face în ceea ce priveşte tâmplăria sau poate filozofia. În 
orice caz, are o foarte mare încredere în băiatul ei. Asta însă nu o împiedică să-l invite să se spele 


pe mâini înainte de masă. 

- Cum v-aţi înţeles cu Monica Bellucci? 

- E o artistă excepțională. Pe cât e de frumoasă, pe atât e de deşteaptă, plină de umor şi 
omenie. 

- Dar James Caviezel, interpretul lui lisus? 

- Era cu atât mai interesant pentru că eu, ținând morțiş să-mi păstrez şi luciditatea, mai 
ales în momentele dintre filmări, e formă de igienă personală, de sănătate mentală, era o 
contrapondere, un echilibru, un balans foarte interesant între noi. El, în schimb, era normal, 
absolut copleşit de semnificaţia, de importanţa rolului său. 

- Cum este Mel Gibson pe platourile de filmare ? Care e impresia pe care v-a lăsat-o 
acum, după ce aţi lucrat atâta vreme cu el ? 

- E un artist în toată puterea cuvântului, plin de umor, plin de nervi, bolnav câteodată, 
obosit, din ce în ce mai obosit. Un mare artist care îşi urmăreşte visul şi dorinţa, care ştie exact 
ce vrea. A avut încredere în mine şi în ceea ce fac. 

- Ce alte sugestii a acceptat Mel Gibson din partea dvs.? 

- Răstignirea lui lisus se referă şi are directă legătură cu Paştele evreiesc, şi atunci sunt 
câteva lucruri pe care le-am propus, şi din punct de vedere simbolic şi nesimbolic... Nu ştiu dacă 
respectă întocmai anumite canoane, dar ca semnificaţie artistică şi-au găsit pe deplin locul acolo, 
în ceea ce făceam noi. Unele rezoluții au fost acceptate, altele nu. Am orgoliu, am mândrie şi am 
bucuria asta să spun că cele mai multe au fost acceptate. 

- În perioada cât aţi stat acolo aţi primit şi alte oferte, aţi cunoscut şi alți oameni care s- 
au arătat interesaţi de o colaborare cu dvs. ? 

- Da, dar despre asta voi vorbi numai după ce proiectele se vor realiza. 

- Când este programată premiera filmului? 

- Anul viitor, pe vremea asta, adică în perioada Paştelui. ” 

De multe ori, dacă prima întrebare este bine aleasă, dacă ea e adecvată disponibilităților 
interlocutorului şi temperamentului acestuia, succesul este asigurat. Începând conversaţia, 
întrebările îşi vor urma planul logic, fie că ziaristul va ține seama de contextul răspunsurilor în 
formularea următoarei întrebări, fie că le va formula independent de răspunsurile anterioare. 
Primul procedeu (tehnica înlănţuirilor logice) este superior celui secund, fiind şi mai pretenţios. 
El asigură un dialog viu, de la egal la egal, într-o mişcare liberă de idei, reclamând, în schimb de 
la ziarist o bună cunoaştere a domeniului pus în discuţie, mobilitatea de gândire şi spontaneitate. 

Prima întrebare poate fi precisă, la obiect, aparent ternă, introducând cititorul / spectatorul 
/ ascultătorul de la bun început în miezul problematicii tratate. lată un exemplu din „Flux”, 18 


aprilie 2003 :“Indiana: “Viaţa mea se împarte între copilul meu şi scenă”. 

- Lucrezi la un spectacol ce va avea loc chiar de Florii, pe 20 aprilie. Cu ce mesaj vii la 
acest concert ? 

- Mai întâi, menţionez că va fi un concert, găzduit la Palatul Naţional. Este o participare 
la care ţin mult, voi evolua alături de colegi de breaslă pe care îi apreciez. Sper ca până atunci să 
reuşesc să finisez o piesă nouă, semnată de Georgeta Voinovan, voi mai interpreta şi “Drumul 
spre inima ta”, muzică — Adrian Ursu, text — Traian Vasilcău. Cât despre “produsul” făcut cu 
Geta pot să-ți spun doar atât: va fi un cântec foarte ritmat, iar eu de mult am visat la o colaborare 
cu apreciata interpretă şi compozitoare. Au cam durat aşteptările şi, probabil, din vina mea. Sunt 
un pic mai “înceată”... În concert voi interpreta, cred, şi “Ploi de mai”. Înregistrată anul trecut, 
piesa este una dintre preferatele mele, deoarece vine în concordanţă perfectă cu “substanța mea 
sufletească”. 

Alteori, prima întrebare va avea o încărcătură uşor polemică, incitând, provocând de cele 
mai multe ori interlocutorul la replică. Vom aduce un exemplu din „Evenimentul zilei” din 6 
mai 2003: “PNL, cu un ochi la guvernare”: 

- “PNL va adopta un document politic prin care să-şi ia angajamentul că nu va guverna 
alături de PSD ? 

- Nu este nevoie. 

- De ce ? 

- Pentru că avem un program politic deja adoptat de congresul din august 2002, şi acel 
program este foarte clar. El nu vorbeşte despre guvernare cu PSD”. 

Prima întrebare se poate constitui şi într-un  micro-portret al interlocutorului. 
Un exemplu din acelaşi ziar, din interviul “La noi, părinţii nu sunt responsabili”: 

“Adrian Neculau, reputat profesor de psihologie, (4drian Neculau este unul dintre cei 
mai reputați profesori de psihologie din România. Este cadru didactic la Universitatea „Al. I. 
Cuza” din laşi. A publicat peste o sută de lucrări de specialitate şi coordonează colecţiile de 
psihologie ale Editurii Polirom. În prezent, Adrian Neculau pregăteşte o carte despre violenţă, 
inclusiv mediatică, împreună cu sociologul francez Gilles Ferreo — D.C.) afirmă:. 

- E normal ca adolescenţii români să stea în faţa televizorului, în medie, trei ore pe zi? 
Cum explicați fenomenul? 

- Între 12-16 ani este vârsta preadolescenţei sau pubertăţii. Se produc foarte multe 
schimbări fiziologice, hormonale, e vârsta creşterii. E vârsta de schimbare totală psihologică a 
individului. Adolescentul este considerat de adulţi copil, nu i se acordă statutul de pretendent la 
adulteţe şi nu i se observă creşterea pe care el o resimte. Şi atunci caută o lume care să-l 
confirme, care să-i acorde statutul la care râvneşte. Ocoleşte lumea reală a şcolii, a adulţilor din 


Jur şi caută o altă lume. Sunt mai multe fenomene care se petrec: fuga de acasă, evadarea...” 

Când interlocutorul este bine cunoscut de ziarist, acesta îi poate solicita colaborarea în 
formularea primei întrebări. De exemplu: 

“ - Despre ce să vorbim mai întâi, domnule doctor ? 

- În nici un caz despre realizările mele. Aţi vorbit destul în prezentare. Poate că ar 
fi bine să vorbim despre colectivul cu care conlucrez în spital”. 

Reiese că se poate întâmpla ca prima întrebare să fie pusă de interlocutor. Alteori, 
dialogul se deschide printr-o declaraţie de principiu sau se face o descriere a cadrului, a locului 
sau momentului în care se ia interviul. Pentru lămurirea unor aspecte referitoare la context, la 
motivația dialogului, se realizează uneori o scurtă introducere. 

Desigur, sunt frecvent întâlnite cazurile unor interviuri în care intervievatul manifestă 
inițiativă pronunţată, încercând să se lanseze în analiza evenimentelor, situațiilor, proceselor, 
propuse pentru discuţie, fără a aştepta să-i fie adresate întrebările sugestive ale ziaristului. Acest 
lucru se întâmplă, mai ales, atunci când intervievatul este stăpânit plenar de interesul de a face 
publice reflecțiile sale, amănunțite şi detaliate, asupra subiectului discuţiei, fapt care înlesneşte 
vizibil sarcina autorului viitoarei publicaţii cu nuanțe analitice, deşi nu-l scuteşte de un cert 
control permanent al situației. 

Din cele prezentate până acum reiese cu claritate însemnătatea preocupării pentru 
formularea întrebărilor, precum şi necesitatea ca ziaristul să nu se cantoneze în formule 
prestabilite, să aibă permanent spiritul treaz, atent la mişcările interlocutorului său, să fie 
suficient de bogat în idei, ca să poată renunţa la intențiile inițiale şi suficient de curajos să se 
avânte cu încredere în spaţiul noilor idei vehiculate. Considerăm că dacă cele patru tipuri de 
clasificări ale întrebărilor corespund în primul rând altor ştiinţe (psihologie, sociologie), dar şi 
ziaristicii, este bine de precizat o clasificare clară şi specifică, doar acestui domeniu. Este ceea ce 
vom încerca să prezentăm în continuare. În această ordine de idei, considerăm că parcurgând 
interviurile din presa românească şi din Republica Moldova, clasificarea întrebărilor în cele două 
mari categorii: principale şi secundare sau subordonate, cu subspeciile lor, sunt binevenite. 

Din categoria întrebărilor principale fac parte : 

a) ÎNTREBĂRILE DESCHISE -— îi dau intervievatului posibilitatea de a se exprima pe 

larg asupra unui subiect. 

Exemplificare: “Jurnalul de Chişinău”, 18 aprilie 2003: “Viorel Topa, bancherul care 
candidează la funcţia de primar al Chişinăului ”: 

- D-le Topa, deşi sunteți tânăr, aveţi deja mai multe succese profesionale. Cum aţi ajuns 
să deveniți unul din cei mai performanți specialişti în finanţe din spaţiul european estic? 

- Cred că vă referiți la nominalizarea mea ca cel mai bun manager bancar pentru anul 


2000 pentru Europa de Sud-Est de către câteva companii internaționale de audit. Este consecința 

rezultatelor şi performanţelor obținute în cadrul Băncii de Economii, despre care s-a şi scris 
mult în acea perioadă. Vreau să  reiterez din nou că a fost produsul întregii echipe de 
profesionişti, pe care am avut onoarea s-o conduc, şi nu numai al meu personal. 

- Cum a fost luată decizia de a participa la scrutinul din primăvara aceasta în calitate de 
candidat la funcția de primar ? 

- Uitaţi-vă la concurenții din ultimii 12 ani pentru mandatele municipale şi parlamentare 
şi veţi găsi foarte multe trăsături comune — ei sunt oameni din aceeaşi categorie. Uitaţi-vă la 
problemele noastre din ultimii 12 ani şi veţi descoperi că ele sunt aceleaşi: aceeaşi oameni - 
aceleaşi probleme. Cum spunea Einstein, problemele nu pot fi rezolvate de oamenii care le-au 
creat sau, cel puţin, au participat la crearea lor. De aceea, este nevoie de venirea oamenilor noi, 
economişti tineri, manageri performanți. 

M-am oferit eu. Aş vota cu plăcere pentru altul, dar de asemenea din generaţia nouă de 
persoane. Electoratul trebuie să aibă o alternativă “conservării problemelor”, electoratul are 
dreptul omenesc de a căuta îmbunătățirea vieții lor. Iată aşa a fost luată decizia de participare”. 

b) ÎNTREBĂRILE DIRECTE — îl implică în mod direct, explicit, pe interlocutor. 

Exemplificare: acelaşi interviu: 

“ - Vă lansați cu mult curaj în campania electorală din 25 mai. Care este mobilul 
principal ce vă ghidează? 

- N-aş zice că mă lansez cu “mult curaj”, pur şi simplu, mă lansez. Mobilul este coerent 
celor sus-menționate şi, în particular, este axat pe căutarea răspunsului la o serie de întrebări 
simple: de ce trăim rău? de ce alții ştiu să trăiască bine, iar noi nu? de ce aceia dintre noi, care 
ştiu cum să schimbe lucrurile şi au dovedit-o în practică, rămân spectatori ? 

- Orice conducător trebuie să se bazeze pe o echipă bună. Ce ne puteți spune despre 
echipa dvs.? 

- Noi am fost foarte exigenți faţă de membrii echipei noastre în două compartimente 
primare: calități personale (onestitate, disciplină, principialitate, corectitudine) şi cele 
profesionale (cred că profesionalismul şi performanţa lor a fost suficient de vizibilă în cadrul 
Băncii de Economii). Intenţionez să folosim aceeaşi echipă verificată şi în implementarea 
proiectelor economice în Chişinău — avem proiecte bune, fezabile, asigurate (pentru drumuri şi 
sistemul termo-energetic, pentru alte componente infrastructurale, pentru noi locuri de muncă şi 
dezvoltare)”. 

c) ÎNTREBĂRILE INDIRECTE — sunt cele prin care reporterul încearcă să afle aspecte în 
care intervievatul a fost sau este implicat, dar întrebarea nu se adresează explicit. 


Exemplificare din acelaşi interviu: 


68 


cc 


- În ce măsură un aspirant la o funcție decizională trebuie să corespundă unor criterii 
de moralitate şi profesionalism? 

- Incontestabil, în măsură determinantă. Funcția decizională implică propriu-zis deciziile, 
iar orice deviere în calitatea deciziilor (în caz de insuficiență în profesionalism) implică costuri 
considerabile pentru toată societatea. Abaterile de la moralitate sunt şi mai grave: orice decizie 
conține factorul subiectiv, de aceea noi toți trebuie să fim convinşi că o moralitate sănătoasă 
precondiționează şi ghidează procesul decizional al marilor responsabili ai societății. 

- Cum îmbinaţi dorința de schimbare cu aspirația la stabilitate ? 

- “Stabilitate” înseamnă stabilitatea societății în menținerea principiilor economice 
corecte, principiilor democratice şi ale drepturilor omului, principiilor, care ca generic le definim 
ca “principii sau standarde europene”. Dorinţa de schimbare provine din marea discrepanţă între 
standardele noastre şi cele europene, dintre viaţa şi libertăţile fundamentale ale oamenilor din 
Moldova şi în țările civilizate — toate aceste componente sunt interconectate: dorind să accesăm 
unele, suntem obligaţi să ne conformăm tuturor”. 

d) ÎNTREBĂRILE ȚINTĂ DIRECTE — 

În legătură cu această categorie de întrebare principală, pe care mulţi o numesc principală 
închisă, considerăm că termenul “închisă” este impropriu pentru acest tip de întrebare, atât timp 
cât pentru definirea ei se apelează la definirea răspunsului. Practica jurnalistică demonstrează că 
există posibilitatea unor răspunsuri închise, dar nicidecum a unor întrebări închise. Acest tip de 
întrebări sunt folosite de ziarişti spre a obține un răspuns scurt, în general, “da” sau “nu”, dar 
care nu poate fi limitat la atât. Este nepoliticos să-ţi opreşti interlocutorul doar pentru motivul că 
ar exista o clasificare de genul întrebare închisă. Eventual, dacă interlocutorul doreşte să 
răspundă scurt la întrebarea exactă, precisă, a jurnalistului, atunci răspunsul poate fi categorisit 
ca închis. Întrebarea însă are caracterul ţintă, precis şi clar. Răspunsul închis de multe ori poate fi 
prelungit de către interlocutor după o scurtă pauză. Este motivul pentru care pledăm pentru 
definirea acestor întrebări ca întrebări principale cu ţintă directă la care se aşteaptă un răspuns 
închis, uneori cu adăugiri. 

Exemplificare : 

„- Vă place cum rosteşte Radu Coşarcă ? 

- Da. 

- Dar Tucă? 

- Şi Tucă...Tucă mă vrăjeşte pentru farmecul extraordinar al gândirii”. 

La fel cum există mai multe tipuri de întrebări principale, există mai multe tipuri de 
întrebări secundare sau subordonate. Întrebările din această categorie sunt urmarea unui 


răspuns al interlocutorului, de cele mai multe ori, la întrebarea principală. 

a) ÎNTREBĂRI DE CLARIFICARE — au ca scop obţinerea unor reformulări, a unor 
precizări care să înlesnească recepţionarea corectă a mesajului de către public. 

Exemplificare: ”Timpul”, 18 aprilie 2003, “ Dosarul Becciev este o comandă politică”: 

* _ Cum a decurs însuşi actul arestului? Becciev şi-a dat seama că aţi venit după el? 

- La 19 februarie mă aflam cu probleme de serviciu la Moscova. Aveam în plan să mai 
stau câteva zile, dar mi s-a comunicat să revin în Moldova. Am mers cu Constantin Albu, şef 
adjunct de secţie la Departamentul anchetă penală al MAI, la viceministrul Ghoeorghe Boeştean, 
unde a venit şi viceministrul Alexandru Ursachi, deşi, oficial, ultimul se ocupă de cadre, nu de 
anchetă. La şefi a intrat numai Albu. Când a ieşit în anticameră, atâta l-am întrebat: “Pe Becciev 
sau pe Ţurcanu?”. La Becciev am fost trimis doar eu. Ca de fiecare dată, a ridicat mâinile în sus, 
glumind: “ Sunt arestat, să chem avocatul?”. Mi s-a făcut milă de el, pentru că nu ştia ce ştiu eu. 
I-am spus ca nu”. 

b) ÎNTREBĂRILE DE AMPLIFICARE -— solicită dezvoltarea unui răspuns anterior, pe 
o temă considerată ca interesantă de ziarist. Se aprofundează răspunsul anterior. 

Exemplificare: Din acelaşi interviu: 

“- Aţi recunoaşte acuma o încălcare a procedurilor prevăzute pentru asemenea cazuri? 

- Chiar două încălcări, însă aşa a fost comanda şi scenariul aprobat de Boeştean şi 
Ursachi. Una din încălcări este că eu aveam la mine textul unei reclamaţii de-a lui Becciev, 
adresată Procuraturii în care el ruga să fie protejat de acţiunile poliției. Vă daţi seama că această 
plângere, conform legii, nu trebuia să nimerească la noi şi că eu nu puteam să o am dacă şefii 
mei nu ar fi obținut-o de la Procuratură. I-am spus că am venit să discutăm despre plângere, pe 
care i-am arătat-o, şi că îl invit pentru aceasta la Ministerul de Interne. 

- Acolo l-ați şi arestat? 

- Da, a fost un şiretlic pus la cale de Ursachi şi Boeştean, pentru a-l ademeni pe Becciev 
şi a-l lipsi de posibilitatea de a se apăra şi de a anunţa public despre arestarea sa. Vă amintesc că 
arestul a avut loc vineri seara, când sunt închise pentru următoarele două zile instituțiile, 
a intreprinde ceva. Între timp, omul a stat câteva zile închis în izolatorul de detenţie preventivă, 
speriat şi rupt de restul lumii. Sunt basme şi afirmațiile precum că decizia despre arestare s-a luat 
după ce interogatoriul de la minister ar fi oferit probe noi. A fost un scenariu bine pus la punct. 

c) ÎNTREBĂRILE DE CONFRUNTARE — sugerează un punct de vedere diferit de cel al 
interlocutorului şi impun replica acestuia. Sunt folosite de obicei în televiziune, dar şi în celelalte 
mijloace de comunicare de masă. 


Exemplificare : Din acelaşi interviu: 

“- Chiar nimeni? De ce nu v-aţi dus la ministrul Gheorghe Papuc, ca să-i raportați totul 
aşa cum relataţi acuma? Pare a fi suficient cel puţin pentru o anchetă de serviciu. De fapt, un 
eventual răspuns la această întrebare ni l-ar sugera comentariul la zvonurile potrivit cărora 
ministrului Papuc i s-ar oferi 150.000 dolari pentru înlăturarea dvs. 

- Nu pot şti cu exactitate. Cu două săptămâni înainte de demiterea mea, o persoană de 
încredere din cercul lui Veaceslav Platon mi-a comunicat că s-a discutat despre suma de 150.000 
dolari în schimbul retragerii mele din grupul de anchetă pe cazul Becciev. 

- Nu aţi încercat să vă adresaţi conducerii de vârf? Oricum nu sunteți un simplu sergent, 
ci colonel de poliţie? 

- Nu am mai încercat, pentru că nu are rost. Am fost în audienţă la V. Voronin în august 
2001. I-am explicat, i-am desenat schemele de contrabandă a spirtului, benzinei şi motorinei — 
eram de la Direcţia delicte transfrontaliere a MAI! M-a ascultat ca un părinte, a zis că “facem 
ordine”. Peste câteva zile şefii mei mi-au reproşat că am fost la preşedinte, trecând “peste capul 
lor”. Jumătate de an, am stat fără lucru. Să vă spun cine a preluat acum controlul asupra acelui 
gen de afaceri sau vă pricepeți?... Şi apoi, la ce bun să te porneşti după dreptate la conducerea 
statului, dacă toată lumea ştie că viceministrul Alexandru Ursachi, fost consilier prezidențial, 
este “omul lui Voronin” la MAI — el plasează cadrele, el împarte decoraţiile şi sancțiunile, el 
“face dreptate”. 

Există modalități diverse de a formula aceste tipuri de întrebări, iar clasificarea este în 
permanentă posibilitate de îmbogățire, un rol important avându-l evoluţia societății. Fiecare 
dintre categoriile de mai sus apare în multiple variante. De asemenea, trebuie menționat faptul că 
nu contează doar conținutul întrebării, ci şi felul în care aceasta este formulată. Analizarea 
frecvenţei şi a structurii, a succesiunii unor anumite structuri interogative, dintre cele prezentate 
anterior, poate oferi informaţii interesante despre modul în care ziaristul şi-a pregătit interviul şi 
despre felul cum se raportează la interlocutorul său. Astfel, un număr mare de întrebări 
principale semnifică existența unui plan foarte precis, determinat fie de voinţa gazetarului, fie de 
cererea interlocutorului de a vedea dinainte întrebările sau chiar de a realiza interviul în scris. Un 
astfel de dialog poate fi dovada incapacității reporterului de a realiza o comunicare coerentă, 
reală, sau — în alte cazuri — este urmarea unor răspunsuri ce nu pot fi fructificate, care-l obligă pe 
ziarist să propună alte teme, potențial mai interesante pentru public. Raportul dintre întrebările 
directe şi cele indirecte este, în general, determinat de caracteristicile relaţiei ce se stabileşte între 
protagonişti pe parcursul comunicării, a convorbirii: în cazul unei dispoziții confesive a 
interlocutorului, abordările explicative vor fi mai frecvente. Într-o situaţie mai puţin favorabilă 
acestui mod de comunicare, reporterul experimentat nu va abandona temele sensibile, dar va 


încerca să-şi formuleze astfel interogaţiile, lăsându-i celui intervievat senzaţia că nu este atât de 

direct implicat. Formulele indirecte sunt uneori dovada unei anumite timidități a gazetarului. 
Întrebările închise sunt adesea probele unei atitudini de confruntare, solicitându-se răspunsuri 
clare, neechivoce, dar utilizarea lor în exces imprimă un caracter simplist discuţiei. O structură 
asemănătoare apare în unele interviuri cu vedete. Acestea sunt chestionate în legătură cu maşina 
preferată, mâncarea favorită, cifra norocoasă, etc. Întrebările de amplificare sunt des întâlnite 
datorită multiplelor utilităţi ale lor. Pe de o parte ele îi oferă interlocutorului senzaţia că 
aserțiunile sale sunt interesante, de vreme ce îi sunt solicitate detalii suplimentare, iar reacția la 
această modalitate de a declanşa confesiunea este de cele mai multe ori favorabilă. La acest tip 
de întrebări se recurge şi dimpotrivă, pentru a pune în evidență incapacitatea de a răspunde 
corespunzător sau eludarea intenţionată a interogaţiei — atunci când partenerul de dialog nu poate 
fi “amendat” mai sever printr-o întrebare de clarificare ori de confruntare. Este o strategie 
recomandată ziariştilor tineri care nu-şi vor permite pe bună dreptate, riscul de a pierde un 
interlocutor valoros, abordându-l prea direct şi vor căuta o formulă mai puţin spectaculoasă de a 
atrage atenția publicului asupra unui moment semnificativ al discuţiei. 

Frecvența întrebărilor de clarificare este determinată în primul rând de categoria din care 
face parte interlocutorul. Un economist, un membru al guvernului, un personaj din lumea 
finanţelor, un reprezentant al poliţiei sau al procuraturii vor fi invitaţi de către gazetar să explice 
unele aserțiuni, să ofere precizări şi probe. Acest demers cere un efort sporit de documentare din 
partea ziaristului; el are datoria de a fi în temă cu subiectele abordate, de a recepta critic 
argumentaţiile celui intervievat. De asemenea, aceste întrebări îşi dovedesc utilitatea când sunt 
anticipate replici la interviul respectiv, ori invers, când dialogul este determinat de declarațiile 
anterioare ale altei persoane. Tocmai în cadrul insistării asupra întrebărilor de clarificare, textul 
are şansa unei suficiente „îmbibări” cu elemente de o veritabilă analiză a realității, fapt care şi 
determină analitismul publicației rezultate. 

În ceea ce priveşte întrebările de confruntare, ele apar mai des în interviurile televizate. 
Explicațiile sunt simple: aceste convorbiri, “faţă în față” au un caracter mai direct, mai tranşant, 
dat chiar de specificul modalităţii televizate a interviului. Spectatorul nu are răbdare şi atenţie 
pentru fraze bogate, pentru argumentaţii ample (fireşti, într-o anumită măsură, în presa scrisă). 
La fel, un număr prea mare de întrebări “cuminţi” va duce la o pierdere ireparabilă a interesului 
publicului. Totodată, în cazul utilizării în exces a acestui tip de întrebare, dialogul (dialogul 
mediatizat) pierde, fiindcă scopul esenţial al acestui gen jurnalistic este de a produce un proces 
real de comunicare, pe care un demers specific confruntării îl poate compromite uneori. Nu 
pledăm aici pentru o armonie idilică între cei doi parteneri de interviu, ci dorim să atragem 
atenția asupra modului de formulare a întrebărilor, despre alegerea tonului. De fapt, în practica 


Jurnalistică occidentală, întrebările de confruntare sunt foarte „gustate” de public şi, bineînţeles, 


72 


de intervievatori. Vedetele actuale şi mai puţin actuale ale jurnalismului occidental de la stațiile 
TV CNN, ABC, BBC World (Larry King, Phil Donahue, Oprah Winfrey, Tim Sebastian etc.) au 
mizat şi mizează în talk-show-urile conduse de ei tocmai pe astfel de întrebări incitante, adunând 
cu o constanță remarcabilă în faţa televizoarelor audienţe de milioane de telespectatori [8]. Este 
evident, nu orice interviu este conceput şi realizat în baza întrebărilor, capabile să comporte 
ciocnirea dintre participanţi, dar caracterul spectacular, fireşte, îl obțin tocmai interviurile care 
reflectă o luptă dintre individualităţi, duelurile. Nu întâmplător, activitatea unei jurnaliste 
celebre, Oriana Fallacci, a fost caracterizată de scriitorul Milan Kundera în următoarele cuvinte: 
„Aceste convorbiri erau mai mult decât simple convorbiri — erau confruntări. Marii politicieni, 
când îşi dădeua seama că luptă în condiții inegale, deoarece dreptul la întrebare era al ei, şi nu al 
lor — erau deja căzuţi în knock-out pe ring...” [9]. 

De fiecare dată, contează indiscutabil, sensibilitatea ziaristului, capacitatea sa de a reuşi 
să pătrundă şi să surprindă — pentru a transmite apoi auditoriului — particularităţile universului 
personal al interlocutorului său. Cum ar spune Hugh Sherwood, unul dintre cei mai notorii 
specialişti în domeniu, „trebuie să vă mobilizați auzul interior. Să auziți mai mult decât simple 
cuvinte, pronunţate de interlocutor. Trebuie să surprindeţi sentimentele ascunse, latente, reacțiile 
neexprimate” [10]. 

În unele încercări de clasificare a interogaţiilor utilizate în convorbirea mediatizată, se 
vorbeşte despre întrebările cu caracter provocator; exemple de acest fel pot fi găsite cu uşurinţă. 
În calitatea sa de procedeu neordinar, întrebarea "cu caracter provocator" denotă funcționalitate 
din cel puţin două perspective: în primul rând, ea stimulează, în mod intenţionat, formularea de 
către interlocutor a unui răspuns spontan, nepregătit din timp; totodată, un răspuns la întrebarea 
cu caracter provocator conține mai multă informaţie decât şi-a planificat s-o comunice 
intervievatul. La întrebări provocatoare se recurge, de obicei, în momentele de culminare a 
conversaţiei, o astfel de întrebare poate stimula un reviriment al discuţiei, o cotitură bruscă. 
Misiunea pe care o îndeplineşte întrebarea provocatoare este nu doar de ordin informațional sau 
analitic: ea contribuie la „dramaturgizarea” interviului [11]. Din punct de vedere formal, acest tip 
de întrebări aparțin de fiecare dată uneia dintre categoriile stabilite anterior, fiind determinate în 
mod decisiv de datele specifice ale interlocutorului. Modalitatea de formulare aparține însă 
ziaristului, fiind încă o testare a capacităților sale profesionale. 

Trebuie să precizăm că în interviu sunt şi câteva tipuri de întrebări care trebuie evitate, 
fiindcă prezența lor în discuţie ar dăuna atât dialogului propriu-zis, cât şi cititorilor sau 


interlocutorului care îşi vor forma o părere nu prea bună despre intervievator. 


Marcel Tolcea [12] prezintă aceste categorii de întrebări în interpretarea următoare: 

a) întrebări care dovedesc absenţa ori carenţe ale documentării. 

Aceste întrebări sunt, mai ales, cele ale debutului de interviu: “— Vă rugăm să vă 
prezentaţi cititorilor noştri”. ; “Cu ce prilej ați venit în ...?” Dacă interlocutorul va începe 
să se prezinte pe sine însuşi, s-ar putea să o facă mai temeinic decât crede reporterul şi 
interviul să ia sfârşit după prima întrebare. Dacă nu ştie cu ce prilej se află interlocutorul în 
locul respectiv, atunci de ce îi solicită acest interviu? E de prisos să mai spunem că asemenea 


întrebări le poate pune oricine, fără nici o pregătire jurnalistică. 


b) întrebări vagi, generale. 
Sunt foarte frecvente în presa noastră întrebările de tipul: “ — Cu ce sentimente, cu ce 
gânduri veniţi, întâmpinați, păşiţi, etc”. Într-o întrebare bună emotivitatea este recreată 
pentru interlocutor cu scopul de a reînvia o întâmplare de mare tensiune sufletească şi nu în 


cazuri fără relevanţă. 


ge A 


c) mai multe întrebări într-o singură formulare. 
Interlocutorul se va concentra să nu uite succesiunea lor în loc să se concentreze pe 
răspunsuri. Dacă sunt formulate două întrebări, este recomandabil ca a doua să fie o 


particularizare a celei dintâi. 
d) întrebări lungi. 


Întrebările nu sunt eseuri. Un reporter nu dovedeşte cât e de bine documentat dacă face 
digresiuni docte şi interminabile în domeniu. Publicul e interesat să-l citească, să-l asculte pe 
interlocutor. Formula ideală e alcătuită din două propoziții separate prin punct. O întrebare 
poate fi mai lungă atunci când reporterul polemizează cu interlocutorul sau când citează 


informația ce contrazice spusele acestuia. 


e) întrebări care se explicitează, se justifică. 
Dacă o întrebare nu se impune de la sine, atunci ea nu poate fi ajutată de nimic. 
Justificările sau explicaţiile pun reporterul într-o poziţie inferioară, şi interlocutorul se va 


purta ca atare. 


f) întrebări la care se poate răspunde cu “da “ sau “nu”, deşi nu este de dorit acest 


lucru. 


g) întrebări ipotetice. 
Majoritatea interlocutorilor refuză să răspundă la întrebări ipotetice de tipul: “ — Ce s- 
ar fi întâmplat dacă ... ?” E vorba, mai ales, de imaginarea unor situaţii fictive, imposibil, de 


fapt, de apreciat, de lansarea unor ipoteze fără acoperire. 
h) întrebări cu răspuns conţinut. 

De asemenea, trebuie evitate formulele cum ar fi: “ — Nu credeţi că... , Nu vi se pare 


Că ..., ”. Datorită persuasiunii incluse, ele induc răspunsul, denotă o anumită atitudine. 


Se pare că deloc întâmplătoare, în contextul constatării sporirii ponderii elementului 
analitic în interviu, sunt aserțiunile cunoscutului jurnalist rus Valeriy Agranovskiy: „Trebuie să 
mergi la interlocutor, în primul rând, cu gânduri, şi, într-al doilea rând, după gânduri” [13]. 
Analitismul, care reprezintă, indiscutabil, un atrubut esenţial al jurnalismului, poate fi obţinut 
doar în urma unui efort intelectual exercitat de ambele părți, participante la interviu. În orice caz, 
pentru intervievator este foarte important ca formularea întrebărilor să fie făcută într-aşa fel încât 
să genereze şi să stimuleze o reacţie adecvată a intervievatului, pentru a-l implica în procesul de 


creaţie al interviului, a-l face „coautor” al viitorului text jurnalistic. 


II.3. Întrebarea din perspectiva intervievatului 


În afara oricăror oportunități spaţio-temporale, orice persoană care are vreo legătură cu 
vreun eveniment de interes public este susceptibilă de a fi intervievată. Oamenii devin subiect de 
ştire şi de interviu din mai multe motive: dețin funcții importante, au realizat ceva important, 
sunt martori ai unui eveniment important, sunt implicaţi în anumite acțiuni cu repercusiuni ce-ar 
afecta cetățeanul de rând, împărtăşesc opinii inedite etc. Indiferent dacă este intervievată o 
persoană publică sau una privată, primul lucru care trebuie făcut este a determina scopul 
interviului, a clarifica care este ţinta demersului publicistic şi ce se doreşte. 

În această ordine de idei, invocăm alte câteva definiţii ale interviului ce pot fi întâlnite în 


s 


literatura de specialitate: "Principala sursă a informațiilor de natură personală”; “Informaţie 


prin persoana interpusă ”; “Arta de a realiza o comunicare personală cu diferiți oameni şi de a 
scoate de la ei informaţiile necesare”; „Articol prin care i se dă cuvântul unei personalităţi în 
faţa căreia reporterul este purtătorul de cuvânt al cititorilor săi” etc. 

Fiecare din definițiile mai sus menţionate se referă la elementele indispensabile 
interviului, fără a acoperi toate cerinţele genului. Astfel, este foarte necesar de precizat că reuşita 
unui interviu (prin urmare, chiar şi definirea lui) depinde de stabilirea cu exactitate a scopului 
urmărit. Acesta poate fi unul de informare propriu-zisă, de diagnosticare a unei situaţii, dar şi de 
persuadare. Ambii participanţi la conversaţie trebuie să ştie scopul şi în acelaşi fel amândoi îl vor 
putea urmări. După stabilirea scopului, următorul pas constă în a alege — dintre cei care pot oferi 
informații utile — persoana respectivă. Este un alt element important al relației intermediere — 


investigare din cadrul interviului. Oamenii sunt selectaţi ca interlocutori pentru unul sau mai 


multe motive, ca: accesibilitate, credibilitate, responsabilitate sau posibilitatea de a-i cita. 

Reporterul trebuie să cântărească atent care sunt avantajele şi dezavantajele în momentul 
desemnării intervievatului. Oamenii refuză rar, pe față, un interviu, iar când o fac, au anumite 
motive: lipsă de timp, timiditate, se simt vinovaţi, protejează pe cineva, nu se pricep la subiectul 
respectiv etc. Adoptarea de către unii ziarişti a modalităţii unor interviuri - capcană în sensul 
precizării unui interviu-portret şi apoi a smulgerii unor declaraţii pe principiul paşilor mărunți nu 
ni se pare a fi cea mai corectă metodă, evitându-se astfel cunoaşterea scopului interviului de 
către ambele părţi. În momentul în care sursa vorbeşte cu jurnalistul, acesta trebuie s-o facă să 
înțeleagă cât de important este interviul pentru ziarul respectiv etc. O persoană poate fi convinsă 
să vorbească cu reprezentantul instituției mediatice, apelând la: 

e simţul mândriei şi al cinstei, explicându-i că oricum interviul va fi redactat, chiar dacă 
interlocutorul va răspunde în modul cel mai responsabil sau nu la întrebări, adăugând că 
jurnalistul va fi obligat să folosească dovada contrară fără a folosi punctul de vedere al 
interlocutorului; 

e nevoia de atenţie, asigurând interlocutorul că publicul vrea să-i cunoască părerea sau 
sentimentele cu privire la acest subiect important; 

e capacitatea de a reprezenta un punct de vedere, subliniind faptul că interlocutorul e cea 
mai competentă persoană pentru a face argumentaţia cea mai convingătoare şi complexă, 
prin punctul său de vedere. 

Tocmai astfel de momente trebuie exploatate în cadrul comunicării care se produce pe 
parcursul desfăşurării interviului. Ele nu sunt nicidecum de neglijat în activitatea ziaristului şi nu 
întâmplător, literatura de specialitate, în cazul abordării tehnicilor de realizare a interviului, 
abundă, de fapt, în astfel de recomandări. Este adevărat, fiecare dintre experți accentuează 
anumite detalii ale procesului de creaţie în cadrul interviului. Aducem, pentru exemplificare, 
opiniile cercetătorului american Peter Jacobi, care evidenţiază următoarele aspecte principiale ale 
intervievării: a adresa întrebări inteligente, a manifesta respect pentru interlocutor, a determina 
cu claritate obiectivul abordării sursei — pentru informare, pentru clarificare, pentru justificare, 
pentru argumentare ori pentru totalitatea acestora, a angaja o discuţie preliminară, a şti să asculți, 
a stabili o atmosferă de conlucrare, a insista asupra realizării misiunii interviului, a întreba şi iar 


a întreba, a fi flexibil, a fi empatic, a solicita concluzii şi generalizări [14]. 


Dacă, în general, ziaristul / intervievatorul se auto-caracterizează, într-un fel, prin 
întrebările puse, este evident că şi interlocutorul se caracterizează prin răspunsurile date. Un 
interviu bun este însă un interviu în care, după cum am mai menţionat, ambele părți contribuie la 
reuşita lui. lată de ce considerăm că este important ca şi interlocutorul să cunoască ambele 
aspecte ale reuşitei interviului. În orice caz, persoanele publice, oficiale sunt deosebit de 


interesate de modul în care se transmite şi este recepționat mesajul lor. Cu alte cuvinte, drept 

condiție inerentă a reuşitei unui interviu este susținerea unei atitudini cooperante din partea 


persoanei intervievate în raport cu ziaristul, în cadrul realizării interviului (vezi Anexa 2). 


Considerarea corelaţiei care se stabileşte între întrebare şi răspuns, comportă o atenţie 
aparte pentru întrebările care se pun deseori în etapa de finalizare a unui interviu. Cum e mai 
bine, să se reproducă declaraţiile interlocutorului, exact, stenografic, sau să fie prelucrate? Să fie 
regrupate întrebările şi răspunsurile pentru a li se spori fluenţa logică, caracterul de duel de idei, 
spontaneitate, etc. sau trebuie respectată banda magnetică? Este potrivită intervievarea cu 
comentariul jurnalistului, cu fapte şi descrieri, portretizarea interlocutorului sau este de preferat 
forma laconică întrebare-răspuns? A nota discuţia conştiincios, cuvânt cu cuvânt, devenind robii 
notiţelor şi renunțând la ipostaza de partener egal la discuţie sau a nota numai ideile principale cu 
riscul de a pierde tocmai expresiile individuale, culoarea particulară a limbajului? Unii ziarişti nu 
notează răspunsurile primite, spre a nu intimida interlocutorul. H. C. Sherwood explică acest 
procedeu prin următoarele cauze: 

1. “Îmi dă încredere că nu voi uita nici o problemă pe care trebuie s-o elucidez“. 

2. “Îmi înlesneşte posibilitatea de a menţine interviul în limitele temei“ (“lista de 
întrebări asigură ziaristului structura la care el se poate întoarce în orice moment 
când simte că este necesar”). 

3. “Încrederea intervievatului că m-am pregătit pentru interviu; ca urmare şi el 
trebuie să facă efortul de a gândi asupra răspunsurilor”. 

4. “Dacă nu ştiu exact ce doresc să întreb, există mai întotdeauna pericolul să epuizez 
rezervarea de întrebări. Aceasta dă o imagine deplorabilă” [15]. 

Măiestria ziaristului constă tocmai în supleţea cu care se orientează de la caz la caz, după 
cum impun personalitatea interlocutorului şi materialul cules. Uneori, el este atât de interesant, 
atât de bogat în idei, încât orice rând în plus va părea artificios. Alteori, personalitatea însăşi a 
partenerului de discuţie impune notații comportamentale, consideraţii asupra activității sale, etc. 
În multe cazuri, “prelucrarea” materialului brut al interviului, ordonarea întrebărilor într-o 
succesiune ascendentă, introducerea comentariului, etc. Sunt mai indicate, dar se pot publica şi 
“dialoguri”, purtând în încheiere menţiunea “Convorbire copiată de pe bandă de magnetofon”. În 
acest caz trebuie să existe unele condiţii preliminare: 

1. interlocutorul să nu fie stânjenit de magnetofon; 

2. ziaristul să conducă discuţia strâns, împiedicând abil divagaţiile şi parantezele, să 
aibă mereu în gând propria strategie a îndemnului la răspuns. 

În cazul interviurilor cu personalități politice, când declaraţiile acestora trebuie reproduse 
cu maximă exactitate, întrebările precise, evitând orice posibilități de echivoc sau interpretare, la 


obiect, ierarhizare după o logică a importanţei şi a scopului urmărit, vor fi, neapărat, predate în 

scris, oferind interlocutorului un confortabil timp de reflecţie şi pregătire. Altfel vor decurge 
interviurile cu personalități din domeniul ştiinţei, artei şi literaturii, etc. 

În general, pentru a spori expresivitatea interviului său, ziaristul are libertatea oricărei 
intervenții publicistice. Cu o singură condiție: să nu deformeze faptele sau declaraţiile 
interlocutorului. 

Aşadar, după cum arată şi practica ziaristică, există persoane care sunt gata la primul 
semnal din partea jurnalistului să relateze ceva, să se pronunţe asupra unor evenimente sau 
acțiuni de actualitate sporită pentru cetăţeni, alții însă trebuie stimulați sau chiar impuşi pe 
diferite căi, explicându-li-se că intenția ziaristului sau a redacției de a redacta şi publica / difuza 
un interviu cu persoana respectivă este dictată de interesul public. Cei care se simt intimidați, 
care manifestă indiferență, ezită să se pronunţe pe marginea anumitor fenomene, situaţii de viață, 
realități de ordin social, politic, economic sau cultural, ar trebui să înțeleagă sau să fie convinşi 
că: 

1. Prin cele comunicate de el se obţine o perspectivă mai clară de a înţelege sau a 
interpreta anumite lucruri sau fenomene; 

2. Faptul că a fost solicitat de ziarist pentru a fi intervievat înseamnă că anume el este 
persoana cea mai indicată în a prezenta aceste lucruri şi aceste fenomene; 

3. Cele comunicate şi împărtăşite de el îi poate ajuta pe mulți să se orienteze mai bine în 
anumite situații şi, deci, să aleagă o linie de comportament cât mai optimă; 

4. Ziaristul ar putea găsi informația respectivă şi din alte surse sau intervievându-l pe 
altcineva, ceea ce, în urma unui eventual refuz de a da un interviu, i-ar produce respectivului 
sentimente de nemulțumire sau chiar şi anumite remuşcări; 

5. A deveni eroul unui interviu este o chestiune care poate să-ți aducă mai curând 
satisfacţii şi bucurii decât neplăceri. 

În cadrul examinării particularităților interviului din perspectiva intervievatului, 
considerăm oportună evidenţierea câtorva modele comunicativ-verbale de desfăşurare a 
dialogului, clasificarea acestora fiind bazată pe considerarea de ansamblu a următorilor factori: 
circumstanţele în cadrul cărora se desfăşoară interviul; tema şi scopul convorbirii; statutul social 
şi caracteristica socială a participanților la discuţie; mijlocul mass media pentru difuzarea 
interviului (presa, televiziunea, radioul, Internet-ul). 

Respectiv, am putea evidenția trei dintre cele mai răspândite modele comunicativ- 
verbale, conştientizarea cărora este importantă pentru intervievaţi: 

Respectuos”: jurnalistul îşi exprimă, în mod pronunţat, respectul său față de interlocutor, 
manifestă corectitudine, nu-şi permite gesturi familiare, nu se abate de la regulile şi normele 


„general acceptate ale discursului public; menţine distanța comunicativ-protocolară. Limbajul, şi 

convorbirea în ansamblu, nu depăşeşte cadrul limbajului litera şi al normelor comunicării publice 


verbale. 


„Agresiv”: jurnalistul, care adoptă regulile jocului în baza confruntării, se deosebeşte 


printr-o degajare psihologică şi verbală, prin dezinvoltură şi denotă o „mască verbală” 


individuală. În acest caz, comportamentul verbal al intervievatului poate urma traseul „acceptării 


rovocării” sau a unei atitudini calme, în pofida „„mănuşii aruncate” 
2 


„De la egal la egal”: în cadrul acestui model este promovat, în condiţii reciproc acceptate, 


spiritul de parteneriat. Este modelul cel mai caracteristic al desfăşurării interviului pentru 


jurnalismul actual. 

Capitolul III 


DIVERSITATEA INTERVIURILOR 
ÎN CONTEXTUL PROBLEMATICII ACTUALE A MASS MEDIA 


III. 1. Interviul în arsenalul comunicării interculturale 


Prin noţiunea de gen ziaristic, după cum explică un manual de jurnalism, „se indică, de 
regulă, modalităţile cele mai constante, caracteristice pentru un fel sau altul de creație” [1]. 
Teoretic privind lucrurile, despre acelaşi eveniment, pe una şi aceeaşi temă s-ar putea scrie ştiri, 
corespondențe, pamflete sau reportaje, adică conţinutul (realitatea reflectată) rămânând acelaşi, 
diferită fiind doar modalitatea de prezentare. Chiar dacă o atare supoziţie nu poate fi ignorată, ea 
având dreptul la legimitate, cel puţin în plan teoretic, nu socotim însă productivă convingerea că 
genurile ziaristice ar putea fi considerate doar nişte tipuri specifice de organizare sau de structură 
a textului publicistic. După cum însăşi ziaristica nu poate fi examinată în afara cotidianului în 
multiformele sale manifestări, care la rândul lor se dezvoltă după anumite legi, naturale sau 
impuse, tot aşa şi genurile ziaristice nu pot fi tratate, abstractizându-ne de realităţile pe care le 
reflectă. Sunt teme, probleme, idei, care pentru a fi tratate într-un mod mai eficient, reclamă 
utilizarea anumitor genuri. 

Una din temele posibile este valorificarea şi promovarea ideilor şi proiectelor ce asigură o 
dezvoltare durabilă a societăţii. Se spune că epoca noastră ar fi epoca dialogului, iar spiritul care 
domină confluenţa secolelor XX şi XXI ar fi unul colocvial. În contextul transformărilor din 
domeniile politic, economic, cultural, care s-au produs şi care mai au loc în lumea contemporană, 
comunicarea este una din căile cele mai eficiente de ieşire din instabilitate şi incertitudine, 
întrucât omul, prin natura sa, nu poate trăi, într-un haos interminabil, ci tinde să-şi caute existenţa 
undeva la mijloc, într-un mediu cât de cât acceptabil, în stare să corespundă aspirațiilor sale. În 
această situație comunicarea, în special comunicarea mediatică se impune prin resursele de care 
dispune în calitatea ei de valoare întemeietoare a fiinţei umane. 

Ne referim aici, în primul rând, la promovarea fiinţei umane ca valoare, întrucât numai 
prin ființa umană se poate ajunge la întemeierea societăţii. Cunoaşterea între toți membrii 
comunității, în special într-o societate populată mixt etnic şi cultural, dar şi divizată în grupuri 


sociale diferite de situația economică în care se află, pe motive de opțiune politică, de acces sau 

de lipsa acestuia la beneficiile oferite de civilizația modernă, constituie unul din obiectivele 
esențiale ale interviului. Este, de fapt, unul din câmpurile socialului în care se face simțită o 
pătrundere tot mai activă a mass media, în ansamblu, şi a resurselor de care ele dispun, în 
particular. De aici şi angajarea ideii că interviului îi revine un rol important în spațiul 
comunicării, atât în aspect sincronic, cât şi diacronic. Oamenii nu sunt la fel, încât să fie suficient 
câte un set de structuri pentru fiecare grup social sau comunitate, astfel că întrebările de felul 
„cine sunt?” sau „cine suntem?”, „ce se întâmplă cu noi?” sau „încotro ne îndreptăm?”, „de ce?” 
şi „cum ar trebui să evolueze lucrurile?” îşi vor căuta în permanență răspunsul în spațiu şi în 
timp. 

Drept confirmare a acestui deziderat pot servi şi opiniile expuse pe marginea interviurilor 
publicate de săptămânalul „Timpul” [2] în spaţiul „Clubului „Cronos” [3]. Opiniile unor 
specialişti din domenii diferite prezintă un interes deosebit pentru aprecierea interviului ca 
modalitate de abordare a unor probleme, unor teme de interes general: 

Igor Pârgaru, preşedintele Federației sindicatelor din comunicaţii, Timpul” din 14 iunie 
2002: „Ziua de vineri o încep cu cititul TIMPULUI. Dialogurile de la Clubul „Cronos ” le las pe 
sâmbătă, când sunt mai liber. Găsesc aici gânduri care te fac să meditezi... ”. 

Valeriu Vasilică, director al Agenției de presă Info-Prim, „Timpul” din 19 iulie 2002: 
„Ideea Clubului CRONOS este una cu efecte imediate, dar şi cu bătaie lungă... ”. 

Irina Nechit, scriitoare, „Timpul” din 19 aprilie 2002: „Salut ideea acestui club, care 
oferă posibilitatea de a discuta problemele noastre stringente, dar şi de a descoperi şi 
redescoperi anumite personalităţi... Este evident că ,, Timpul” se „copsese ” pentru o asemenea 
rubrică şi cred că ea a fost lansată într-un moment oportun, când fiecare se întreabă: ce se 
întâmplă cu noi şi încotro mergem?...”. 

Vitalie Ciobanu, redactor-şef al revistei „Contrafort”, „Timpul” din 24 mai 2002: 
„CRONOS este un veritabil recensământ al capetelor luminate din politica noastră, fie din 
mediul intelectual sau de afaceri, în perspectiva unei schimbări la faţă a Basarabiei. Astfel, sunt 
în câştig şi revista, care organizează o galerie de elită, şi reprezentanţii acestui grup privilegiat, 
care îşi expun mesajul asupra evoluţiei societăţii şi pot servi soluţii... ”. 

Angela Braşoveanu, redactor-şef, revista „Capitala”, „Timpul” din 17 mai 2002: „Văd 
„Cronos "-ul ca pe o tribună de la care se încearcă a găsi răspuns la întrebarea „Moldova, 
încotro? ”, întrebare de care sunt preocupați mulți dintre noi... ”. 

Ozea Rusu, director general al Centrului ştiințifico-practic de neurologie şi 


neurochirurgie, „Timpul” din 3 mai 2002: „...Cred că Clubul elitelor „Cronos ” este o formă 


performantă a dialogului ziaristic”. 

Marina Chişlaru, director adjunct al Liceului teoretic „Onisifor Ghibu” din Orhei, 
„Timpul” din 5 iulie 2002: „La „Cronos "apreciez modul original de abordare a problemelor şi 
faptul că invitaţii sunt oameni care au un nume, dar au şi ce spune. Nu vorbesc de dragul 
vorbitului, ci vin cu propuneri concrete, care pot servi drept imbold şi pentru noi... ”. 

O anumită clarificare în ceea ce priveşte locul şi rolul interviului în comunicarea socială 
o putem face reieşind din rezultatele sondajului de opinie, efectuat în perioada octombrie - 
noiembrie 2005 pe un eşantion de 1242 de persoane din judeţul Bistriţa-Năsăud (România) [4]. 
În efectuarea studiului am fost interesaţi să aflăm, în ce măsură este căutat în presa scrisă 
interviul. În urma cercetării întreprinse s-a constatat: 68% din cei intervievaţi sunt interesaţi şi 
caută interviurile, 32% declară dezinteresul său în această privință. Dintre cei interesați de 
interviu, 48% au studii superioare, 16% sunt cu studii medii şi 4% cu studii generale (vezi 
Diagrama 6). 

Motivația căutării interviului a fost explicată prin exactitatea imediată şi concretă a 
datelor informative cât şi prin analiza complexă a unor aspecte, ceea ce exprimă totodată şi 
interesul pentru interviul cu substanță analitică. Analizând categoriile de persoane intervievate, 
am constatat că cei mai fideli cititori ai interviului sunt politicienii, oamenii de cultură, sportivii 
şi oamenii de afaceri, ceea ce denotă faptul că reprezentanţii acestor grupuri profesionale se află 
într-o permanentă căutare de potențiali interlocutori, pentru a discuta şi a se pronunța pe 
marginea unor probleme de interes comun. Ar putea trezi unele nedumeriri aflarea sportivilor în 
topul celor mai fideli cititori ai interviului, dar această situaţie se explică, în opinia noastră, prin 
procesele spectaculoase ce se produc în viaţa sportivă, de multe ori cu totul străine acestui sector 
de activitate. 

Aşadar, tocmai acest caracter omnicuprinzător al interviului pe care îl ilustrează datele 
sus-menționate, oferă posibilitatea atât pentru abordări de ordin general, cât şi pentru depistarea 
specificului şi potenţialului textului jurnalistic, realizat în formă de interviu, în cadrul explorării 
prin acest gen a unor arii problematice particulare. 

Un interes aparte prezintă în acest sens — datorită şi faptului insuficientei, în viziunea 
noastră, examinări a fenomenului — comunicarea interculturală, prezența căreia este resimțită 
în toate sectoarele activităţilor umane — fie politică, ştiinţă, economie, turism sau armată, etc. 

Tocmai în contextul interculturalității comunicarea îşi demonstrează plenar "finalitatea 
interactivă" care constituie, de fapt, chintesenţa actului comunicativ. De notat, că valenţele 
“lucrative”, active ale comunicării sunt remarcate, practic, de toți cercetătorii occidentali 
contemporani ai pragmaticii comunicării umane, care accentuează: "Comunicarea nu este numai 
transmiterea informaţiei. Ea impune, în acelaşi timp, un comportament. Comunicarea reprezintă 


un instrument al relaţiilor" [5]. 

Diagrama 6. Interesul manifestat faţă de interviu de diferite categorii de cititori. 
Politicieni 
Oameni de 

cultură 
Sportivi 
Oameni de 
afaceri 
Polițişti 
Jurişti 


Magistrati 


Profesori 


Militari 


Stud enti 


Alte 


Pentru o expliciare a perceperii subiectului abordat, ne simțim obligați să concretizăm ce 
înțelegem prin conceptul de comunicare interculturală. Trebuie să menționăm, că în dicționarele 
de specialitate, editate în ultimii ani, nu vom găsi o expunere separată în vederea uşurării 
înțelegerii noțiunii în cauză. Chiar dacă a fost expusă cu trei decenii în urmă, împărtăşim opinia 
lui Gerhard Maletzke, multe din notele căreia îşi păstrează prestanța şi astăzi, că dificultatea 
găsirii dimensiunilor teoretice ale comunicării interculturale este condiționată de faptul, că 
cercetarea modernă in domeniul comunicării aparține categoriei de “integrare ştiinţifică”, în care 


abordarea, perspectivele şi metodele provin din alte discipline — sociologie, psihologie, 

antropologie, stiințele politice. Disciplinele tradiționale academice, în viziunea lui Gerhard 
Maletzke, nu sunt suficiente pentru a servi la desăvârşirea studiului in domeniul comunicării 
interculturale [6]. 

Comunicarea interculturală care, după Gerhard Maletzke, „reprezintă comunicarea dintre 
persoanele diferitelor culturi”, „„...este procesul prin care se schimbă gânduri si întelesuri între 
oamenii care aparțin diferitelor culturi” [7]. Ce este cultura? Potrivit părerii lui Grigore Georgiu, 
elementele definitorii ale conceptului cultură sunt sistemele de valori, idei şi atitudini, formele de 
creaţie prin care omul, grupurile sociale şi societățile îşi interpretează experiența istorică şi o 
transcriu în opere, care se transmit din generaţie în generație, asigurând continuitatea existenței 
umane [8]. În sfera culturii, conform aceluiaşi autor, putem distinge sisteme teoretice (Ştiinţa, 
filosofia), care au prioritar funcţii cognitive, sisteme simbolice (toate formele de semnificare şi 
de comunicare, începând cu limba, arta, religia, mitologia etc., plus formele artificiale de 
codificare şi comunicare), sisteme normative (dreptul, morala, obiceiurile etc.), sisteme cu funcții 
practice şi de organizare (politica, economia etc.) [9]. În contextul expunerii noastre, prin 
noțiunea de cultură trebuie înțeles, conform definiției cercetătorului american Ward H. 
Goodenough, „tot ceea ce trebuie sa ştie cineva pentru a se descurca in societate. Nu este formată 
din lucruri, oameni, comportament sau emoţii. Este mai degrabă o organizare a acestor lucruri. 
Este forma lucrurilor pe care le au oamenii în minte, modelele lor de percepție, relaționare si 
interpretare” [10]. Subordonat unor asemenea cerințe, interviul se expune ca genul ziaristic ce 
înlesneşte schimbul de înţelesuri între culturi, întrucât comunicarea are loc nu doar între indivizi, 
dar între culturile pe care aceştia le reprezintă. Astfel că sistemele formate pe bază de apartenență 
culturală încep să se integreze ca parteneri de comunicare. În comunicarea interculturală 
intervievaţi, chiar dacă se pronunță pe marginea unor probleme aflate la mare distanță de 
preocuparea lor de bază, sunt, totodată, şi exponenţii anumitor sisteme, la care se referă Grigore 
Georgiu. Invitaţii rubricilor „Cafeaua de vineri” din „Flux”, „Clubul elitelor „Cronos” din 
„Timpul”, „Eşafodul Accentelor” sau „Accente cu Enigme” din „Accente” sunt purtătorii de 
opinie ai segmentelor culturale ale societăţii din care fac parte. 

În contextul acestei afirmaţii, intervenim cu o precizare de principiu. Comunicarea 
interculturală presupune o necoincidență în aspect calitativ a subiecților antrenați în dialog, 
întrucât grupurile etnice / culturale diferă unele de altele după mai multe criterii: după 
reprezentativitatea lor, după nivelul socio-economic de dezvoltare, după realizările obţinute. 
Fiecare din ele, indiferent de această inegalitate obiectivă, sunt în drept să se bucure de relaţia 
subiect / subiect, în pofida practicii cunoscute de izolare a relaţiei subiect / obiect. Interviul / 
dialogul este o încercare de a pătrunde în universul relaţiilor interculturale, acreditate pe 


înțelegerea că păstrarea unității şi coeziunii sociale este o condiție indiscutabilă. Astfel că 

interviul / dialogul este o cale, pentru care diferenţele socio-culturale nu pot constitui obstacole 
întru atingerea balanței de interese în societate, care constituie fundamentul civilizației 
occidentale contemporane. 

Comunicarea şi cultura sunt strâns legate între ele. În comunicarea conştientă sau 
inconştientă cu sinele, după cum susține Michael H. Prosser, specialist de notorietate în 
domeniul comunicării culturale, fondul cultural personal influențează toate acțiunile si 
reacțiunile noastre. Comunicarea şi cultura sunt procese în desfăşurare fără puncte precise de 
început şi final. Mare parte din comunicare are loc indiferent de voinţa noastră, este un aspect al 
faptului de a fi animat. De asemenea, nu putem alege ceea ce moştenim sau fondul cultural. 
Biologic, moştenim anumite trăsături care îsi pun amprenta pe dezvoltarea noastră culturală [11]. 

Comunicarea are loc în cadrul unei culturi, din moment ce cultura defineşte si 
structurează experiența noastră şi controlează dezvoltarea construcțiilor. Fiecare dintre noi 
aparţine unui grup si împarte normele culturale cu acel grup. Termenul cultură este uneori folosit 
metonimic — iar, in acest sens, o caracteristică a societăţii — limbaj, locaţie — reprezintă societatea 
ca întreg. Când vorbim de cultura franceză, ne referim la grupul de oameni care vorbeşte 
franceza sau la cel care trăieste în Franţa. Cultura sugerează o societate închisă, a cărei norme 
culturale sunt unice in comparaţie cu ale altei societăţi. Deşi trebuie să înțelegem, că fiecare om 
este la fel ca ceilalți, asemenea unora, şi diferit de ceilalți. Cultura ca şi comunicarea reprezintă 
un continuum. Cultura variază de la modelele unice ale unui individ — de comportare, simţire si 
reacţie — la norme universale înrădăcinate în nevoile biologice ale omenirii. 

Comunicarea trece cu uşurinţă peste barierele culturale. Însă problema psihologică de 
bază în comunicarea interculturală apare când se pune întrebarea de a întelege, a nu întelege sau 
a întelege greşit, aşa cum se întâmplă între culturi. Intervievaţii, în momentul când se pronunță 
pe marginea întrebărilor adresate de jurnalist, se prezintă de fapt cu o viziune proprie asupra 
lucrurilor şi evenimentelor de natură politică, economică, culturală, spirituală etc. Această 
viziune, relativ constantă şi stabilă, este produsul unor trăsături moştenite şi o varietate de 
experiențe avute în mediul concret, social si cultural. De notat, că cele mai multe grupuri sociale 
sau culturi sunt formate din indivizi cu o experienţă similară, cu acelaşi cadru de referință şi 
sistem de valori. 

Măsura în care indivizii sau grupurile se înțeleg între ele, nu reuşesc să se înţeleagă sau se 
înțeleg greşit este determinată de gradul în care viziunile asupra lumii şi cadrele de referință ale 
celor care comunică se întrepătrund. Cu cât există mai puţine puncte în comun, cu atăt sunt 
posibile mai puţine cadre de referinţă şi apare o serioasă lipsă de înţelegere. Gradul de înţelegere, 
lipsa de înţelegere sau întelegerea greşită sunt determinate de măsura diferenţelor si asemănărilor 


în cadrele de referință, în sistemele de valori sau în viziunea asupra proceselor ce se produc în 

realitatea înconjurătoare. Acest concept de fond psihologic al comunicării interculturale indică 
ceea ce înseamnă să înţelegi o cultură străină şi să te conformezi ei când se doreşte acest lucru; 
înseamnă înţelegerea manierei străine de vedere, experimentare şi judecată, o acomodare la 
structura cognitivă străină şi adoptarea unui cadru străin de referinţă. Acest proces de înţelegere 
şi acomodare necesită un nivel mare de empatie, empatia fiind o calitate ce variază la indivizi. 
Înțelegerea interculturală si acomodarea reprezintă un proces dificil care poate duce la şocuri 
culturale. Din cauza diferenţelor în cadrele de referintă, se ridică bariere verticale între culturi, 
bariere ce fac dificilă ințelegerea mutuală sau o îngreunează. 

Un rol decisiv în modificarea conţinutului si formei dialogului îl au imaginile şi 
atitudinile, care se dezvoltă în cadrul unei culturi în antiteză cu alta. Ele determină procesul de 
aclimatizare si ințelegere, conținutul dialogului intercultural. In mijlocul indivizilor, al grupurilor 
sau comunităților se pot distinge xenofili şi xenofobi, cei care au o abordare deschisă sau închisă 
față de grupurile străine. Mai există doi factori psihologici importanți pentru înţelegerea 
comunicării interculturale — (1) adevărurile evidente şi (2) supraestimarea poziției celuilalt. 

Fiind o problematică destul de dinamică, interculturalitatea şi implicațiile sale sociale 
lansează mereu în fața jurnaliştilor situații noi, evidențiază noi atitudini, valențe necunoscute 
până acum. Toţi indivizii posedă un potențial similar pentru comunicare si dezvoltare culturală, 
aceste dezvoltări sunt întotdeauna influențate de o multitudine de factori. Cultura transcede în 
timp şi spaţiu, dar este influențată şi de variațiile de timp şi spaţiu. Perioada în care trăieşte 
persoana, locaţia, climatul, geografia şi alți factori influențează modul în care o persoană 
comunică şi se dezvoltă ca ființă culturală. Cu cât două persoane au mai multe în comun, cu atât 
mai puţin vor suferi de probleme în comunicare sau distorsiuni culturale. Se pare că este în 
natura umană dorința de a căuta unitate şi dezordine în acelaşi timp. 

Volumul mare de informaţie ne obligă să adoptăm o serie de atitudini personale față de 
milioane de oameni diferiți. Nu-i putem cunoaşte personal, dar îi putem citi ca nume sau 
activități. Toţi sunt la fel în lume, dar, în acelaşi timp, nu există două persoane la fel. Fiecare 
individ este un comunicator cultural. Fiecare comunică intercultural la diferite nivele. Cu cât ne 
asemănăm mai mult cu cei cu care comunicăm, cu atât comunicăm mai bine. Conflictul şi lipsa 
de comunicare apar la nivele diferite, din cauza interpretărilor greşite ale codurilor lingvistice si 
nonlingvistice, ale atitudinilor, percepțiilor, valorilor. 

În general, subscriem la părerea exprimată de cercetătorii contemporani ai comunicării 
interculturale, că „dezvoltarea atitudinii tolerante, a interesului şi respectului pentru "Altul", 
stimularea spiritului de cooperare, susținerea schimbului de puncte de vedere, deschiderea spre 


comunicare, spre însuşirea noilor moduri de viaţă, spre asimilarea unor opinii şi poziţii noi etc. 

apar în calitate de sarcini importante ale abordării interculturale în interpretarea mediatică a 
fenomenului” [12]. 

Comunicarea scrisă nu este un mijloc perfect de comunicare, însa este mijlocul cel mai 
rapid şi de încredere al acesteia când este vorba de grupuri mari de persoane. Comunicarea are ca 
punct de interes acele situaţii comportamentale în care o sursă transmite un mesaj unui receptor 
cu intenția conştientă de a-i influenta comportamentul — aceasta presupune ca cel care comunica 
sa aibă un scop, şi anume persuasiunea. Astfel comunicarea prin interviu poate fi calificată un act 
intenţional care are efect asupra publicului. 

Comunicarea, respectiv, este vazută ca un eveniment, un schimb de inţelesuri dintre doi 
sau mai mulți indivizi — un izomorfism în construcție. Comunicarea nu înseamnă orice act ce 
precede acest schimb — vorbire, scriere, simbolizare, transmitere, codificare; sau ceea ce urmează 
acestor activităţi — ascultare, citire, recepționare, decodare. Nu este nici o consecință a 
schimbului, cum ar fi activităţile de feedback, reacția, comportamentul defensiv, căutarea de 
informații. 

Oamenii pot fi similari cultural, dar nu identici. Norme culturale există pentru 
comportamentul uman. Când cineva vorbeşte despre o anumită cultură şi se gândeşte la grupul 
de oameni care fac parte din acea cultură, aceasta devine o folosire greşită a cuvântului. Oamenii 
nu aparțin unei singure culturi, ci unei varietăți de trăsături, iar doi indivizi din aceeaşi familie 
pot fi diferiţi datorită acestor trăsături. 

Într-o cultură care se bazează pe autoritate, oamenii sunt dependenţi şi au nevoie de 
claritate cognitivă. De aceea, o comunicare persuasivă, cu o singură idee, este acceptată, pe când 
un argument cu mai multe variante ar cauza îndoială sau confuzie. 

Cum poate situația de recepționare a comunicării să difere în funcţie de cultură, care sunt 
motivațiile receptării? Ce forţe antrenează în acest circuit mass-media? În această categorie 
includem: valori culturale, norme, credinţe, activităţi economice, moduri de control social. 

În ce roluri sociale sunt percepuți comunicatorii de public? Cum este relaționată mass- 
media la structura autorităţii culturii native? Aici includem: prestigiul comunicatorului, 
credibilitatea, imaginea media, structura socială, influenţa interpersonală — influența media. 

În acest context, valorează foarte mult faptul că, aşa cum arată Victor Moraru, 
„promovarea înţelegerii reciproce, a toleranţei active, a acceptării diferenţelor culturale, 
susținerea spiritului de cooperare, a interesului pentru alte moduri de viață se înscriu firesc în 
contextul finalităților mediatice majore” [13]. 

Aşadar, dacă se acceptă, drept una dintre definițiile posibile şi concise, că "a comunica” 
înseamnă şi "a pune în valoare elementele comune" [14], cu adevărat, tocmai valenţele 


interculturale oferă posibilitatea relevării şi valorizării elementelor comune, a evidențierii 

asemănărilor şi diferenţelor, pentru a depăşi barierele de comunicare, pentru a se recunoaşte şi a 
se înțelege mai bine în şi prin "Altul", pentru a se îmbogăţi din punct de vedere spiritual şi, în 
definitiv, pentru a proceda la o deschidere. 

Mijloacele de comunicare de masă oferă posibilităţi mari de extindere a hotarelor 
comunicării, de efectuare a unui dialog intercultural, de cunoaştere a altor valori şi modele 
culturale. Mass media constituie un instrument perfect în stare să favorizeze cunoaşterea altor 
moduri de existență şi de gândire, altor universuri spirituale şi culturale, astfel asigurându-se o 
mai bună înţelegere şi colaborare între comunităţile etnice co-existente. 

Mass media sunt cele care definesc cadrul în care se desfăşoară discursul intercultural, 
astfel că de multe ori anume instituţiile mediatice influenţează tonalitatea şi intensitatea abordării 
unei teme de actualitate, scot în prim plan anumite subiecte / aspecte, pe care le consideră de 
interes public. Prin urmare, presa se constituie într-un supraveghetor al evoluţiei proceselor din 
zona relaţiilor dintre culturi, concentrând atenția publică asupra unor aspecte sau evenimente şi 
sancționănd abaterile de la norme; presa aduce în atenție numai acele elemente pe care le 


consideră relevante. 


II.2. Subtilităţi şi dificultăți în abordarea prin interviu a unor teme speciale 

Una dintre cele mai importante probleme pe care un ziarist trebuie să o înfrunte, după 
cum menţionează Mihail Guzun, este „să scrie despre oameni, care sunt diferiţi din puncte de 
vedere fundamentale” [15]. Dacă sursa este de o altă credinţă religioasă, etnie, clasă socială, de 
un alt statut economic, rolul jurnalistului este câteodată să comunice cu precizie perspectivele, 
ideile sau părerile despre lume a acelei persoane, chiar atunci când diferenţele sunt mari. Şi dacă 
jurnaliştii îşi doresc să faciliteze împăcarea societăţii, să contribuie la căutarea consensului, este 
esențial ca ei să facă tot posibilul ca să promoveze înţelegerea şi toleranța, în loc de frica şi 
neîncrederea în diferențiere. Pentru realizarea unor interviuri de acest gen este necesar să se ţină 
cont de câteva criterii. Astfel, într-un interviu cu reprezentanţii unei minorități etnice, sociale, 
religioase sau de altă categorie, este deosebit de important să fie luate în considerare 
perspectivele în detaliu ale persoanelor respective ca reprezentanţi ai acelui grup. Căci într-un 
astfel de caz protagoniştii interviurilor apar în ipostaza mai mult de obiecte ale lucrării 
jurnalistice decât subiecte. Nici un articol nu ar trebui să critice un întreg de oameni fără a le 
oferi membrilor acelui grup ocazia să-şi prezinte propriul punct de vedere şi să răspundă 
acuzațiilor. Este, de fapt, un adevăr axiomatic faptul că gradul de responsabilitate socială a 


jurnalistului în faţa personajelor principale ale scrierilor sale este foarte mare. 

În acest context, prezintă interes rezultatele obţinute în urma monitorizării şi evaluării 
situației etnice actuale din Republica Moldova, studierii dinamicii reprezentărilor şi 
stereotipurilor diferitelor grupuri etnice, efectuate în cadrul proiectului „Etnobarometru în 
Republica Moldova” realizat de Institutul de Politici Publice în colaborare cu Fundația Soros 
Moldova [16]. În favoarea recunoaşterii pentru mass media a rolului de instrument în stare să 
favorizeze cunoaşterea altor moduri de existență şi de gândire, altor universuri spirituale şi 
culturale, astfel asigurându-se o mai bună înțelegere şi colaborare între comunitățile etnice co- 
existente s-au pronunţat cel mai hotărât reprezentanţii etniei ruse, 91 la sută dintre care au fost 
„total de acord” sau „mai degrabă de acord”, iar cei mai reticenţi la această perspectivă au fost 
respondenţii moldoveni, dintre care doar 41 la sută din cei intervievaţi şi-au exprimat fără nici o 
rezervă acordul să fie prezentate emisiuni la radio şi televiziune despre viața etniilor 
conlocuitoare. Tot moldovenii s-au dovedit a fi cei mai rezervaţi în vederea includerii în spațiile 
de emisie ale radioului şi televiziunii a emisiunilor în limbile minorităţilor etnice. Ceea ce poate 
trezi nedumerire este faptul că o parte considerabilă a găgăuzilor (16-17%) şi a bulgarilor (17%) 
îşi exprimă dezacordul total sau parțial în legătură cu prezența la radio şi televiziune atât a 
emisiunilor despre viața oamenilor de diferite etnii, cât şi a celor în limbile etniilor [17]. După 
cum presupune Mihail Guzun, aceste date reflectă de fapt o reacţie la calitatea emisiunilor 
consacrate minorităților etnice difuzate la ora actuală [18]. Este firesc să ne întrebăm şi noi, în ce 
măsură mesajul difuzat în cadrul acestor emisiuni este conceput ca o deschidere, ca o fereastră 
spre lumea culturală a comunităţii etnice respective? Adică, constituie ele o expresie de 
îmbogăţire spirituală, sau, dimpotrivă, reprezintă nu altceva decât un pretext de închistare în 
lumea interioară, un factor de ameninţare?! 

Resursele de care dispun mass media în promovarea imaginii comunităților culturale sunt 
multiple. Dintre cele mai frecvente vom menţiona reprezentările sociale, care circulă în societate 
şi care se transmit prin imagini / judecăţi stereotipe prin diferite mijloace — contactele umane, 
publicitate, filme, opere dramatice, Internet etc. Aceste reprezentări se interiorizează în conştiinţa 
oamenilor, contribuie la dezvoltarea / formarea conştiinţei lor, la orientarea şi comportamentul 
în viața de fiecare zi. Anume lor le revine o importanță deosebită în formarea percepției 
subiective a oamenilor (a percepţiei celuilalt - din exterior - sau a percepției pe sine - din 
interior). Un mijloc important de circulare a reprezentărilor sociale în societate, după cum am 
menţionat, revine, desigur, mijloacelor de comunicare. Mass media contemporane, după 
Marshall McLuhan, transformându-se în „extensii ale simţurilor” [19] omului, au condus la o 
schimbare radicală a structurii relaţiilor umane şi anume ele „modelează şi controlează 
deopotrivă dimensiunea şi forma asocierii şi acțiunii omeneşti” [20]. Societatea, în care, după 


Marshall McLuhan, forma de transmitere a informaţiei punctează şi controlează modalitatea şi 

amploarea activităţii umane, este o societate a mediacraţiei. „Noile mijloace, - susține McLuhan, 
- nu sunt căi de a stabili o relaţie cu vechea lume „reală”, ele sunt chiar lumea reală şi 


remodelează după cum le e vrerea ceea ce a rămas din lumea veche” [21]. 


Tocmai de aceea, o atenţie deosebită trebuie acordată folosirii cuvintelor şi expresiilor în 
limbajul mass media. Cuvintele au o mare putere să rănească, tot aşa cum au puterea şi să 
vindece. Folosirea neglijentă a limbii poate să accentueze tensiunile etnice şi sociale, chiar dacă 
nu aceasta este intenţia ziaristului. Trebuie urmărit cum le place membrilor comunității să fie 
numiți în limba / limbajul în care se scrie. Pe măsură ce se adună material, trebuie să se încerce a 
identifica orice tendințe sau prejudecăţi care ar putea exista. Bineînţeles, contează propriile 
opinii, dar o bună parte a muncii jurnalistului este să chestioneze ideile preconcepute ale 
societăţii. Multe din crezurile avute de un grup despre altul, sunt bazate nu pe fapte, ci pe 
stereotipuri, chiar dacă stereotipurile nu sunt lipsite de capacitatea de a include un element de 


adevăr. 


Problema utilizării presei pentru provocarea vrajbei naționale, religioase şi de altă natură 
nu este nouă. Chiar dacă acest aspect este luat de obicei în dezbatere atunci când se discută pe 
marginea publicațiilor radical-naţionaliste, trebuie să menționăm că problema în cauză este 
actuală şi pentru presa democratică. Pentru identificarea acestui fenomen în ţările anglofone se 
foloseşte noțiunea de „hate speech”, ceea ce în română s-ar traduce prin „limbajul vrajbei”. 
Utilizarea acestui limbaj nu se face în mod deliberat, dar, ca să utilizăm o noţiune din aceeaşi 
presă anglofonă, prin încălcarea „corectitudinii politice”. Pentru ilustrare ne vom referi la 
imaginea romilor în mass media, o temă destul de sensibilă pentru presa românească. Aşa după 
cum am menţionat, de cele mai multe ori mass media sunt cele care stabilesc termenii în care se 
desfăşoară discursul interetnic şi, în mod deliberat sau nu, pot promova diverse stereotipuri. În 
ceea ce priveşte prezența şi imaginea minorității rome în presă, după datele Academiei de 
Monitorizare a Presei „Academia Caţavencu”, stereotipurile cel mai des utilizate sunt cele cu 
conotație negativă. Majoritatea evenimentelor care îi au ca protagonişti pe romi sunt conflictuale, 
acestea fiind evenimente în care actorii implicaţi se află puşi în situații contradictorii, ei 
nereacționând în conformitate cu aşteptările noastre. Utilizarea stereotipurilor ca modalitate de 
prezentare a minorităților naționale „reprezintă un mod de asociere şi generalizare extrem de 
simplistă, un mod de construcție monotonă şi stearpă a unei imagini sociale care provine dintr-o 

minoritate etnică” [22]. 


Mass media joacă un rol important în procesul de integrare a minorităților etnice. De 
modalitatea de prezentare a diverselor evenimente şi fenomene sociale, culturale sau de altă 


natură, ai căror principali actori sunt reprezentanți ai minorităților naționale depinde mesajul 

transmis opiniei publice şi perspectiva de percepere a etnicilor minoritari de către publicul larg. 
Stereotipurile şi clişeele culturale, utilizate de mass media, duc adesea la confirmarea sau 
întărirea unor prejudecăți deja existente, care pot provoca sau exacerba comportamente 
exclusive, discriminatorii şi rasiste în cadrul societății.  Stereotipul etnocultural ca imagine 
mentală prin care, după Walter Lippmann, noi nu vedem înainte de a defini, ci definim înainte de 
a vedea, „are o valoare explicativ-simplificatoare, atribuții în crearea solidarității sau a 
disfuncțialităţii, a disoluţiilor operate mai ales în cazul construcțiilor cu finalități mitologizante” 


[23]. 


Atenţie aparte trebuie acordată folosirii unor fraze de tipul “după cum ştie toată lumea” 
sau “este evident că”. Acest fel de expresii reprezintă, de obicei, felul în care jurnaliştii îşi 
prezintă propriile păreri sau propriul grup social, sau dacă este aşa, cum că “toată lumea ştie”, 
este la fel de probabil să fie fals sau bazat pe prejudecăți modul înțelegerii reale a faptelor unei 
situații speciale. Majoritatea situaţiilor care presupun conflicte între grupuri sociale sunt 
complicate, neunivoce. În general, ambele părţi au motive legitime să-şi exprime insatisfacții, să 
manifeste dubii, să traseze nişte perspective discutabile. De aceea, este bine să nu se pună 
întrebări sociale dificile numai în termeni alb şi negru. Luarea în considerare a unor oameni, 
aparținând unor culturi diferite, nu este doar o chestiune de imparțialitate şi echilibru, ci este un 
lucru foarte important pentru mass media. Mulţi dintre protagoniştii mass media îşi limitează 
audiența potențială, expunându-se doar din perspectiva unui singur grup. Dacă se fac eforturi de 
extindere a mesajului pentru a scoate în evidenţă şi alte comunități, aceasta va conduce în acelaşi 
timp şi la o lărgire a audienței. 

Contextul evenimentelor implică şi el importanţa lui. Confruntările etnice, religioase şi de 
altă natură nu apar din nimic. De obicei, există o istorie lungă a conflictului, şi fiecare parte 
diferă radical în propriile interpretări a cauzelor ce l-au declanşat. Înainte de a prezenta imparţial 
materialul, trebuie să se înţeleagă ce s-a întâmplat la etapa inițială şi numai după aceea ar trebui 
să se decidă ce este nevoie a fi folosit, ca cititorii să înțeleagă punctele esenţiale. Pentru a fi cât 
mai exacţi în astfel de situaţii, este indicat să fie petrecută o zi întreagă cu o persoană fără casă, 
cu un şomer sau cu un refugiat, pentru a înţelege cum sunt viețile lor cu adevărat. Care sunt 
temerile şi speranţele? Se conformează stereotipurilor acceptate de jurnalist sau nu? Dacă un 
grup social obiectează folosirii unui anume cuvânt ca să-şi descrie membrii, se va cerceta istoria 
acelui cuvânt. Ce asociaţii şi idei transmite atunci când este folosit? De ce oamenii sunt 
împotriva lui? De ce membrii unui alt grup social continuă să-l folosească? 

Se vor căuta alte surse şi în alte comunităţi, oameni care sunt dornici să informeze despre 
ce gândesc, ce vorbesc, despre ce îi îngrijorează pe membrii grupului lor social. Se poate lua 


legătura cu organizații neguvernamentale care reprezintă aceste comunități, pentru a clarifica ce 

aspecte ale vieţii lor au fost neglijate. Ei pot fi rugați să se expună în legătură cu viaţa politică, 
socială, economică şi alte aspecte mai puţin cunoscute, dar relevante pentru comunitatea dată. 
Apoi faptele urmează a fi verificate. Chiar dacă explicaţia vine din partea unui membru al 
comunității respective sau al unei alte comunități. Fiecare persoană intervievată are un punct de 
vedere propriu şi un interes particular. Trebuie luate în considerare prejudecățile, dar trebuie şi să 
fie puse într-o balanţă cu ceea ce aude jurnalistul de la alții şi ceea ce observă personal. 
Reprezentanții etniei majoritare sau ai minorităților naționale nu trebuie luați drept 
monolitici. Chiar dacă din afară poate să pară că toți membrii comunităţii au o perspectivă unică, 
viața nu este niciodată atât de simplă. Când un grup vede altul acționând ca o entitate puternică, 
poate să sporească tensiuni, hrănind percepțiile de care alţii se tem. E bine ca autorul viitorului 
text jurnalistic să vorbească cu cât mai mulți oameni posibil din mai multe grupuri sociale şi să- 
şi facă închipuire despre o serie de puncte de vedere într-un cât mai clar şi nuanțat mod posibil. 
Mulţi oameni au puternice sentimente negative despre grupuri sociale diferite. Tocmai 
pentru că unele autorităţi, unii politicieni, clerici şi mulți alţii pot să folosească termeni şi 
expresii ofensive când discută cu minorităţi, acest lucru nu înseamnâ că s-ar cere ca jurnaliştii să 
recurgă la acest fel de limbaj în materialul realizat. Dacă este necesar, cuvintele acestora pot fi 
paragrafate. Dacă se ia decizia să fie citate în mod direct, trebuie de precizat că membrii 


comunității au considerat un asemenea limbaj ofensator şi incendiar. 


In viziunea noastră, în realizarea unor interviuri cu reprezentanți ai diferitelor grupuri 


sociale ar trebui respectate câteva cerințe esențiale. Vom încerca să enumerăm câteva dintre ele: 


+ ziaristul trebuie să fie sensibil şi meditativ / gânditor. Oamenii care sunt diferiți de 
noi pot fi speriați să vorbească cu un ziarist, chiar dacă nu este prima dată când trebuie să o 
facă. Ca să se simtă în largul lor, trebuie începută conversaţia cu “mici discuţii” — despre 
familiile lor, munca lor, hobby-uri şi aşa mai departe. Aceasta îi va face să se simtă relaxaţi. 
Ei trebuie înştiinţaţi că sunt intervievaţi mai mult decât simpli reprezentanți ai minorității, că 


li se recunoaşte că au alte perspective ale vieții. 


+ ziaristul trebuie să fie sigur că intervievatul înţelege toate condiţiile pe care le-a pus 
în interviu. Din capul locului trebuie de clarificat, dacă intervievaţii sunt de acord să le fie 
amintit numele. Sau poate nu se supără dacă se va recurge la folosirea unui prenume, 
preferând să nu fie precizat numele lor de familie, oraşul sau alte detalii care s-ar putea să-i 


identifice. Se vor accepta cerinţele lor şi nu se va încerca să fie convinşi în alt mod. 


+ dacă ziaristul are posibilitatea să aleagă locul unde să-şi organizeze întâlnirea, se va 
opta pentru un loc unde interlocutorii se simt confortabil. De multe ori este mai bine să-l 


intervieveze pe cineva într-un mediu mai adecvat, în propriul lui apartament sau birou, în 

circumstanțe normale pentru intervievaţi, astfel ca ei să dezvăluie lucruri pe care nu le-ar 


destăinui într-un mediu mai formal. 


+ intervievaţii trebuie lăsaţi să relateze în felul lor. Dacă doresc să înceapă cu ce s-a 
întâmplat cam cu 5 sau cu 10 ani în urmă, trebuie lăsaţi s-o facă, chiar dacă se pare că nu este 
prea relevant pentru ceea ce convine interviului propriu-zis. Trebuie programat mult timp în 
preajma intervievaţilor ca să nu fie grăbiţi să ajungă repede la subiect. Adesea oamenii se simt 
mai relaxaţi discutând despre ceva aproape de sufletul lor, atunci când au libertatea să 


vorbească pe îndelete. 


+ lista cu întrebări este utilă, dar se va folosi mai mult ca un ghid general decât ca 
ceva ce trebuie urmat cu stricteţe. Pe măsură ce sunt adresate întrebările, trebuie de ascultat cu 
atenție ceea ce au de spus persoanele intervievate, să existe piste pentru alte abordări. 
Ataşarea prea mare de propriile idei despre ce trebuie să fie interviul ar putea să-i împiedice 
jurnalistului să-şi dea seama de acele momente când interlocutorul precizează aspecte 
importante, dar subtile ale problemelor, de care nu au fost avertizați înainte. Nu are 
importanță cât de diferiți sunt în raport cu alții, cu lumea reprezentată de intervievator, nu li se 
vor ţine discursuri despre cum ar trebui să-şi trăiască viaţa. Dacă sunt abordaţi cu o atitudine 
judecătorească, probabil că ei vor înţelege acest lucru imediat şi nu se vor mai simţi în largul 
lor ca să vorbească sau să aibă încredere în folosirea informaţiei într-un mod sensibil. Ei îşi 
înțeleg situația mult mai bine decât o fac — ceea ce reprezintă interesul jurnalistului în a-i 


intervieva. 


+ este important pentru jurnalist să încerce să explice orice tendință sau prejudecată pe 
care o are pentru minoritățile în cauză şi apoi să încerce să pună deoparte toate celelalte idei în 
procesul intervievării. Dacă există o perspectivă stereotipă despre oamenii despre care se 
scrie, fără a o recunoaşte, apare ocazia să fie demonstrată această tendință, atât prin întrebări, 


cât şi prin scris. 


+ de reţinut, că interlocutorii intervievaţi sunt experți. Un expert nu este ca un medic 
sau ca un om de ştiinţă. Interlocutorii sunt experți în propriile lor vieți. Nu se va presupune că 
sunt lucruri cunoscute ceea ce spun, pentru că nu se va produce deschiderea către surprize. Ei 
trebuie să dezvăluie propriile lor vieţi şi experienţe, iar meseria jurnalistului este să comunice 


acestea audienței. 


+ la sfârşitul conversaţiei, va fi adresată întrebarea, dacă mai cunosc alți oameni care 
ar fi doritori să fie intervievaţi. Aceasta poate fi o metodă importantă în găsirea altor surse 
pentru atingerea scopului urmărit. Bineînţeles, cu cât interviul este mai cooperant, cu atât 


intervievaţi se vor simți mai deschişi în a prezenta jurnalistul altor persoane. 

Şi încă o latură asupra căreia trebuie să reflecteze ziaristul, şi anume — comparatismul şi 
comparația în interviul jurnalistic. Din studiul articolelor de presă şi în speță a interviului am 
constatat, că folosirea comparaţiei ocupă un loc aparte atât pentru realizatorul unui interviu cât şi 
pentru cel intervievat. De ce? Pentru că ea presupune diferenţe şi asemănări. Individul se poate 
asemăna cu o persoană sau poate fi diferit de aceasta. Totul solicită comparaţia. Cunoaştem 
faptul că, atunci când se doreşte a se pune în valoare ceva, se reuşeşte acest lucru în funcție de 
modul în care îi sunt atribuite calități sau defecte. Este un lucru deosebit însă să ştii cu cine să te 
compari şi, mai ales, cum şi la ce nivel să te compari. Comparaţia există nu numai între oamenii 
ce au trăit odată şi cei de acum, ci şi între oamenii ce trăiesc în acelaşi timp, cu diferențe de 
vârstă şi de cronologie lingvistică. Chiar şi o singură persoană poate folosi un limbaj în anumite 


situații şi alt limbaj, chiar cu totul opus, în situații de constrângere sau întâmplări neplăcute. 


Partea de vorbire folosită cel mai adesea este adjectivul, cel mai în măsură să 
demonstreze o comparaţie între subiecţi şi obiecte ce posedă aceleaşi însuşire. Adjectivul este 
folosit în interviu cu scopul de a comunica cititorului anumite imagini, fie mai deosebite, fie mai 
critice, privite din perspectiva proprie. În limba română există trei tipuri principale ale gradului 
de comparaţie şi anume: gradul pozitiv, gradul comparativ şi gradul superlativ. Dacă ar fi să 
privim pe larg modul de folosire în scrierile ziaristice a acestora, vom constata că toate cele trei 
grade de comparaţie îşi au locul lor nelipsit. Ele sunt utilizate în egală măsură, uneori exagerat, 
mai ales atunci când este vorba despre calitățile unei persoane publice. Este uşor de observat 
tendința jurnaliştilor de a preamări anumite personalități, în unele calități atribuite acestora 


simțindu-se adeseori exagerarea. 


Fiecare grad de comparaţie îşi are particularitatea sa. Sensul morfologic etalon pentru 
compararea celorlalte trepte ale însuşirii este gradul pozitiv. Acesta este unitatea de măsură față 
de care se stabileşte raportul exprimat de comparativ şi superlativ. Neexprimând o modificare a 
însuşirii denumite de adjectiv, se consideră că gradul pozitiv (ex.: „o puternică creştere”, „un 
buget redus”, „ o procedură lungă”) nu este un grad de comparaţie propriu-zis, ci o „unitate de 
măsură”, „un grad zero”, „termen nemarcat” al opoziţiei, gradul „non-comparaţie”, neavând nici 
un morfem propriu. Gradul pozitiv este marcat de un morfem zero în sistemul opozițiilor cu 
celelalte două grade de comparaţie, comparativul şi superlativul. Tocmai lipsa morfemului este 
un indiciu care indică clar prezenţa gradului pozitiv, gradul cel mai indicat, în viziunea noastră, 


pentru interviul ziaristic. 


In interviu îşi are locul său folosirea şi gradului comparativ, în special a comparativului 
de egalitate, ce se referă la două obiecte, situații asemănătoare, identice; a comparativului de 


superioritate, ce marchează gradul calitativ sau cantitativ al unui obiect ca fiind mai mare, 

superior celuilalt cu care a fost comparat; a comparativului de inferioritate ce marchează un grad 


calitativ sau cantitativ mai mic, scăzut al unui obiect. 


O atenţie deosebită trebuie acordată modului cum este folosită informația. Când cineva 
este de acord să vorbească într-o convorbire cu jurnalistul, deja se face o mare favoare. Când se 
relatează despre ea, trebuie să fie făcut cu mare grijă şi compasiune. Este uşor ca Jurnalistul să-i 
înspăimânte pe membrii audienței când raportează despre oameni cu un fundal diferit, folosind 
stereotipuri, limbaj defavorabil şi indiferent, informaţii neverificate. Rolul mass media este să 
ajute publicul să înțeleagă alți oameni, şi mai bine - să-i empatizeze, decât să le fie teamă de 


aceştia. 


III.3. Inovaţii în clasificarea interviului şi cerinţele pe care le invocă 


În conformitate cu cele prezentate în primele două paragrafe ale acestui capitol, rezultă 
posibilitatea unei alte categorisiri a interviului în cadrul sistemului actual de genuri jurnalistice, 
prezent în lumea jurnalistică românească şi în sfera mediatică a Republicii Moldova. Vom 
delimita în continuare câteva tipuri de interviuri şi cerinţele unei astfel de abordări specifice, 
care provine din considerarea actualelor modele de construire a interviului în raport cu „orizontul 


de aşteptări” al publicului. 


INTERVIUL CU SUBIECT ETNIC. Diviziunile etnice au jucat un rol foarte clar în 
recentele războaie şi conflicte din Sud-Estul Europei. În timp ce factorii religioşi şi mulți alții au 
alimentat tensiunile — a fost la mijloc percepţia oamenilor drept “alţii”, datorată aparținerii unei 
alte etnii, care a generat cele mai violente şi mai agresive pasiuni, — conducând la cele mai 


devastatoare tragedii ale anilor '90. 


Din păcate, ziariştii şi organizațiile mass media s-au găsit de multe ori plasați într-o 
poziţie extrem de delicată şi uneori insignifiantă. Ca membri ai unei comunităţi etnice diferite, ei 
au considerat foarte dificil să menţină o anumită poziţie a obiectivităţii jurnalistice, deseori 
datorită copleşirii presiunilor politice şi sociale. În schimb, deseori au văzut rolul lor mai mult ca 
pe cel al unor apărători ai intereselor unui anumit grup etnic, decât ca observatori care caută să 


înțeleagă întreaga complexitate a situației de față. 


Interviul a reflectat de multe ori această tendinţă, descriind grupurile etnice rivale drept 
agresive, întruchipări ale răului şi învinuind în izbucnirea conflictului partea adversă. Jurnaliştii 
au perpetuat în mod negativ certe stereotipuri, au ignorat rădăcinile sociale şi cauzele politice ale 


conflictelor, au intervievat fără efort pe oricine care nu împărtăşea punctul de vedere al 

majorității şi au greşit de multe ori, plasând evenimentele într-un context care ar încuraja un 
străin să înţeleagă greşit mersul lucrurilor. Ziariştii trebuie să joace un rol deosebit în aplanarea 
conflictelor şi în respectarea diferențelor etnice. Drept relevante, în vederea atingerii acestui 


obiectiv, considerăm câteva aspecte ce trebuie urmărite în cadrul interviului cu subiect etnic. 


a) Este important să fie intervievaţi oamenii care au o oarecare poziție în desfăşurarea 
dezbaterii. Orice material îmbogățit doar dintr-o perspectivă este, în mod inerent, tendențios. 
Dacă sursele jurnalistului critică un întreg grup etnic, reprezentanților acelui grup ar trebui să 
li se ofere şansa să răspundă acuzațiilor. Altfel, jurnalistul devine un simplu exponent 


propagandist. 


b) Alegerea cuvintelor şi a expresiilor. Se vor evita frazele defavorabile care, de obicei 
făceau referire la alte etnii. Dacă sunt citați oamenii care folosesc aceste expresii, ei trebuie 
parafrazaţi în loc să fie citați direct. Aceasta poate fi o latură foarte sensibilă, pentru că unele 
cuvinte pot să-i jignească într-o limbă, dar nu în alta, aşa că este parte din munca de jurnalist 
să înțeleagă nuanțele. Dacă ziaristul nu este sigur de vreo expresie care ar putea fi 


defavorabilă, va întreba care este părerea interlocutorului în această privință. 


c) Se va proceda la căutarea surselor în comunităţile etnice, altele decât cele 
tradiționale. Se va ţine legătura cu organizațiile neguvernamentale, care le reprezintă 
interesele şi va fi solicitată o întâlnire cu ei. Întrebările trebuie să vizeze grijile, speranţele, 
tradițiile şi speranțele lor. Este utilă petrecerea unui timp în instituțiile culturale şi sociale, 
unde ei se întâlnesc — centre comunitare, şcoli, teatre, oriunde se va încerca a vorbi cu cât mai 
mulți oameni posibil. Este nevoie de a se strecura în mijlocul lor oricât de neconfortabil s-ar 


părea la început, dar este cel mai bun mod de a dezvolta o înţelegere reală a perspectivelor lor. 


d) Trebuie recunoscute toate prejudecățile pe care le poate avea jurnalistul. Fiecare 
are noțiuni preconcepute, conştiente sau nu, despre membrii unui alt grup social. În timp ce 
acesta este un lucru foarte de înţeles, cel mai eficace şi mai exact interviu depinde de 
capacitatea de a recunoaşte aceste preferinţe şi de a le lăsa la o parte. Acesta este singurul 


mod în care poate fi auzit cu adevărat ceea ce relatează oamenii despre vieţile lor. 


e) Plasarea evenimentelor şi situațiilor în contexte, nu cine pe cine a atacat ieri. Nimic 
nu se întâmplă din senin. Când au loc dispute etnice sau izbucnesc conflicte, jurnaliştii 
tratează fiecare incident ca şi cum ar fi avut loc izolat. Dar ambele părți au, de obicei, 
interpretarea lor proprie şi descrierea cum au ajuns lucrurile în acel punct. Pentru a prezenta 
materialul în mod imparțial, trebuie înţeleasă această istorie şi descris suficient trecutul, ca 


audiența să poată recunoaşte adevărata complexitate a lucrurilor. 

f) Se va vorbi de ambele părți, nu numai cu acei care se prezintă drept lideri. De 
obicei, bărbaţii, femeile şi copii au de departe alt punct de vedere despre ce se întâmplă față 
de acele persoane care se presupune că vorbesc în numele întregului grup. Ce vor ei de fapt? 
Întrebarea este, dacă strategiile urmărite în numele lor sunt, din punctul lor de vedere, cele 


mai potrivite posibilități pentru a-şi atinge obiectivele. 


g) Atenţia trebuie concentrată nu numai asupra rezultatelor clare şi vizibile ale luptei 
etnice, ci şi asupra celor mai puţin evidente consecințe. Ce fel de traume psihologice de lungă 
durată se produc? Care este rezultatul conflictului în sferele socială şi economică? Care sunt 


implicaţiile pentru viitor a ceea ce se întâmplă astăzi? 


h) În interviul realizat în numele înțelegerii ambelor părţi, se va încerca determinarea 
lucrurilor comune — şi vor fi scoase la lumină acele elemente. Este uşor de găsit oameni care 
să-i demonizeze pe cei din alt grup etnic. Dar un reporter care face săpături mai adânci şi pune 
întrebări probatorii, poate să găsească elementele comune, de fapt, scopurile la care ţintesc 


ambele părți pot să nu fie atât de diferite precum cred oamenii. 


i) De urmărit atât sentimentele necombatanţilor, cât şi actualele evenimente la fața 
locului. Este adesea mai uşor pentru membrii unui grup social să empatizeze cu temerile şi 
durerea populației civile de cealaltă parte, decât cu declarațiile agresive şi incendiare ale 
generalilor sau politicienilor. Majoritatea oamenilor pot empatiza cu moartea unui copil sau a 


unui părinte, cu pierderea casei sau cu o fărâmă de speranţă. 


j) A depăşi viziunea, conform căreia fiecare parte are de-a face cu o realitate 
monolitică şi că toată lumea gândeşte la fel. Fiecare comunitate are oameni cu păreri diferite, 
chiar din pozițiile majoritare. Unor oameni, probabil, le este teamă să-şi expună părerea de 
frica represaliilor vecinilor, politicienilor sau a altor persoane. Dar jurnalistul trebuie să fie 
întotdeauna atent în privinţa faptului că există factori de dezbinare, chiar şi în societățile 
aparent coezive — şi va fi nevoie de un efort susținut pentru ca să fie identificaţi aceşti factori 


şi să le fie prezentate perspectivele. 


k) Evenimentele vor fi relatate foarte precis, cu citarea sursei informaţiei în loc să se 
recurgă la adjective ca “brutal”, “neuman” sau “barbar”. De multe ori jurnaliştii utilizează 
asemenea expresii pentru a pune într-o lumină defavorabilă una dintre părți, fie intenţionat sau 
nu, încurajând astfel cealaltă parte să perpetueze ciclul conflictului. Procedând aşa, în general, 


ei îşi îndeplinesc scopurile şi diseminează părerile despre conflict ale unui singur grup. 


1) Este binevenită echidistanţa. Jurnalistul nu trebuie să se lase folosit şi manipulat de 


cei de cealaltă parte a conflictului. Fiecare faptă trebuie verificată în cele mai mici detalii. 

Dacă nu există siguranţa totală asupra corectitudinii unora, mai bine să fie evitată prezentarea 
informației sau să fie atribuită sursei decât să fie prezentată ca un adevăr. Evaluarea celor 
auzite se va baza şi pe trecutul sursei. Vor fi oferite audienței cât mai multe detalii despre 
interlocutori (aici informatori) şi motivațiile lor ca oameni, să se poată judeca cât de demni de 


încredere pot fi. 


m) Se vor ignora apelurile autorităţilor sau a altor persoane care cer să fie demonstrat 
că ei nutresc suficientă “loialitate” sau “încredere etnică”. Rolul jurnalistului nu ar trebui să 
fie perpetuarea stereotipurilor rasiste, el trebuie să acționeze ca o persoană care nu încearcă a 
da semnalul pentru aclamații de partea unora sau împrăştie zvonuri neconfirmate care ar putea 
duce la acţiuni extremiste. Loialitatea şi solidaritatea mass media aparțin audienței, pentru 


care se presupune că trebuie să fie adunate cele mai minuţioase şi precise informații posibile. 


INTERVIUL CU SUBIECT RELIGIOS. Diferenţele religioase au dus, după cum se 
poate demonstra, la izbucnirea multor conflicte, cu prejudecată etnică. De fapt, este foarte dificil 
a face distincţie între cele două, pentru că grupurile etnice sunt formate, în cea mai mare parte, 
din membri cu religii diferite. În Kosovo, de exemplu, tensiunile dintre sârbi şi albanezi sunt 
cauza etniei sau a religiei? Separându-le, devine complicat a prezenta o explicaţie plauzibilă. 


Dar, fără îndoială, răspunsul este că ambii factori intră în rol. 


Tema aceasta a fost pe larg comentată şi în presa românească. Situaţia din Sud-Estul 
Europei a devenit din ce în ce mai complicată în ceea ce priveşte religia. Nu numai că formal s- 
au închis societățile care luptă să mențină o încredere reciprocă între membrii grupurilor 
religioase formate de mult timp în regiune, dar şi misionarii veniți din Vest au căutat să 
convertească oamenii la alte tradiții spirituale, care au complicat şi mai mult situația. 
Următoarele rânduri sunt sugestii despre interviuri, şi nu numai, cu subiect religios, care sunt 


orientate spre promovarea toleranţei, nu a conflictelor: 


a) Eventualele lacune în interviu vor fi apreciate prin depistarea faptului că intervievatul 
accentuează diferenţierile religioase în oraşul sau în regiunea abordată. A fost inclus în text 
vreun element care să conţină şi perspective ale celor care nu aparțin religiei dominante? Când s- 
a scris despre alte religii, a fost prezentată aceasta corect şi echilibrat sau a perpetuat 


stereotipurile care au de a face prea puţin cu realitatea? 


b) Atunci când se scrie despre religie, atenţia trebuie acordată limbajului folosit pentru a 
descrie alţi oameni. Cineva poate să nu considere anumite cuvinte ca fiind defavorabile, dar ele 
pot jigni membrii grupului despre care este scris. Dacă jurnalistul nu este sigur de un cuvânt că 


ar putea fi jignitor, va fi căutată varianta necesară înainte de a-l folosi. 

c) Se va rezerva timp suficient pentru a afla despre religiile din regiune. Se va observa 
contactul misionarilor cu oamenii cu care vorbesc şi încearcă să-i convertească. Nu trebuie să le 
fie împărtăşite crezurile ca să fie făcute despre ei reportaje, interviul se va baza pe date precise, 


vor fi evidenţiate semnele înțelegerii şi empatiei. 


d) Legile care guvernează religia în regiune. Oferă statul privilegii credinţei dominante şi 
îi discriminează pe ceilalți? Dacă se presupune că toate religiile sunt tratate de lege în mod egal, 
autoritățile se comportă în acest fel sau îi favorizează încă pe acei de aceeaşi tradiţie spirituală cu 


a lor? 


e) Să nu se repete stereotipuri comune despre oameni de alte religii. Când se ajunge la 
religie, mulţi „experți”, stilizaţi pe cont propriu, vor spune tot ce doresc despre alte tradiţii 
spirituale fără să simtă nevoia să-şi susțină declaraţiile cu fapte. Pentru că jurnaliştii adesea 
împărtăşesc aceste prejudicii, trebuie să li se amintească faptul că ei trebuie să pună la încercare 


asemenea declaraţii, să nu le accepte fără întrebări. 


f) Dacă există universități care să aibă facultate de studii teologice, atunci vor fi 
intervievaţi profesorii ca potenţiale surse. Dacă au un adevărat expert în mai mult de o tradiţie 
spirituală, înseamnă că sunt foarte potriviți să răspundă întrebărilor dificile despre relaţiile de 


inter-credință. 


g) Atenţie aparte trebuie acordată surselor care au la baza argumentelor lor postulate 
religioase, citate din Biblie, Koran sau din alte texte sacre. Dacă un politician le foloseşte ca 
fundament pentru politica publică, trebuie urmărită interpretarea de către alţii a aceluiaşi text, 


adresând politicianului întrebări dificile. 


h) Întrebări în contextul social, politic şi economic al altor tendinţe şi evenimente. De 
exemplu, dacă numărul şomerilor în interiorul unui anumit grup religios este ridicat, acest lucru 
poate să reflecte mai mult vremuri grele pe linia lor tradițională de afaceri, decât o stare de lene. 
Dacă o religie nouă pare să atragă mulți simpatizanți, se va încerca pătrunderea problemei ce le 


oferă ea oamenilor, de ce se simt aşa atraşi. 


i) Despre sărbători sau alte tradiţii religioase trebuie să se scrie exact cum se scrie despre 


cele pe care le împărtăşeşte jurnalistul. 


j) Un membru al unui grup religios nu trebuie tratat ca reprezentant al tuturor. Numai 
pentru că un budist meditează cu faţa la soare, asta nu înseamnă că toți fac la fel. Fiecare 
persoană este un individ şi ar trebui să i se permită să-şi exprime propriile păreri şi idei. Fiecare 


persoană poate să se apropie de credinţa sa într-un mod diferit. 

k) Atunci când este sunt intervievaţi oameni cu credinţe diferite, nu trebuie de crezut că 
vieţile lor încep şi se termină cu religia lor. Întrebările pot fi şi despre altceva. Aşa cum individul 
are nevoi, griji, probleme şi bucurii care nimic n-au de a face cu credinţa altcuiva, aşa au şi ei. 
Pot fi întrebaţi de familii, interese, preocupări şi alte aspecte ale vieţii lor. Interpretarea moderată 


a acestor situaţii poate să ajute unei mai bune înţelegeri a perspectivei lor. 


INTERVIUL CU SUBIECT FEMININ. Aşa cum societatea s-a schimbat în ultimii ani, 
aşa s-a schimbat şi rolul femeii. Dacă ar fi să judecăm după câteva reviste recente sau alte 
publicații consacrate femeilor drept grup-ţintă, s-ar putea crea impresia că interesele lor sunt 
legate numai de haine, cosmetice, decorații şi gătit. Dar, fără îndoială, multe femei au o largă 


gamă de interese. 


Dacă o femeie nu apare ca o zână a vieţii de familie şi a modei, este foarte probabil să 
apară în mass media drept o prostituată sau victimă în diferite ipostaze. Din nou, când prostituția 
şi traficul de femei devin probleme serioase, este important ca viața femeii să apară în toată 
diversitatea ei. Autorii, care abordează problema imaginii femeii în paginile presei 
contemporane, adresează, de fapt, destul de frecvent, reproşuri mass media pentru prezentarea 
unilaterală” a chipului feminin, indicând, în primul rând, asupra faptului că femeilor le revine 
şansa de a fi protagoniste ale unor publicaţii serioase „în proporție de doar 10 la sută în 
comparaţie cu bărbaţii”, înclinând mai mult spre „discriminare” şi spre prezentarea unor cazuri 
care comportă „demolarea publică” a femeii [24]. Obiecţii trezeşte şi „gender”-disproporţia, 
observată printre invitaţii rubricilor de interviuri: „Clubul Elitelor” al ziarului „Timpul” a găzduit 


doar 3 femei în anii 2003-2005 din peste 50 de invitaţi”; aceeaşi tendință este semnalată şi în 


alegerea intervievaţilor pentru rubrica „Cafeaua de vineri” a ziarului „Flux” [25]. 
5 2 s 


In lumina celor menționate, realizarea complexă a interviului feminin ar trebui să țină cont 


de anumite circumstanţe specifice: 


a) Femeile nu ar trebui să apară numai în interviuri, reportaje despre problemele femeilor. 
Ele trebuie incluse ca surse oriunde este posibil. Dacă se scrie despre o tendinţă artistică, atunci 
se va găsi o femeie artist sau două şi se va discuta cu ele despre sfera respectivă. Dacă se scrie 
despre o dezbatere politică se poate găsi o femeie politician. De fapt, ideea este nu de a introduce 
femeile într-un mod artificial, dar, cel puţin, jurnalismul trebuie să fie atent la ocazia oferită 


pentru a da glas perspectivei lor într-o varietate de probleme. 


b) Se va revedea lista surselor şi contactelor obişnuite în legătura cu dezvoltarea 
subiectelor din sferele vieții femeilor. Dacă lista este complet sau predominant cu bărbați, 


trebuie lărgită. Chiar dacă bărbaţii tind să fie foarte reprezentaţi în multe domenii ale studiilor 

academice, în afaceri, politică şi viaţa culturală, oricum, poate fi mai uşor decât se crede, a găsi 


femei care să satisfacă condiţiile realizării unui text jurnalistic la fel de bine. 


c) Femeile vor fi descrise în baza aceloraşi principii, aplicate bărbaţilor. Dacă, în general, 
nu sunt accentuate hainele sau coafura unui bărbat de afaceri, probabil este rezonabil să nu se 
acorde atenţie exagerată hainelor sau coafurei unei femei de afaceri, în afara faptului când este 
ceva relevant pentru subiect. Se vor folosi detalii specifice care să explice ceea ce urmăreşte să 


evidenţieze jurnalistul la protagonista interviului său 


d) Se vor realiza întâlniri cu reprezentantele organizaţiilor de femei şi vor fi întrebate de 
problemele lor. S-ar putea să existe probleme pe care ele le consideră importante, de care nici 
jurnaliştii, nici editorii nu au ştiut. Vor fi încurajate să se adreseze atunci când consideră că au 
ceva nou care merită să fie discutat. Opiniile acestora nu vor fi luate drept adevăr în ultimă 
instanţă, în plus, nu toate femeile din organizație vor spune acelaşi lucru. Alții e posibil să aibă 


opinii diferite, iar materialul pentru presă ar trebui să ia în considerare şi acele idei. 


e) Anumite probleme — ca violența familială şi hărţuirea sexuală — au fost pe larg discutate 
în vest, dar nu au primit atenție suficientă în presa românească şi în cea din Republica Moldova. 
Ambele probleme sunt foarte serioase, fiind, în general, ignorate sau lăsate la o parte, atât de 
sistemul legislativ, cât şi de mass media. Violenţa în familie este adesea considerată mai mult o 


problemă interioară de familie decât o crimă, chiar şi atunci când consecinţele sunt serioase. 


lată doar câteva aspecte importante în acest context, de care se va ţine cont la realizarea 


unui interviu cu subiect feminin: 


1. Hărţuirea sexuală la locul de muncă este o problemă care merită atenţie. În timp ce unii 
oameni banalizează problema, femeile din toate societăţile, de fapt, sunt confruntate, 
câteodată, cu cereri de favoruri sexuale din partea colegilor de muncă şi a şefilor, în schimbul 
promovărilor şi a măririlor de salarii sau sub amenințarea de a fi concediate. Uneori hărţuirea 
ia forma unui limbaj vulgar defavorabil, batjocoritor, adresat direct unei femei. Care sunt 
legile privind aceste situații? Cât de gravă este problema? Cum luptă femeile cu această 
problemă? 

2. Tratarea problemei prostituţiei este una foarte delicată. În cadrul portretizărilor femeilor 
făcute de mass media este extrem de important să se discute, să se încerce a înțelege lumea 
din punctul lor de vedere. Este şi o latură critică aici, care încearcă să înlăture judecata 
femeii, pentru care acesta este un mod de a-şi câştiga existenţa. 

3. Traficul de femei a devenit o problemă importantă în ultimii ani. Interviul ar putea aborda o 
serie de probleme în acest caz, gen: de ce pleacă femeile? Cum sunt ele forţate să-şi 


părăsească casa din ţara lor şi cum sunt tratate în continuare? 


101 


Sunt doar câteva subiecte foarte actuale pentru interviurile publicate în mass media din 


România şi Republica Moldova. 


INTERVIUL CU MINORI. Există circumstanțe în care ascultarea părerilor tinerilor se 
dovedeşte a fi valoroasă pentru înţelegerea felului în care ei văd lumea înconjurătoare. Adulții nu 
trebuie să fie singurii care să exprime judecăţi demne de luat în seamă despre evenimente şi 
fapte. Metodele pe care le folosesc jurnaliştii pentru a colecta părerile tinerilor ridică probleme 
de etică jurnalistică: interviurilor cu minorii trebuie acordată o atenţie particulară, întrucât ei 
merită să fie trataţi într-un mod cu totul diferit decât cei maturi. Este unanim recunoscut: în 
procesul comunicării cu minorii, în vederea realizării interviului, jurnalistul „are obligația să 
respecte, mai întâi de toate interesele copiilor / adolescenților, şi doar într-al doilea rând — să-şi 
urmărească scopurile profesionale” [26]. În special, jurnaliştii trebuie să fie foarte atenţi când 
intervievează minorii în direct, deoarece este mult mai dificil să controlezi comportamentul lor, 
reacția lor pe marginea întrebărilor puse. Minorilor trebuie să li se acorde o mai mare protecție a 
intimităţii decât adulților. Jurnaliştii trebuie să cântărească “datoria de a căuta adevărul şi de a-l 
raporta cât de complet posibil” în faţa nevoii de a minimaliza daunele care pot fi aduse minorilor 


în procesul colectării informaţiilor. 
Când intervievează minorii, jurnaliştii ar trebui să ia în considerare: 


1. Scopul jurnalistic şi calitatea informaţiilor: 

- Care este scopul jurnalistic în acest interviu? 

- În ce lumină va apărea minorul? Care este capacitatea lui de a înțelege modul în care 
cititorii (telespectatorii / ascultătorii) vor percepe interviul? Cât de conştient este el de 
implicațiile opiniilor lui? 

- Care sunt motivațiile minorului de a coopera în acest interviu? 

- Cum se poate şti dacă ceea ce spune este adevărat? Cât din ceea ce spune minorul 
cunoaşte din surse sigure? Cât de capabil este de a pune în context ceea ce ştie? 
Ceilalți, adulţii, cunosc aceleaşi informații? Cum poate fi coroborată cu informația 
minorului? 

2. Minimalizarea daunelor: 

- Cum poţi vătăma intervievând sau fotografiind minorul, chiar dacă jurnalistul nu 
include răspunsurile acestuia sau pozele în interviu? 

- Cum ar reacționa jurnalistul dacă ar fi părintele acestui copil? Care ar fi preocupările 
sale şi cum ar dori să ia parte la decizia de a intervieva copilul? 

- Ce acţiuni au fost întreprinse pentru a se asigura de permisiunea părintelui de a solicita 


copilului un interviu? Este posibilă prezența părintelui / tutorului în interviu? Care 

sunt motivațiile părinţilor de a lăsa copilul să fie intervievat? Există aspecte de ordin 
legal care trebuie luate în considerare? 

- Dacă se consideră, în anumite cazuri, că acordul părinților nu este necesar, cel puțin 
copilului trebuie prezentată o carte de vizită, ca părinţii să poată contacta jurnalistul, 
cu eventuale obiecții. 


3. Explorarea alternativelor: 


- Ce alternative sunt la intervievarea unui minor cu camera? 

- Care sunt consecinţele pe termen lung sau scurt ale comentariilor minorului? 

- Care sunt regulile / procedurile instituţiei mediatice în privinţa intervievării minorilor? 
Cum se schimbă acestea dacă minorul este suspect la o crimă şi nu drept victimă? 

- Cum s-ar justifica decizia în faţa cititorilor (ascultătorilor, telespectatorilor), părinților 


de a face un interviu cu un minor? 


INTERVIUL CU PERSOANE CU HANDICAP. În cazul unui astfel de interviu, prima 
regulă esenţială este de a consulta expertul în domeniu despre modul optim de a-i face să se 


simtă în largul lor. 
Inainte de interviu: 


Intervievatul va fi întrebat dacă are nevoie de condiţii speciale (rampa pentru scaun cu 
rotile, linişte, interpret, etc.). Se va acorda suficient timp interviului. Crearea unor condiții 


speciale necesită rezervarea unui surplus de timp pentru interviu. 
Organizarea interviului: 


Jurnalistul trebuie să se asigure că intervievatul se simte comod pentru a răspunde la 


întrebări. 
În timpul interviului: 


Când este intervievată o persoană cu handicap, se vorbeşte direct cu acea persoană şi se 
menţine contact vizual, mai degrabă, decât să se interacționeze direct cu interpretul sau 
însoţitorul acestuia. Sunt folosite aceleaşi tehnici tradiționale de intervievare. Se vorbeşte pe un 
ton relaxat şi uzual. Când la interviu partiipă o persoană care şi-a pierdut auzul, se asigură că ea 
poate urmări față în faţă jurnalistul. Sursa de lumină trebuie să cadă pe jurnalist, să nu vină din 
spate. Se vorbeşte atunci când persoana se uită direct la jurnalist. Intervievarea unei persoane cu 
probleme vizuale necesită prezentarea atât a jurnalistului, cât şi a însoțitorilor săi. La conversație 
în grup este indicată persoana care vorbeşte. O persoană care are dificultăţi de vorbire este 


ascultată cu o maximă atenţie, cu răbdare, fără a o corecta ori a vorbi în locul ei. Dacă ceva nu 

este înțeles, mai degrabă, este repetat ceea ce a fost înţeles, pentru a-i permite intervievatului să 


răspundă, să precizeze. 
Alte sugestii de comportament: 


Jurnalistul trebuie să se concentreze asupra persoanei intervievate, nu asupra 


handicapului. Dacă oferă ajutorul, aşteaptă până când oferta este acceptată. 


INTERVIUL CU PERSOANE INFLEXIBILE. Practica jurnalistică aduce de multe ori 
situații de interviuri cu persoane inflexibile. Studiul presei româneşti dovedeşte că acest tip de 
interviu există şi aici. Este cazul unor persoane care doresc, într-un fel, să-şi manifeste o anumită 
poziţie de superioritate. Sunt cazuri când în procesul intervievării, un politician abil, de exemplu, 
îşi poartă reporterul de la o extremă la alta, făcând declaraţii lungi şi fără conţinut, fie neglijând 
jurnalistul prin răspunsuri cu “da” şi “nu”. De fapt, sunt vehiculate păreri — facem aici referință 
la cercurile jurnalistice franceze - cum că interviul ar fi calificat şi drept „un artificiu, în care 
aparenta gentilețe maschează desori o repulsie reciprocă dintre cel chestionat şi cel ce adresează 
întrebările, configurând o „teatralitate a confruntării” [27]. Toate acestea ne determină să credem 
că în tipologia interviului ziaristic trebuie inclus şi interviul cu persoane inflexibile. Şi în acest 
caz, scopurile finale ale interviului rămân aceleaşi: obținerea informaţiei / prezentarea persoanei. 
Pentru atingerea acestor scopuri, interviul cu indivizii marcați de inflexibilitate presupune câteva 


cerinţe, inclusiv: 


1. Atunci când intervievații iau o postură agresivă, denunţând presa în general (de ex.: 
“puteți vreodată să citați ca lumea”), jurnalistul va încerca să fie calm, lăsându-i să-şi 
descarce ostilitatea şi va continua apoi, politicos, interviul. 

2. Când un intervievat întoarce întrebările şi caută să intervieveze el, i se poate răspunde “de 
fapt, cititorii noştri sunt mult mai interesaţi de opinia dvs.”. 

3. În anumite situaţii, când un intervievat încearcă să răspundă “neoficial”, îi poate fi 
explicată nevoia de a atribui cele spuse şi de a insista ca materialul să fie din surse 
oficiale din motivul importanţei credibilităţii sau se poate reveni asupra subiectului cu 
întrebări reformulate ca să fie obţinută informaţia în mod “oficial”. De asemenea pot fi 
pur şi simplu refuzate net informațiile neoficiale. 

4. jurnalistul nu trebuie să fie intimidat de intervievații ostili, care trec la ofensivă spunând 
lucruri de genul: “Asta-i o întrebare stupidă” sau “Nu ţi-ai făcut temele”. Calmitatea este 
o calitate inerentă a intervievatorului. 

5. Unii intervievaţi aleg modalitatea evazivă de a răspunde ca mijloc de a evita o întrebare. 


Pot fi lăsaţi s-o facă, dar jurnalistul trebuie să fie atent la orice informaţie folositoare care 


ar putea să le scape. Soluția potrivită ar fi readucerea intervievatului la întrebarea 

10. 


adresată: “Este foarte interesant, dar...”, promovând, în pofida oricăror bariere, principiul 
„cooperării” şi nu cel al „pertinenţei” [28]. 

Alţi intervievaţi folosesc tactica mai uşoară de a reacționa cu răspunsuri seci de tipul 
“da” şi “nu”. Pentru a face dificilă o asemenea tactică, sunt formulate întrebările în aşa fel 
încât ei să nu poată răspunde printr-un singur cuvânt, sau întrebări gen: “puteți să 
explicați” sau “de ce spuneţi asta”. Unii oameni, din motive ştiute doar de ei, încearcă să 
în loc de a răspunde la întrebări să facă referiri la o sursă obscură sau inaccesibilă 
(“căutaţi în cartea mea X unde am discutat aceasta pe îndelete”). Jurnalistul 
argumentează cu lipsa de timp sau cere un rezumat al opiniei intervievatului asupra 
subiectului. 

Una din cele mai cunoscute tactici pentru a-i dezorienta pe reporteri este folosirea 
jargonului (politic, economic, etc.). În acest caz jurnalistul va cere un răspuns într-un 
limbaj accesibil. 

Pretinzând că sunt interesaţi de acurateţea a ceea ce se scrie despre ei, unii intervievaţi 
insistă să revadă “povestea” înainte de a fi publicată. Dacă politica ziarului o permite, 
subiectele principale pot fi anunţate în prealabil la telefon. 

Este probabil ca unii dintre intervievaţi să fie suspicioşi cu privire la gradul de cunoaştere 
de către jurnalist a subiectului abordat. Pentru a fi luat în serios, jurnalistul trebuie să fie 
pregătit, dar va împărtăşi cunoştinţele cu intervievatul fără a încerca să dovedească că 
este expert. Trebuie evitată situaţia de a fi catalogat drept neprofesionist, sau folosirea 
drept simplu instrument pentru a-şi face publice opiniile. 

Simţul măsurii va determina tactica jurnalistului între a fi provocator şi polemizator. 
Opinia personală a jurnalistului va fi evidențiată, după caz, fără a uita că urmăreşte 


scopul obținerii informaţiei, realizării unui interviu, şi nu a unei lupte. 


Oricum, acest tip de interviuri este susceptibil cel mai mult de a fi un interviu „de 


confruntare”. Discuţiile în cadrul abordării unor persoane inflexibile nu pot să nu determine 


formularea din partea ziaristului a unor întrebări incitante, acute, generatoare de tensiune. 


Se dovedeşte, astfel, în cele din urmă, că interviul nu este nicidecum un gen facil. 


Realizarea lui solicită un efort enorm, abilități şi competenţe neordinare, un grad superior de 


inteligență. Im plus, o experiență semnificativă. In această ordine de idei, considerăm că are 


perfectă dreptate cunoscutul jurnalist loan Cristoiu când afirmă: „nu poţi să înveți interviul la 


tablă” [29]. 


Il. 


Genurile presei sovietice. Ediţia a Il-a, rev. / Alcătuitori: G.Gorincioi, D.Coval. — 
Chişinău: Cartea Moldovenească, 1983. P.7. 

Aici şi în continuare titlurile publicațiilor periodice se dau în varianta pe care au avut-o la 
momentul respectiv. 

„Clubul elitelor „Cronos” a fost inaugurat în numărul din 12 aprilie 2002, primul invitat 
al căruia a fost Oleg Serebrian. Până la 7 februarie 2003 denumirea rubricii a fost 
„Clubul elitelor „Cronos”, dar la sugestia cititorilor redacția a omis cuvântul „elite”. 
Argumentul cititorilor a fost că, în felul acesta, redacția ar putea invita la şedinţele 
devenite tradiționale şi personalități care nu pretind că fac parte din „elite” dar au ce 
spune. Evident, că noțiunea de „elită” este mult mai largă decât cred unii cititori, dar 
redacția s-a conformat doleanțelor acestora. De altfel, la începutul lui 2006 revine la 
vechea denumire a rubricii, Bunăoară, interviul cu Yakov Tichman, director general al JV 
„EFES VITANTA MOLDOVA BREWERY” JSC este publicat în numărul din 17 
februarie 2006 la rubrica „Clubul elitelor „Cronos”. 

Sondajul a fost efectuat într-un şir de localități din județul Bistriţa-Năsăud cu sprijinul 
autorităților județene. 

Vezi: Tatiana Moraru. Fenomenul diversității din perspectiva comunicării interculturale 
// Conferința Regională consacrată Zilei Mondiale a Diversității Culturale pentru Dialog 
şi Dezvoltare / Materialele Conferinței UNESCO, Chişinău, 20-22 mai 2005. — Chişinău: 
Princeps, 2006. Pag. 43. 

Gerhard Maletzke. Intercultural and International Communication // Intercultural & 
International Communication. — New York: Hastings House Publishers Inc., 1976. P. 
411. 

Idem, p. 409. 

Grigore Georgiu. Istoria culturii române moderne. — Bucureşti: SNSPA, 2000. P. 30. 
Ibidem. 


„Citat după: L. John Martin. The Contradiction of Cross-Cultural Communication // 


Intercultural & International Communication. — New York: Hastings House Publishers 
Inc., 1976. P. 429. 

Michael H. Prosser. The Cultural Comunicator // Intercultural & International 
Communication. — New York: Hastings House Publishers Inc., 1976. P. 417. 

Aurelian Lavric, Tatiana Moraru. Mass media şi comunicarea interculturală. — Chişinău: 
FPS ,„„Multicolor”, CCRE „Presa”, 2005. P. 17. 

Victor Moraru. Misiunea mass media într-o lume în schimbare // Leadership şi 
management la orizonturile secolului al XXI-lea. — A X-a sesiune de comunicări 
ştiinţifice cu participare internațională. Sibiu, 24-26 noiembrie 2005.— Vol. LX. — Sibiu: 
Editura Academiei Forţelor Terestre „Nicolae Bălcescu”, 2005. P. 223. 

Ibidem, pag. 221. 

Mihail Guzun. Toleranţa politică şi etnică din perspectiva mediatică / Seria „Starea mass 
media” . — Chişinău: CCRE „Presa”, 2005. — P. 42. 

Vezi: Etnobarometrul în Republica Moldova / Institutul de Politici Publice. — Chişinău: 
Gunivas, 2006. 

Ibidem, pp. 157-158. 

Mihail Guzun. Comunicarea mediatică în viziunea reprezentanţilor minorităţilor 
naţionale // Valori ale mass-media în epoca contemporană / Coordonatori Țurcanu D., 
Lescu M., Stepanov G. — Cuişinău: CEP USM, 2006. P. 28. 

Marshall McLuhan. Mass-media sau mediul invizibil. — Bucureşti: Nemira, 1997. P. 173. 

Ibidem, pag. 263. 

Ibidem. 

Claudia Popescu. Imaginea romilor în mass-media. Studiu de caz // Interculturalitate: 
Cercetări şi perspective româneşti / Coordonatori: Rudolf Poledna, François Ruegg, Călin 
Rus. — Cluj-Napoca: Presa Universitară Clujeană, 2002. P. 106. 

Citat după Mihaela Grancea. Stereotipuri etnoculturale în discursul istoriografic // 
http://www. provincia.ro/cikk_roman/c000206.html 

Vezi: Ala Mîndîcanu. Imaginea femeii în mass-media din Republica Moldova în 
contextul conceptului de egalitate a genurilor // Victor Moraru (coord.). Politica şi 
comunicarea în tranziție / Seria „Starea mass media”. — Chişinău: ULIM, 2006. P. 59. 
Ibidem, pag. 61. 

S. McKram, H. Lott. Kak interviuirovati detei: rukovodstvo dlea jurnalistov y drughih // 
http://ww.hbrary.cjes.ru/online/?a=con&b_id=508&c_id=5824. 

Cristophe Deleu. Alain Veinstein. L 'intervieweur // Les Cahiers du journalisme, 2002, N 
10. P. 305. 

Vezi: Cosmin Munteanu. Modelarea si controlul dialogului  om-calculator  // 
http://www .cs.toronto.edu/-mcosmin/publications/dizertatie/node19.html 

Vezi: http://jurnalistica. lit.uaic.ro/cgi-bin/forum/Y aBB.pl?board= mai2006; action= 
display;num=1148132513 

CONCLUZII ŞI RECOMANDĂRI 


Interviul ziaristic, într-o accepţie unanim recunoscută, nu este altceva decât un dialog, o 
convorbire mediatizată. Considerat din această perspectivă, interviul reprezintă o înregistrare a 
întrebărilor şi răspunsurilor între un jurnalist (intervievator) şi un participant la discuţie 
(intervievat), care a acceptat să răspundă la întrebări, iar informaţia oferită şi reflecțiile 
împărtăşite de el să fie difuzate public. Evident, că în dependenţă de tipul interviului, numărul 


intervievatorilor şi al intervievaților poate varia. 


Destinația interviului este auditoriul de masă, fapt care actualizează problema veridicității 
informației. Genul interviului oferă posibilități, practic, nelimitate în comunicarea informaţiei 
„de la sursa primară’, asigurând în acest fel pentru mass media condiţia credibilității şi 


minimalizând riscul interpretării eronate a informaţiei comunicate. 


Genul interviului îşi găseşte o largă aplicare în activitatea mass media contemporane, 
oferind oportunităţi pentru realizarea amplă a sarcinilor demersului jurnalistic. Popularitatea 
genului interviului în condiţiile actuale este determinată, în viziunea noastră de următoarele 


premise: 


e transformările democratice, intervenite în toate sferele vieţii, au determinat sporirea 
interesului pentru personalitatea umană ca atare şi, respectiv, pentru opinia exprimată 


de această personalitate; 


e procesul de democratizare a vieţii sociale este o condiție a proliferării genului 
interviului, înţeles drept un dialog care, deşi se bazează pe o fixare a rolurilor asumate 
de intervievator şi intervievat, consacră egalitatea interlocutorilor şi asigură libertatea 
exprimării: tocmai în aceste condiţii interviul îşi găseşte hotărât rostul prezenţei sale 


în paginile mass media; 


e accelerarea ritmurilor dezvoltării sociale solicită reacţii din partea mass media, 
realizate într-un mod tot mai operativ — interviului ca gen îi este proprie pe deplin 


această calitate; 


e prin interviu, mass media îşi exercită una din funcțiile sale esențiale — de mediere 


între cititor (consumator de informaţie) şi protagonistul interviului. 

În perioada care a urmat după declanşarea procesului de democratizare, în mass media se 
atestă o lărgire a ponderii interviului ziaristic care se manifestă atât printr-o creştere cantitativă, 
adică sporire a numărului de interviuri publicate, cât şi printr-o creştere calitativă, adică printr-o 
accentuare a consistenţei informaționale şi analitice, printr-o extindere a elementului comentativ. 
Este tot mai vădită tendinţa în evoluţia interviului ca gen de presă, când datele, evenimentele, 
comunicate de intervievaţi sunt supuse unor judecăţi de valoare, poartă amprenta finalității 
axiologice, sunt estimate în funcție de valoare şi sunt ierarhizate şi ordonate într-o scară de 
valori. Analitismul interviului contemporan este asigurat atît de ziaristul, interesat în abordarea 
unor aspecte problematice ale realității, cât şi de intervievatul, stimulat de posibilitatea de a-şi 


expune punctul de vedere argumentat în cadrul dezbaterii lansate prin interviu. 


Fiind un gen dinamic, flexibil şi sensibil la exigenţele timpului, interviul cucereşte noi 
teritorii, obține noi dimensiuni, oferă spaţiu larg creativităţii jurnalistului. Fidelitatea metodei nu 
limitează libertatea acţiunii creative a jurnalistului, manifestată în varietatea formelor de texte, 


realizate în formă de interviu. 


Conceput ca un gen publicistic bazat, cel puţin teoretic, atât pe forma externă (are o 
structură specifică întrebare — răspuns), cât şi pe forma internă (problematica reflectată, 
atitudinea, tonul, scopul urmărit şi publicul căruia el se adresează), interviul valorifică în prezent 
arii problematice atât generale, cât şi particulare, sporindu-şi substanțial rolul în reflectarea unor 


domenii actuale şi subtile (cum sunt, de exemplu, relațiile interculturale). 


Gen ziaristic cu largi tendințe spre analitic, interviul relatează sau comentează informaţii, 
evenimente, idei, în urma unei întrevederi cu un scop precis, provocată de ziarist cu unul sau mai 
mulți interlocutori aleşi de ziarist şi care apare în presa tipărită, se difuzează prin radio sau 
televiziune sub forma unor discuţii. Interviul, ca, de altfel, orişicare alt gen publicistic, nu este un 
simplu nume, deoarece convenţia investigativă în care se încadrează, îi modelează caracterul. 
Interviul poate fi privit ca un imperativ instituțional care exercită o constrângere asupra 


jurnalistului, dar care, la rândul lui, suferă şi el o constrângere din partea acestuia. 


In urma celor prezentate în această lucrare şi plecând de la funcția constructivă a 
interviului ziaristic, se impun câteva considerații generale menite să contribuie la exploatarea 


mai eficientă a acestui gen de presă: 


1. Interviul înseamnă, în primul rând, a pune întrebări. Condiţia reuşitei unui interviu rezidă 
astfel în formularea întrebărilor, care îndeplinesc trei funcţii: din punctul de vedere al 
publicului — întrebarea reflectă interesul acestuia într-o anumită problemă; din punctul de 
vedere al jurnalistului — întrebarea îi conturează imaginea publică; din punctul de vedere al 


intervievatului — întrebarea funcționează ca element care-i declanşează o reacție verbală, 

limitându-i totodată posibilităţile de autoexprimare. În interviurile — metode de documentare 
întrebările sunt formulate de cercetători în funcţie de interesul particular al proiectelor lor, iar 
în interviul de presă întrebările sunt dictate de interesul public. 

Pentru un ziarist pregătirea pentru realizarea unui interviu este o condiție importantă. Studiul 
interviurilor din presa românească şi din Republica Moldova dovedeşte că interviurile de 
calitate şi profesioniste au la bază o pregătire adecvată. Astfel este necesară întotdeauna 
documentarea asupra subiectului şi asupra persoanei intervievate. Aceasta va scuti jurnalistul 
de adresarea unor întrebări la care ar putea răspunde şi alte persoane sau de solicitarea 
informațiilor pe care le-ar putea obţine sub alte forme ( cărți, reviste, etc.). La programarea 
unei întâlniri cu intervievatul se poate solicita celui în cauză unele materiale informative, 
care nu vor face decât să sporească interesul şi aprecierile celui ce urmează a se destăinui în 
fața jurnalistului. Totodată, în felul acesta documentarea poate fi completă, iar dacă totuşi 
sunt lucruri pe care nu le stăpâneşte, este bine ca ele să fie abordate deschis, fără pretenția de 
a se prezenta în ipostază de omnicunoscător. 

Este evidentă necesitatea unui scenariu al procesului de intervievare. De multe ori chiar şi 
repetarea întrebărilor în minte, în drumul către locul intervievatului este importantă. Un astfel 
de plan permite formularea unor întrebări adecvate cu care ar putea continua interviul în 
funcție de direcția pe care i-ar imprima-o posibilele răspunsuri. Binevenită este chiar o listă a 
subiectelor pe care se doreşte a le discuta, fără a deveni însă ostateci ai acestei liste pe 
parcursul interviului. Totuşi lista trebuie parcursă spre a evita trecerea cu vederea a unor 
lucruri importante. Pentru menţinerea interviului la subiect, intervievatul trebuie să înţeleagă 
subiectul abordat şi că ceea ce spune este “oficial”. Aceste reguli se stabilesc chiar la 
programarea interviului. Asemenea clarificări sunt necesare mai ales când serviciul sau viața 
presei poate fi periclitată când se recurge la citate. Înțelegerea şi precizarea materialului la 
care se lucrează nu înseamnă adresarea mai întâi a întrebărilor dificile. Am exemplificat în 
cadrul acestei lucrări, cât şi în cadrul anexelor că, în special, în interviurile cu personalități 
politice, publice, deţinătoare de informaţie acestea sunt cointeresate în primul rând de 
difuzarea unor informații în dependenţă de interesele pe care le reprezintă. Este indicat în 
astfel de situaţii să se precizeze pentru intervievat cu onestitate, despre ceea ce este vorba în 
interviu, despre ce va fi întrebat, aşa încât întrebările dificile să nu i se pară o ambuscadă, 
Spiritul de observaţie este o caracteristică a unui bun realizator de interviuri. Culoarea 
materialului realizat este dată şi de observarea de detaliu a locului interviului sau a 
intervievatului. Interviurile realizate acasă sau în diferite birouri au avut mai mare reuşită, 
dacă s-a sesizat cu atenţie în cadrul ce oferea o nouă lumină reporterului, fotografiile mai 


vechi, mobila, aranjamentul interior, etc., pot oferi ziaristului detalii inedite. În felul acesta se 

stabileşte şi o anumită relație personală, căutând modul de a stabili o anumită conexiune 
personală cu intervievatul. Plecând de exemplu, de la o anumită fotografie se pot găsi puncte 
comune între cei doi protagonişti care vor contribui categoric la reuşita scopului propus. 
După cum am mai arătat, plasamentul interviului are rolul său în cadrul interviului ziaristic. 
În funcţie de posibilităţi, interviul se realizează prin plasarea subiectului în mediul lui: acasă, 
la serviciu etc. Cadrul adecvat pentru luarea interviului este cel în care s-ar simți confortabil 
persoana intervievată. Momentul interviului trebuie ales în funcție de intervievat. Un interviu 
luat în timpul mesei de prânz sau cină, este acceptabil uneori, dar are dezavantaje: 
întreruperi pentru servirea mesei, subiectul vorbeşte prea mult şi nu are timp, este dificil să ia 
notițe. Când se poate, un interviu realizat în mişcare produce efectele scontate: jurnalistul 
începe la locul de muncă, iese la masă cu intervievatul, merge la domiciliul lui, unde are 
ocazia să-i cunoască familia şi casa. Într-un astfel de caz există posibilitatea realizării unui 
interviu-portret ce cuprinde activitatea complexă a intervievatului. Este foarte important de a 
stabili un anumit nivel de confort pentru intervievat. Studiul procesului de creaţie al autorilor 
de interviuri demonstrează că atunci când se acordă timp suficient pentru cunoaşterea sursei, 
probabilitatea redactării unui interviu de calitate sporeşte. 

Succesul realizării unui bun interviu constă în flexibilitatea şi în capacitatea jurnalistului de a 
se adapta la diferite circumstanţe. Un interlocutor poate deveni mult mai sincer şi mai 
pregătit să vorbească, dacă este pus cu multă abilitate în anumite situaţii neaşteptate, dar 
confortabile pentru el. 

Este de remarcat rolul de investigator al ziaristului în procesul intervenţiei intervievatorilor în 
cadrul dialogului. În acest sens, utilitatea intervenţiei ziaristului în chiar expunerea unor 
păreri pe parcursul dialogului este acceptabilă. Desigur, şi aici, trebuie să se ţină cont de 
scopul interviului. Cititorul este interesat în aflarea poziției celui intervievat. Intervenţia 
ziaristului, cu propriile opinii, trebuie să ducă doar spre canalizarea rezultatului final. Este 
unul din motivele importante care determină susținerea tendinței spre analitic a interviului. 
Cu toate acestea este foarte clar că jurnalistul de interviuri trebuie să vorbească mai puțin şi 
să asculte mai mult. Este bine să fie lăsaţi oamenii să spună ce ar dori. Ei vor fi îndemnați să 
vorbească, cu desluşirea sensurilor ascunse. Există însă şi situaţii în care jurnalistul poate să-l 
întrerupă politicos şi să-i solicite aprofundare, explicaţii suplimentare. Din păcate, după cum 
am observat, în practica românească de puține ori reporterul procedează corect, preferând să 
se erijeze exagerat în ipostază de protagonist al interviului, în detrimentul profilării poziției 
intervievatului. 

În cazul unor dialoguri cotidiene se poate vorbi despre o anumită superioritate a răspunsului 


față de întrebare. In cazul interviului jurnalistic există însă situaţii când întrebarea poate fi 

situată cel puțin la nivel de egalitate cu răspunsul, dacă nu chiar depăşind răspunsul. Pe 
parcursul acestei lucrări am exemplificat situații când la unele întrebări provocatoare 
răspunsurile au fost scurte şi uneori nefolositoare. Corelaţia întrebare-răspuns impune şi aici 
ziaristului, adoptarea unei tehnici speciale care să conducă la ceea ce şi-a propus. Există 
exemple când unii intervievaţi chiar refuză să răspundă la un astfel de tip de întrebări. 

9. Finalul unui interviu trebuie să aducă o satisfacție comună pentru realizator. De aceea, în 
timpul interviului, cât şi la sfârşit, este bine ca intervievatul să aibă propriul său control, pe 
care de fapt îl oferă jurnalistul. Aceasta pentru că intervievatorul pune întrebările, dar este 
bine să răspundă şi el la întrebările pe care i le-ar putea adresa cel intervievat. Înainte de a 
finaliza interviul este bine de întrebat dacă există lucruri pe care ar dori să le adauge la cele 
spuse. Se realizează astfel, prin acest tip de control reciproc, o anumită relaţie confortabilă ce 
contribuie la obținerea unor rezultate pozitive. 

Concluzionând, putem spune că interviul este un instrument de punere în circulație a 
multiplelor şi diverselor idei ale personalităților politice şi publice, deținătoare de informaţii. 
Pătrunderea masivă a elementului analitic în conţinutul interviului şi interferența între genuri 
reprezintă o demonstrare a adevărului, că practica jurnalistică este foarte bogată şi necesită o 
studiere permanentă. Ziaristul, devine astfel pentru invitatul la dialog un partener interesant, un 
om curios, dar şi cointeresat în elucidarea anumitor chestiuni, în vărsarea de lumină asupra unor 


fenomene politice, sociale, economice şi culturale de actualitate. 

Anexa 1 


Interviu cu: PRIMARUL MUNICIPIULUI BISTRIŢA 
ing. PAVEL POPESCU * 


PREGĂTIREA CELUI INTERVIEVAT 


D.C.: Invitat în studioul postului nostru de radio, astăzi este domnul primar al 
municipiului Bistriţa, ing. Pavel Popescu. Domnule primar bine aţi venit, mai întâi în studioul 
nostru. 


P.P.: Bună ziua, vă mulțumesc pentru invitaţie, bună ziua doamnelor şi domnilor, 
ascultători ai postului de Radio 21. 


D.C.: Stimaţi ascultători, aşa cum probabil sunteţi obişnuiţi (o parte dintre 
dumneavoastră ) această emisiune se va referi la problemele mari cu care se confruntă 
municipiul. Domnule primar, haideţi să o luăm cu începutul şi să vă întrebăm astăzi de când 
sunteți omul nr.l al municipiului Bistriţa, cum vă simțiți la aceşti aproape 3 ani de activitate 
administrativă ? 


P.P.: Bună înterbare, nu m-am gândit că o să puneţi o astfel de întrebare, dar o să încerc 
să răspund. Poziţia pe care mă aflu acum, ca primar al Bistriţei, este o poziție ingrată, datorită 
faptului că mai tot timpul sunt criticat pentru ceea ce nu se face în oraş. Aceste critici, consider 
eu, că de multe ori nu sunt plauzibile, nu au la bază ceva concret şi corect. Trebuie să ne 
raportăm şi la situația financiară a municipiului, la necazurile multiple de care ne izbim şi la 
cerințele foarte, foarte mari ale populației legate de multe probleme ale oraşului. Din lipsa 
banilor ajungem să facem lucrurile numai pe jumătate, sau de foarte multe ori ne împrăştiem în 
multe direcții şi nu reuşim să finalizăm anumite probleme. Raportat la perioada de 3 ani, de când 
sunt primar, deci din 1996, în urma alegerilor locale şi până în prezent am reuşit cât de cât să 
menţin standardul oraşului la un anumit nivel. Fac o comparație între municipiul Bistriţa şi alte 
oraşe din ţară, care la rândul lor se confruntă cu aceleaşi probleme, eu zic că am reuşit să mă ţin 
de ceea ce am promis în campania electorală. Eu în campania electorală nu am făcut referire la 
200 de zile, că în 200 de zile voi realiza cutare şi cutare lucru, în campania electorală — prin 
oferta pe care am lansat-o locuitorilor oraşului Bistriţa, am propus anumite lucruri pe care le voi 
realiza în timp şi mare parte dintre ele le consider realizate. 


AMPLIFICAREA 


D.C.: Eu aş continua întrebarea, derivată din prima de fapt, sunteți mulţumit de ceea ce 
ați făcut (personal) până în prezent ? 


P.P.: Mulţumit nu sunt. Poate de multe ori nu am reuşit să duc până la capăt realizarea 
unor probleme sau n-a fost implicarea până la capăt. Eu mi-am dat silința să fac cât de bine un 
lucru pe care m-am angajat să-l fac, dar necazul se raportează tot timpul la bani. La un moment 
dat, şi numai o singură dată am auzit, că acela este un bun manager care se descurcă fără bani. 


* Interviul prezentat ilustrează etapele de desfăşurare a interviului şi partcularităţile procesului de formulare a 
întrebărilor. 

Nu cred că se poate întâmpla acest lucru, că poţi să chiverniseşti mai bine banul, asta e adevărat, 
dar să faci ceva fără bani eu nu cred că este posibil. Şi cei care sunt directori de unități, societăți 
comerciale, care au afaceri particulare, o asociaţie familială — care nu presupune bani mulți sau 
au o activitate vastă, nici aceia nu se pot descurca dacă nu au surse financiare. 


CONCRETIZAREA 


D.C.: Avem o întrebare din partea unui ascultător : “Avem în acest an ceva speranțe de 
reparare şi continuare a drumului de peste podul Jelnei ? Aţi fost în primăvara acestui an pe 
acest traseu (dacă nu sunt prea indiscretă) ? Vă rugăm să veniți cu maşina dumneavoastră 
personală. Mai am rugăminte, conform Legii 10 în ceea ce priveşte curăţenia, v-aş ruga foarte 
frumos să găsiți o modalitate, prin oamenii dumneavoastră să le aducă aminte unor cetăţeni că 
trebuie să-şi facă curat în fața caselor pe valea asta, că doar nu o să vină nimeni să ne facă nouă 
curat, să-şi întreţină trotuarul, șanțul, drumul... Vă doresc multă sănătate, putere de muncă.” 


P.P.: Am înţeles întrebările, sunt într-adevăr întrebări care se referă la lucruri concrete. 
Am trecut de multe ori pe podul Jelnei, şi săptămâna aceasta, chiar luni, şi sâmbătă, am trecut 
săptămâna trecută... 
Legat de lucrările acestea, de asfalturi, problema este cumplită, având în vedere că bugetul local 
s-a adoptat numai luna trecută, şi noi trebuie să demarăm liciataţii pentru execuţia lucrărilor şi 
aceste licitații presupun termene foarte stricte, care sunt prevăzute în lege şi noi trebuie să le 
respectăm, nu ne putem apuca de lucrări, de a respecta în totalitate legea şi de a adjudeca licitaţii, 
mai ştiu eu cărei firme care va participa la licitaţie. Se vor începe cât de curând lucrările pe podul 
Jelnei, va fi decapat tot asfaltul până la intersecţia cu strada Ştefan cel Mare (care a fost 
reabilitată anul trecut — pe o porţiune de 150 m) eu presupun că în 2-3 săptămâni va fi totul 
reparat. Legat de drumul care a fost asfaltat anul trecut, eu presupun că se referă la drumul de pe 
valea Ghinzii, că acest drum a început să fie asfaltat anul trecut, dar vreau să-i spun că banii sunt 
folosiți pentru a se face această investiție provin de la Administraţia Naţională a Drumurilor, 
practic este acea taxă care se mai numeşte “Taxa Băsescu”. Anul trecut, din 3 miliarde care ne- 
au fost aprobate la începutul anului pentru anumite drumuri, această taxă băsescu nu se poate 
folosi pentru drumurile din oraş, se folosesc doar pentru drumurile naţionale şi judeţene. Această 
sumă, care anul trecut trebuia să ni se dea, din 3 miliarde de lei, s-au dat doar 1,2 miliarde şi s-au 
făcut lucrări numai pe strada Năsăudului şi pe valea Ghinzii. Din păcate, nici la ora actuală nu ni 
s-au dat acei bani, cu toate că ni s-a promis că se vor da până la sfârşitul lunii martie şi din cauza 
aceasta lucrările nu mai continuă. Dacă vom primi bani pentru a continua aceste lucrări, acțiunea 
va începe foarte, foarte rapid. 


D.C.: Domnule primar, cine trebuia să dea aceşti bani ? 


P.P. : Ministerul transporturilor prin Administraţia Naţională a Drumurilor. În fiecare an 
se face un plan, la sfârşitul anului pentru anul viitor, se stipulează în acest plan pe care noi îl 
înaintăm Direcţiei Regionale de Drumuri şi Poduri Cluj, anumite lucrări pe care vrem să le 
facem şi cu suma pe care o estimăm noi, Clujul o trimite la Bucureşti şi după aceea în funcție de 
cât se strânge la nivel de ţară, acea taxă se împarte pe judeţe, apoi pe municipii, oraşe, comune, 
sate. Din păcate nici la ora actuală nu au dat acea sumă restantă de aproape 1,9 miliarde de lei. 


INTERVENȚIE DE SPRIJIN 


D.C. : Noi ar trebui să avem un sprijin, după câte îmi amintesc avem acolo un director 
localnic... 

P. P. : Promisiuni au fost, vă pot spune că anul trecut am discutat cu domnul Băsescu, 
personal când a fost la Bistriţa şi a spus “ daţi drumul că se vor da bani” şi am mers la Bucureşti, 
am discutat din nou cu domnul Băsescu — “dați drumul că se vor da banii”, dar firmele cu care 
avem contracte au spus că dacă nu se va alimenta contul dânşilor din bancă (neputând să aştepte 
o jumătate de an sau un an) şi culmea este că până la urmă s-a întâmplat ceea ce mi-au spus acei 
oameni, cu care aveam contracte, că n-o să vină banii, şi nu au venit nici la ora actuală. 


D.C. : Este o problemă importantă, primirea acestor fonduri de la Ministerul 
Transporturilor... 


P. P. : Pentru anul acesta am cerut 17 miliarde de lei, dacă ni s-ar putea da aceşti bani, 
lucrările raportate la această sumă ar putea fi executate, sunt multe firme de specialitate care 
aşteaptă să lucreze, care sunt dotate şi execută astfel de lucrări. Necazul este că nu suntem 
convinşi că şi acea restanţă de anul trecut o să vină, dar să ni se dea sume suplimentare... 


D.C. : Suma aceasta, în cazul că ea ar veni, ar acoperi întregul covor al municipiului ? 


P. P. : Este vorba numai de drumurile naţionale, să nu facem confuzie, traseu — drum 
național este : intrarea în Bistriţa ( de la Viişoara), str. Libertăţii, b-dul. Independenţei, str. 
Gării, b-dul. Decebal, străzile Andrei Mureşanu, Năsăudului şi calea Moldovei — acesta este un 
traseu — drum naţional. Am cerut bani şi pentru reabilitarea Centurii oraşului. Un lucru absurd, 
dar asta este realitatea, această centură este împărțită în patru zone : două zone sunt proprietatea 
municipiului, două zone sunt ale judeţului, din punctul meu de vedere este ilogic. Aceste zone, 
una a Primăriei, una a judeţului etc., este absurd. 


INTERVENŢIE DE SPRIJINIRE ÎN 


ATINGEREA SCOPULUI 


D.C. : Cum se întâmplă de obicei, unde sunt mai mulți stăpâni..... 


P. P. : Am cerut Consiliului Judeţean să treacă acest traseu, ca şi drum judeţean ca să 
putem primi fonduri de la Administraţia Naţională a Drumurilor să reabilităm acest drum. 


ÎNTREBARE GENERALĂ 


D.C. : Cum vor fi rezolvate restul străzilor din municipiu ? 


P. P. : Astăzi la ora 12.00 este licitație legată de reabilitarea drumurilor din municipiul 
Bistriţa. Avem prevăzută o sumă de 11,3 miliarde aproximativ. Din această sumă trebuie să 
suplimentăm parcările din municipiul Bistriţa şi la ora aceasta au început lucrul ( au fost începute 
anul trecut, dar din lipsa banilor nu am reuşit să le asfaltăm ), avem de asfaltat 300 de parcări nou 
create, dacă ați observat pe bulevardul Independenței mai facem o bandă pentru soluţionarea 
maşinilor, circulația, practic se desfăşoară pe o singură bandă, ca să fie traficul mai fluent. Vrem 
să mărim în zona Decebal, să creăm nişte alveole pentru parcare, după aceea avem de reparat 
aceste drumuri ce țin de oraş, care la ora actuală le plombăm şi suma de aproape 10 miliarde de 
lei, astăzi vom vedea ce se va întâmpla în urma licitației ce va avea loc. La ora 12.00 se deschid 
ofertele, în sala Consiliului Local al municipiului Bistriţa, şi presupun că până mâine vom ştii 
câştigătorii. Îmi doresc ca cel târziu la sfârşitul lunii mai să înceapă în forță reabilitarea şoselelor 

din municipiul Bistriţa. Sunt foarte multe străzi care trebuie reparate, dar cu prioritatele atacăm 
pe cele mai afectate, şi vă dau câteva exemple : strada Sigmirului, care face legătura dintre strada 
Libertăţii şi drumul de Centură. N-am vrut să plombez acele gropi numai de dragul de a le 
plomba şi de a arunca câteva sute de milioane, acea lucrare trebuie făcută de la început, se 
frezează tot asfaltul care este şi se va turna din nou, mai este strada Rodnei, care intră în 
reabilitare, strada Dornei, strada Subcetate, strada Împăratul Traian, Valeriu Branişte şi alte 
câteva străzi şi vrem să demarăm în centrul vechi al oraşului, trotuarele, care am considerat că 
nu merită să arunc banii pe fereastră şi să le tot cârpesc. Am considerat că este bine să începem 
cu pavaj “pişcoturi”, cum este şi în străinătate şi au început să înlocuiască aceste trotuare multe 
alte oraşe din ţară cu aceste pavaje “pişcoturi”. 


CONCRETIZAREA 


D.C. : Domnule primar este curăţenia o problemă pentru Bistriţa ? 


P. P. : Mai întâi aş vrea să abordez foarte succint această problemă. De la 1 aprilie am 
angajat 7 sezonieri, pentru a rezolva problema curățeniei în municipiul Bistriţa, legat de 
salubrizarea spaţiilor verzi. La ora aceasta, de spațiile verzi din municipiu se ocupă aproape 55 
de persoane, 32 dintre ei sunt angajaţi pe durată nedeterminată şi 27 sunt angajaţi pe durată de 6 
luni, ca după cele 6 luni să poată beneficia de şomaj până în primăvară, când vor fi angajaţi din 
nou. Am avut solicitări pentru 27 de locuri, la spații verzi şi 10 locuri la drumuri ( şi acolo am 
angajat 10 sezonieri), au fost peste 170 de persoane. Consider că selecția s-a făcut cât se poate de 
bine, în ideea ca să ne putem baza pe ei, nu ca după câteva zile să renunțe şi să trebuiască să 
angajăm alții. Am început salubrizarea spaţiilor verzi din întreg oraşul, am început din zona C. R. 
Vivu, am continuat cu zona Avram lancu, în Ştefan cel Mare, zona Subcetate, pe lângă calea 
ferată, iar la această oră sunt prin Decebal. Legat de aspectul că oamenii nu vor să se implice în a 
face curăţenie în fața blocului sau să-şi curățe şanţurile şi trotuarele, într-adevăr este un aspect cu 
care nu ne putem mândri. Am încercat pe toate căile ca asociaţiile de locatari să se implice în 
acest lucru, cetățenii oraşului să mişte ceva, dar din păcate nu s-a putut realiza. Se pare că este o 
diferență mare între cum arăta oraşul. Exemplu : dacă trecem în cursul după-amiezii prin oraş, 
vedem foarte multe hârtii aruncate peste tot. Acum doi ani am montat 400 de coşuri de gunoi, 
până la această oră sunt distruse cca 200, acei derbedei ( nu am alte cuvinte să-i calific ) care 
distrug totul, în loc să mergem înainte trebuie să ne întoarcem şi să reparăm tot ceea ce am făcut. 
S-au scos de pe aceste spaţii verzi din cartierele de blocuri, mizerie...am cărat cu tractoarele şi 
maşinile. Tot timpul se face acest lucru. Am dat amenzi, avem un serviciu, cu trei persoane, care 
se ocupă cu amenzi referitoare la Legea 10, vă pot spune, din punctul meu de vedere, este un 
lucru hilar ceea ce se întâmplă. Amendezi o anumită persoană, se duce şi se deschide un proces 
şi acea amendă i se schimbă acelei persoane în avertisment sau se anulează amenda. Mie mi se 
pare absurd ca cineva distrugând un spațiu verde sau nepăstrând curăţenia în oraş, să fie scutit de 
amendă. Cred că nu trebuie să ţinem cont că cineva are probleme deosebite, că în mod special 
aceste amenzi se anulează datorită faptului că persoana care face contestaţie în instanță, ba nu are 
venituri, ba are situație familială grea, ba este handicapată. Mie nu mi se pare normal, şi cine este 
miliardar, dar şi cine este şomer ar trebui, având în vedere legea care există să suporte 
consecințele pentru faptele sale. 

D.C. : Domnule primar, eu aş continua puţin ideea legată de curăţenie, întrebându-vă 
dacă la nivelul Sugăletelor, există în acest moment o situație puţin anormală din punct de vedere 
al curăţeniei şi întreținerea acestui spaţiu. Recent a apărut o minunată carte, editată de “Aletheia” 
şi de domnul profesor Oscar Scrabel, probabil a-ţi frunzărit-o şi dumneavoastră, care înseamnă 
pentru Bistriţa o realizare şi orice trecător prin acest municipiu şi județ va fi încântat să aibă un 
astfel de document în biblioteca personală. Frunzărind această carte şi trecând seara, aşa cum 
spuneaţi şi dumneavoastră după orele 20.00 — 21.00 în această zonă a Sugăletelor, care este un 

monument al nostru şi drag nouă tuturor bistrițenilor, te întâmpină, te răzbeşte un miros 
îngrozitor care pur şi simplu te face să treci pe o altă stradă sau să pleci cât mai repede din 
această atmosferă. V-aş întreba dacă cumva a-ţi constatat acest lucru, există în preocupările 
dumneavoastră şi nu numai, a subalternilor, există această preocupare de a pune puţină ordine în 
ceea ce înseamnă întreținerea acestui monument istoric ? 


P. P. : Legat de Sugălete este foarte mult de spus, având în vedere că proprietatea este 
privată şi de stat, deja, unele spaţii s-au vândut, deci noii proprietari ar trebui să întreţină acele 
spații, şi să le refacă faţada, o parte aparține Uniunii Artiştilor Plastici, a-ți văzut şi 
dumneavoastră, de atâţia ani se tot reabilitează o parte. Anul acesta Consiliul Local a aprobat o 
sumă pentru a continua lucrările, dar suma este modică, 200 milioane lei, dar a fost o cerință din 
partea Ministerului Culturii, ca şi oraşul să ajute la reabilitarea acestui monument în ideea că şi 
Ministerul Culturii va da bani în continuare. Dar, ceea ce a-ţi spus şi dumneavoastră este perfect 
real şi nu numai, în această zonă, pe strada Dornei, strada N. Titulescu, Ghe. Şincai, sunt 
aceleiaşi probleme, pentru că cei ce locuiesc pe aceste străzi nu respectă normele de conviețuire, 
legat de curăţenie, de aspectul clădirilor şi chiar igienă. De foarte multe ori serviciul de 
salubritate şi igienă din cadrul Primăriei a mers în aceste zone inclusiv cu cei de la Sanepid, cu 
cei de la Agenţia de protecție a mediului şi cu alți factori, împreună cu gardienii publici, şi au 
aplicat amenzi. Legat de ceea ce am spus mai înainte, este aceeaşi problemă şi cu această zonă 
centrală, am dat amenzi şi o parte din acestea au fost amânate în instanță. Nu pot concepe ca 
cineva care nu respectă o normă de convieţuire să poată fi scutiți de responsabilitate. 


PREOCUPĂRI LA ZI 


D.C. : Noi ne-am propus, şi o vom face săptămânal, această sesizare, pe calea undelor, 
asupra centrului oraşului care merită să primească faţa cu care am fost obişnuiţi şi cu ceea ce 
spuneau mulți dintre cei care ne vizitează o mică Elveţie faţă de restul României şi noi ne dorim 
cu toții să revenim la această imagine pe care o are Bistriţa la nivel internațional. 


P. P. : Vreau să subliniez un aspect. Anul acesta vreau să mă apuc de reabilitarea fațadei 
Primăriei municipiului Bistriţa. Deoarece acea faţadă, în modul în care arată şi dacă cineva este 
curios să se apropie şi să vadă ce se întâmplă cu ea, practic abia mai stă tencuiala pe pereţi 
datorită cimentului care a fost pus în acel mortar, este desprinsă în foarte multe locuri şi este 
posibil oricând să cadă. În momentul când voi începe lucrările de reabilitare a acestei primării, 
voi trimite adrese tuturor care locuiesc în centru vechi al oraşului ca într-un termen de.... 
exemplu 6 luni să-şi reabiliteze fațadele locuinţelor şi a spaţiilor comerciale din centru. Este 
absurd să mai rămână aşa. De foarte multe ori am fost întrebat de ce nu demarez această 
acțiune (?). Nu este normal ca până când nu dau eu, un exemplu, să solicit aşa ceva, dar 
presupun că licitația legată de această lucrare la Primărie va avea loc peste o lună, şi imediat vor 
începe lucrările. 


D.C. : Ar trebui să răspundem problemelor puse de ascultători, cu privire la apa caldă şi 
alimentele mai alterate care se mai găsesc uneori prin magazine. 


P.P. : Necazul este foarte mare, vreau să vă dau nişte cifre legate de restanțele de plată 
ale Asociaţiilor de locatari după o adresă pe care o am de la finalul lunii — 29.04.99. Datoriile de 
plată, la consumatorii de energie termică — încălzire şi apa caldă erau de 19.899.000.000 lei — 
restanţe, din care Asociaţiile de locatari aveau 11.079.000.000 lei, este un lucru cumplit. Această 
societate de termoficare dacă nu va reuşi să încaseze aceste restanţe va fi în imposibilitate de a 
produce agent termic. Dau perfectă dreptate celor care au plătit şi nu beneficiază de aceste 
servicii. Şi eu sunt unul dintre cei care plătesc, şi nici eu la ora aceasta nu am apă caldă. Şi pe 

mine mă deranjează faptul că nu mă pot spăla cu apă caldă, dar la această oră nu văd o soluție de 
a se rezolva problema decât în ideea că aceste asociaţii plătesc restanțele, inclusiv societăţile 
comerciale, sau dacă s-ar face o contorizare pe fiecare apartament, dar această contorizare, 
inclusiv reţeaua care ar trebui făcută, ar trebui trasă o oloană pe casa scării , schimbarea unor 
conducte în subsol ar trebui suportate de către proprietarii apartamentelor din zonă. Este un bloc 
în Bistriţa, unde s-au făcut astfel de lucrări şi cei de acolo sunt foarte mulțumiți de modul în care 
s-a rezolvat problema. Nici aceştia nu au apă caldă atunci când nu este în tot oraşul. S-au adus 
daune morale, în presă, societăţii de termoficare. 


D.C. : Nu văd de ce li s-ar aduce daune morale atâta timp cât şi cei care plătesc la zi 
consumul de apă caldă şi rece nu o au.... 


CONCRETIZĂRI 


P. P. : Vreau să dau câteva exemple : S.C. Hermes S.A., care are 220.450.000 lei 
restanţe, Spitalul Judeţean avea 191.635.000 lei, S.C. Apollo S.A. = 176.000.000 lei restanţă, 
S.C. Mopal S.A.= 1.037.000.000 lei, S.C. Ario S.A.= 586.000.000 lei, Avicola = 
414.000.000.lei, Mefil =388.000.000 lei, Hermes S.A.- Măgura = 169.000.000 lei, Rapid S.A. = 
131.000.000 lei, C.N.S.R.L.- Frăția = 123.000.000 lei , Sinmatex = 123.000.000 lei şi altele cu 
sume mai mici. Inclusiv şcoli, nucleele financiare din Bistriţa, şi acestea au restanţe, dar 
restanțele acestea se datorează faptului că nu am putut alimenta bugetul acestor şcoli, datorită 
fapului că nici bugetul local nu este la zi.... 


D.C. : Faptul că aveţi întâlniri dese cu conducătorii de şcoli, cu cei care coordonează 
învățământul nu a dus la o rezolvare în acest sistem ? 


P.P.: În ultima perioadă ne-am întâlnit de mai multe ori, tot legat de aceste probleme, 
de bani pentru întreţinere, reparații. 


INTERVENŢII CU COMENTARII CARE EXPLI CĂ 
TENDINŢA INTERVIULUI SPRE GENUL 
COMENTARIU 


D.C. : Este o sumă fabuloasă acolo. Eu v-aş întreba, credeţi că se vor recupera aceste 
sume, în varianta de astăzi când salariile cadrelor didactice întârzie, nu se pot achita la timp, 
desigur salariile nu vă privesc, vorbesc de situaţia din învăţământ în general. În această situaţie 
se află învățământul, sănătatea, două elemente importante în viața noastră. Credeţi că aceste 
sume vor putea fi recuperate ? 


P. P. : S-ar putea să ajungem până la sfârşitul anului, dar nu mai repede, la plata tuturor 
datoriilor către societatea de termoficare. Într-adevăr problemele sunt mari şi deosebit de grave, 
având în vedere, că la ora actuală, din acel buget aprobat în Consiliul Local de vreo 96 miliarde 
de lei, din care noi trebuie să plătim şi aceste cheltuieli la şcoli, legate de întreținere, reparații, 
la ora aceasta inclusiv investițiile de la şcoli care până în anul trecut le făcea Ministerul 
Învăţământului , au trecut la oraş, problemele sunt deosebit de grele. Trebuie tot din banii 
aceştia, din veniturile oraşului, să suportăm subvenţiile la energie termică, care până în anul 
trecut erau suportate tot de la nivel central. Vreau să fac referire, cît s-a încasat din municipiul 
Bistriţa la sfârşitul lunii aprilie, aproape 19 miliarde de lei, din aceşti bani noi am dat subvenţii la 
Regia de Termoficare în valoare de 6.449.000.000 lei raportul este de 34,24% mai mult de 1/3 

din bugetul local l-am dat la subvenţii la energia termică. Dacă nu se vor încasa veniturile 
oraşului, să zicem că la 4 luni am încasa 20 miliarde lei înmulţit cu 3, mai sunt încă 8 luni, 
ajungem la o valoare a bugetului de vreo 60 miliarde lei, să spunem că se vor încasa 70 miliarde, 
dar diferenţa până la 96 miliarde lei ... şi în cazul acesta vom fi în imposibilitate de plată a 
subvenţiilor către societatea de termoficare, vom fi în imposibilitate de a repara drumurile din 
oraşul Bistriţa, se va ajunge şi la disponibilizări de personal şi problema şcolilor, care până la 1 
septembrie ar trebui făcute acele reparaţii minime. Dacă noi nu încasăm aceste venituri situația 
va fi deosebit de gravă.Pe această cale, fac un apel la locuitorii oraşului, să-şi plătească aceste 
datorii, către societatea de termoficare, către Administrația financiară, ca să putem face ceva în 
acest oraş. 


D.C. : Fiindcă era vorba de Proditerm şi apa caldă, tot oraşul ştie de discuţiile legate de 
această societate şi în Consiliul Local, şi la nivelul executivului. Dumneavoastră, ca persoană 
fizică, de această dată, ca cetățean al municipiului, cum vedeţi acest lucru la Proditerm ? Există 
şi o greşeală în managementul de acolo sau este doar o problemă de alt ordin ? 


P. P. : Părerea mea personală este că nu există o greşeală de management. De când 
actualul director care a fost schimbat şi repus în funcție, vreau să subliniez că luptele sunt 
politice şi financiare. Sunt interese aici. Acest domn Mureşan, de când a venit în Bistriţa din "91, 
'92, şi-a dat silința să facă ceva la fosta Regie de Termoficare, care a fost transformată în 
societate comercială. Acum, că anumiţi oameni care sunt neaveniţi şi dau cu presupusul asupra 
celor ce a făcut în perioada cât a fost director, cred că n-ar fi normal. Ar trebui să vorbească cei 
care sunt în temă. Am discutat şi cu oameni care sunt în domeniu ce s-a făcut în Bistriţa de când 
este acest director nu s-a făcut în alte oraşe din ţară, nici măcar în Bucureşti. Se bate foarte mult 
moneda pe faptul că încă nu s-a demarat acea investiţie legată de reabilitarea rețelelor de apă şi 
de transformare a centralei termice în centrală de cogenerare, să se producă şi curent electric să 
se recupereze banii curenți, să se reducă preţul energiei termice. Dânsul a vrut să facă acea 
licitaţie în luna decembrie, pe urmă a ieşit tot circul, şi la ora actuală se bate foarte mult monedă 
că nu s-a semnat acel contract, mie mi se pare absurd. Nu este normal să arunci banii oraşului, 
noi trebuia să garantăm cu veniturile oraşului pentru acea investiţie şi nu vreau să se ajungă peste 
câțiva ani să se spună că pe vremea mea, s-a făcut o prostie pentru care suferă tot oraşul. Normal 
era ca acele interese, personale până la urmă şi politice trebuiau lăsate mai deoparte, aceea 
licitaţie a fost anulată. Licitaţia se putea programa peste 30 de zile şi se putea juca cu cărțile pe 
masă şi se alegea cel mai bun dintre cei care participau la licitaţie. La ora aceasta, la Ministerul 
Lucrărilor Publice şi Amenajările Teritoriului este depus un caiet de sarcini pentru a fi vizat de 
către acest minister şi-n ideea că până la data de 15 va avea avizul, cu eventualele modificări ale 
Ministerul Lucrărilor Publice şi Amenajării Teritoriului. Dacă apare acest aviz până în această 
dată, chiar şi până în 20 mai, eu îl bag în Consiliul Local spre a fi aprobat de către Consiliul 
Local şi să facem licitaţia cât mai repede, dar în alte condiții şi de pe alte poziții. Nu vreau să 
blochez acest oraş în datorii şi pe urmă să plătească cetăţenii. Vreau să se reabiliteze rețelele de 
termoficare, vreau să se transforme centrala termică în centrala de cogenerare, dar nu vreau să fie 
înşelat cetățeanul municipiului, să i se ia banii din buzunar numai de dragul de a i se lua. 


CONCRETIZARE ŞI INFORMARE 


D.C. : Ca şi şef al executivului, pentru că Proditerm vă este direct subordonat, situația 
este firească, este la zi, este rezolvată ? 


P. P. : Situaţia este nerezolvată, la Proditerm sunt probleme deosebite şi la această oră, 


am avut o întâlnire cu sindicatul de la Proditerm, cu AGA care este formată din doi domni 
consilieri, cu Consiliul de administraţie, care la această oră are numai trei membrii din 15, restul 

şi-au dat demisia. Am avut o discuţie care a durat 3 ore şi în urma acestei discuţii am hotărât că 
ne vom întâlni din nou peste două săptămâni, să vedem ce este de făcut. Necazul este că 
sindicatul de la Proditerm, cu toată această situaţie deosebită în care se află această societate, vor 
mărire de salarii. Mi-a fost pusă o întrebare şi s-a aşteptat să dau răspuns categoric, dacă eu sunt 
de acord cu mărirea salariilor, Răspunsul meu a fost următorul, primarul, la această oră nu se mai 
poate dicta ca până în 1989, nu mai are puterea care o avea. În Legea 69 se vede foarte clar, nu 
mai poți dicta la o întreprindere sau la o firmă, să facă ceea ce vrei tu la un moment dat, dar dacă 
situația economico-financiară a acestei societăți ar permite cumva, nu eu pot să aprob mărirea de 
salarii, este de competența Consiliului de administraţie şi al AGA. Îmi pare rău, şi eu trăiesc 
aceleaşi necazuri ca toți cetăţenii şi eu am problemele mele. 


D.C. : Aveţi o imagine, care ar fi salariul mediu la Proditerm ? Pentru a ne putea da 
seama dacă este justificată această mărire de salariu. 


P. P. : Nu vă pot spune. Nu vă pot informa corect. 


INFORMARE ŞI COMENTARIU 


D.C. : Domnule primar v-aş întreba în calitatea de şef a executivului, sunteți mulțumit de 
ceea ce au hotărât consilierii locali cu privire la buget, la modul în care el a fost împărțit, aveţi 
nemulțumiri, credeţi că vă puteți descurca ? 


P. P. : Am putea vorbi mult pe această temă. Eu în momentul în care s-a discutat bugetul 
în Consiliul Local am avut o variantă, după multe discuţii, după 8 şedinţe am propus-o 
Consiliului Local. Până la urmă mulţi consilieri au dat declaraţii în presa locală, cum a fost 
domnul Chereji care a făcut un apel legat de modul în care primarul şi-a permis să structureze 
bugetul şi să propună cheltuirea banilor într-o parte şi în alta, le consider răutăți gratuite. Domnul 
îşi face campanie electorală, acelaşi lucru îl face şi în Consiliul Local, stă şi vorbeşte mult, 
vorbeşte frumos într-adevăr, dar ceea ce spune până la urmă nu este conform cu realitatea. Am 
propus o variantă, în Consiliul Local a fost discutată, nu au fost de acord cu anumite sume pe 
care le-am îndrumat eu. Eu propun, iar Consiliul Local consideră că există o variantă mai bună, 
dar vă spun că altă variantă mai bună decât cea pe care am propus-o eu nu există ( îmi apăr 
punctul de vedere ). Au fost îndrumate anumite sume în anumite locuri. De exemplu : la şcoli din 
acea sumă frumoasă de 96 miliarde de lei, eu am propus 19 miliarde şi ceva. Un domn consilier 
local înainte de Comisia de buget-finanţe a venit la mine să-mi spună că nu este de acord cu acea 
sumă, că ar trebui tăiat pentru că sunt foarte mulţi bani pentru şcoli. În şedinţa de buget şi chiar 
în Consiliul Local, când s-a propus mărirea sumei alocate învățământului, acel consilier nu şi-a 
spus părerea care mi-a spus-o mie. Sunt jocuri câteodată penibile. Sunt jocuri politice, interese 
personale, este o anormalitate, la nivel național. Ceea ce se întâmplă în Parlamentul României, se 
întâmplă şi în Consiliul Local, la o scară mai mică, dar până la urmă, în modul în care distribuie 
aceşti domni consilieri banii sunt acuzat eu, câți oameni ştiu că au mai votat şi o listă cu 
consilieri. Presupun că au ştiut că sunt două liste, poate 5000 de oameni, la Bistriţa, au ştiut că 
există şi un Consiliu Local, dar marea majoritate crede că primarul face tot ceea ce vrea. Luând 
Legea 69 şi citind atribuţiile votului, trebuie să o duc la îndeplinire pentru că aşa spune legea. 
Disputele au fost foarte aprinse în Consiliul Local. Vă dau un exemplu care pentru mine este de 
domeniul absurdului : am vrut să cumpăr o freză de asfalt pentru sectorul public, o sumă de 2,4 
miliarde lei, într-adevăr o sumă mare la prima vedere, dar preţurile care sunt la astfel de utilaje 
sunt date în mărci, ne vin foarte multe oferte în dolari sau în mărci şi schimbând în lei ies sume 
foarte mari şi municipalitatea nu-şi permite să aloce atâţia bani pentru această freză de asfalt. Cu 
toate argumentele care le-am adus nu merită ca la această oră să stea 10 oameni să sape cu 

târnăcopul, iar acea freză ar fi raşchetat asfaltul şi pe urmă s-ar fi turnat doar covorul asfaltic, ar 
fi mers mult mai repede. Dar din acei bani au putut să repartizeze Casei de Cultură 400 milioane 
lei ca să cumpărăm un pian şi putem îndruma încă 400 de milioane ca să luăm un TV, pentru că 
aşa prevăd domnii consilieri. Cam 20%, cheltuielile care sunt se datorează frezatului, cu lucrările 
care se fac în 2-3 ani, freza aceasta ar fi fost amortizată. Nu s-a vrut, ca eu să apar un om rău în 
fața cetăţenilor, că primarul nu se ocupă, că nu vrea că nu e în stare. La această oră se încearcă 
blocarea tuturor iniţiativelor pe care le am, dar îi întreb pe domnii consilieri ce inițiative au avut 
de trei ani încoace, în afară de a mă ataca şi de a nu mă sprijini aproape deloc. O singură 
inițiativă a avut domnul Cotuţiu legat de un proiect de hotărâre cu salubrizarea în oraş, s-a 
aprobat în şedinţă. În şedinţa următoare am venit cu un caiet de sarcini pentru licitaţie, cu alt 
proiect de hotărâre, a fost anulat proiectul de hotărâre a domnului Cotuţiu, inclusiv dânsul a votat 
pentru anulare. Nu este normal acest mod de conlucrare. Foarte puţini ştiu ce se întâmplă în 
Consiliul Local, co toate că şedinţele sunt publice, în afară de presă şi de încă 2-3 oameni 
interesați de un anumit proiect de hotărâre, în rest nu participă la aceste şedinţe. 


INTREBARE DE CLARIFICARE 


D.C. : Credeţi că unele nemulțumiri ale populaţiei adresate primarului, se datorează 
faptului că nu se cunoaşte această modalitate de lucru, că se hotărăşte în Consiliu şi primarul este 
executivul ? 


P. P. : Problema este că oamenii nu cunosc Legea 69/1991, este Legea Administrației 
Publice Locale. În această lege sunt stipulate obligaţiile primarului, obligaţiile Consiliului Local, 
ale prefectului, ale preşedintelui Consiliului Judeţean ş.a.m.d. Din păcate, în afara câtorva 
persoane care cunosc ceastă lege, din punctul meu de vedere, nici la nivel de funcţionari din 
Primărie nu se cunosc aceste obligaţii. Legea Administrației Publice în România este un fiasco. 
Acest lucru l-am afirmat şi la adunările generale ale Federației de municipii (municipiile din 
România sunt constituite în această organizaţie), în această federaţie municipiul Bistriţa este în 
comitetul director, din cele 11 oraşe, nu e primarul, este oraşul Bistriţa, poate se datorează că eu 
sunt primar. Am fost ales în 1996, în luna august, după ce au fost alegerile locale. Acest lucru îl 
ştiu şi străinii. Este absurd ca o şedinţă de Consiliu Local să fie condusă de un consilier, în toate 
oraşele din lumea civilizată, şedinţa de consiliu este condusă de primar, primarul care are în 
spate un număr mult mai mare de voturi raportat la orice consilier. Primarul nu are nici măcar 
drept de vot în consiliu. Mie, aceste lucruri mi se par absurde. Cei din occident au afirmat de 
foarte multe ori acest lucru. Se vrea schimbarea Legii Administrației Publice Locale, dar culmea 
este că nu se schimbă radical, ci numai cu sferturi şi jumătăţi de măsură. Am vorbit cu cineva din 
cadrul administraţiei publice, este din partea P.D.-ului, dl.Onisei, de ce nu se face o lege ca să 
nu fie nevoie să se tot schimbe şi Constituţia României. 


D.C. : Avem o altă întrebare din partea unui ascultător : “Dacă aveți un plan al 
municipiului, un plan cu dezvoltarea activităților pentru tineret, cei peste 18 ani în mod special ? 


P. P. : Îmi aduc aminte când eram şi eu de 16-17 ani, eram la Deva şi pentru prima dată 
am ascultat concertul formaţiei Phoenix, a fost un delir atunci, ceva senzaţional. Ştiu problemele 
tinerilor din Bistriţa, ştiu şi faptul că la ora aceasta sunt frecvente în mod special discotecile. Şi 
în aceste discoteci se întâmplă lucruri care nu ar trebui să se întâmple. Ştiu şi faptul că tinerii , 
când ies din discoteci, mai distrug parcul, un pom, o bancă... Din păcate, pentru tineri nu s-au 
făcut prea multe în această perioadă. Fiecare promite, dar nu prea face numic. Personal am 
încercat, anul trecut, la nivel mai modest, anul acesta încerc să fac o acțiune mai de amploare, 
este vorba de “Zilele Municipiului Bistriţa”. În această acţiune, care anul trecut a durat trei zile, 
s-a axat numai pe muzica pop-rock şi jazz, vă pot spune că suntem în tratative cu formaţii destul 

sau foarte bine cunoscute, formaţii îndrăgite de tineri. Eu nu mai am timp să ascult muzică, din 
când în când mai văd şi eu pe un post de televiziune câteva minute ceva. Vor veni, după câte 
ştiu, Holograf, Vama Veche, Timpuri Noi, Pasărea Colibri şi altele. Din păcate şi banii care-i 
solicită aceste formaţii sunt destui. 


D.C. : Chiar vreau să vă întreb datorită faptului că au fost foarte multe discuţii legate de 
această sumă de 380 milioane lei ? 


P. P. : Acestea au fost preţurile raportate la luna octombrie sau noiembrie, când am făcut 
bugetul acestui festival, cu toate că suma se ridică la vreo 500 de milioane, apoi a coborât la 380 
milioane lei, , acum datorită inflaţiei acea sumă care a fost aprobată, ar trebui să ne reducem la 
jumătatea acţiunii. Dar încercăm cu aceşti bani şi cu ajutorul sponsorilor să iasă un lucru bun. 
Vrem să facem şi parada formațiilor populare din județul Bistriţa-Năsăud, va fi şi un festival de 
folclor, în aceeaşi perioadă şi festivalul fanfarelor, invităm meşteşugari din judeţ şi din toată ţara 
românească... În rest, din păcate, nu avem activităţi care să-i facă pe tineri să facă altceva, decât 
să meargă în acele discoteci. Nu mă pot opune discotecilor, dar să se comporte frumos şi 
civilizat. 


ÎNTREBARE COMENTATIV PROVOCATOARE 


D.C. : Într-adevăr tinerii au nevoie de discoteci, dar şi de altceva, fiindcă am sesizat în 
ultima perioadă, şi nu numai în Bistriţa, la final de săptămână pentru tineri, copii sunt puţin 
elemente de a-ți petrece timpul liber într-un mod organizat undeva. Sigur dacă acele locuri s-au 
scos după 1989, şi au dorit tinerii să fie scoase, poate ar trebui să fie un loc unde tinerii să fie 
atraşi şi prinşi în unele activităţi. 

Domnule primar, avem o altă întrebare din partea domnului Avramescu George : “după 
situația drumurilor, Bistrița arată cel mai prost în ultimii 20 de ani. Mai aveţi curajul să mai 
candidaţi o dată şi dacă împreună cu domnul deputat Săndulescu mai aveţi tupeul să apăreţi în 
faţa electoratului municipiului şi judeţului ?” 


P. P. : Domnul Avramescu nu cunoaşte necazurile din oraş. Trebuie să ştie că înainte de 
1989 când s-au asfaltat drumurile în Bistriţa, pe marea majoritate a fost tras numai stratul de 
bindă, acel strat de 10-12 cm cu granule foarte mari peste care trebuia să se tragă stratul de 
uzură, care din păcate, n-a mai fost făcut, pentru că se făcea totul cu hei-rupul. Eu nu contest 
situația deplorabilă a drumurilor din Bistriţa, dar sunt curios dacă domnul Avramescu şi-a plătit 
taxele pe care le datorează statului şi oraşului, şi pe urmă am putea discuta pe această temă. 
Necazul este că sunt puțini bani, nu le putem face toate, iarna a fost foarte grea în Bistriţa, 
raportat la alte oraşe din ţară, cred că am avut una dintre cele mai grele ierni începând din 1987 
încoace. Am spus că avem un plan de reabilitare a străzilor oraşului, se va începe, astăzi este 
licitaţia şi după termenul legal de 7 zile, aşa este stipulat în lege, pentru eventualele contestaţii se 
vor încheia contractele şi să se înceapă derularea lucrărilor. Dar să facem tot oraşul anul aceasta 
sau chiar în următorii 5 ani de zile vă spun că este imposibil. Domnul Avramescu, dacă crede sau 
nu, este treaba dânsului. Dar dacă nu are cunoştinţă poate veni la Primărie sau dacă nu vrea la 
Primărie ca să mă cunoască pe mine, ar putea merge la o societate care se ocupă cu asfalturile, 
să vadă cam ce preţuri sunt la ora asta pe piaţă şi atunci dacă raportăm la veniturile oraşului, ar 
vedea chiar dacă am băga toate aceste 96 miliarde de lei, care să dea Domnul să le încasăm 
până la sfârşitul anului, nu am putea reabilita nici măcar 40% din suprafața oraşului. Reţeaua de 
drumuri, în oraşul Bistriţa, este de 158 km. 

Legat de faptul dacă voi candida sau nu, nu mă pot exprima, nu s-a pus încă problema 
candidaturilor în partidul din care fac parte, dacă vor considera că mai reprezint ceva pentru 
partid şi voi fi bun în continuare, poate voi candida, dacă va fi desemnată altă persoană eu îl voi 

susţine pe acel exponent al P.N.Ţ. Legat de domnul Săndulescu , mie îmi pare rău că acest domn 
Avramescu, nu cunoaşte ce a făcut pentru oraşul şi judeţul Bistriţa-Năsăud. E frumos să vorbeşti 
în nerecunoştinţă de cauză şi să arunci pe unul şi altul. 


TRECEREA SPRE O ALTĂ TEMĂ 


D.C. : Sunteţi vicepreşedinte al P.N.Ţ.C.D.-ului, cum aţi văzut această rupere a d-lui 
Ciorbea şi a fraților Boilă la nivel național şi dacă la Bistriţa există astfel de intervenţii în cadrul 
partidului. 


P. P. : Nu m-am aşteptat la o asemenea întrebare. Mă doare că aceşti domni s-au rupt din 
P.N.Ţ.C.D. Eu în domnul Ciorbea am avut o mare încredere. Îl cunosc din 1996 — august, când 
am avut o întâlnire la nivel de Federație de municipii şi dânsul a fost ales preşedintele acestei 
federaţii. Îmi pare rău că dl. Ciorbea a acceptat postul de prim-ministru, în conjunctura de atunci, 
motivația nu o ştiu, nu l-am întrebat niciodată. Faptul că a fost sacrificat la un moment dat, eu 
regret profund. Din punctul de vedere era unul dintre cei mai corecți şi mai cinstiți dintre 
membrii P.N.Ţ.C.D.-ului (dintre vârfuri). 

Alianța merge înainte (pentru care a fost sacrificat).Mă doare că s-a rupt de P.N.Ţ[.C.D. 
Are nişte principii, nu poate abdica de la aceste principii, bănuiesc că acestea l-au făcut să ia 
această hotărâre. 

Domnul senator Boilă, unul dintre exponenții P.N.Ţ.C.D.-ului, un om care a suferit şi 
care are principii. Faptul că acest partid va putea sau nu să acapareze o parte din electorat (în 
viitor)nu mă pot exprima, nici nu sunt în măsură să o fac, şi-au pus la punct o strategie cred, ca 
orice partid care se înfiripează acum în România. 

La Bistriţa este o dispută în cadrul P.N.Ţ.C.D.-ului, sunt în tabere. Este pentru prima dată 
când dau o astfel de declarație presei. Totodată m-am ferit de acest lucru, nu am vrut să fac 
disensiuni în cadrul partidului, eu am încercat tot timpul să merg pe calea legală stipulată în 
cadrul partidului. N-am vrut niciodată , să “scuip” pe cineva în presă , să aduc afirmaţii legate de 
o persoană sau alta. Am avut anumite principii. De partea mea încă mai sunt mulți, în special în 
Bistriţa. Am avut întâlnire în martie, cu o dispută de 11 ore, cu reprezentanții B.C.C.-ului, a fost 
domnul Ulm Spineanu şi Darde, discuțiile au început pe la ora 11.00 şi s-au terminat pe la ora 
22.00. În orice caz a fost o dispută foarte acerbă. În urma votului care a urmat acelor dispute, 
segmentul care mă susţine, în urma votului de 20-19 pentru fiecare tabără, a rămas că se va lua 
decizia finală în cadrul B.C.C.-ului. 

La ora aceasta, vă spun că acum o lună şi jumătate am fost la B.C.C., am discutat cu 
dl.Diaconescu, au fost şi domnii Galben, Țepelea, Ciumara, era încă atunci şi domnul Ciorbea, 
întreaga conducere a partidului. Ni s-a spus că se va lua în discuţie acest aspect, de la noi, în 
cadrul Juriului de onoare şi disciplină al partidului. Se va analiza problema din Bistriţa şi se 
supune B.C.C.-ului, care, tot ei vor lua decizia finală. 

Ca să avansăm discuţia, că segmentul care afinități cu mine, se va rupe de organizația 
P.N.Ţ.C.D. din Bistriţa, asta nu. Acest lucru nu a fost abordat niciodată, până acum. Sperăm ca 
să ajungem, totuşi la o înţelegere. Trebuie să se facă dreptate, pace totodată, dar pacea înseamnă 
mai întâi dreptate cei care sunt de partea mea, că doar nu sunt “buricul pământului”, suntem 
aceia care avem afinităţile de care ziceți dumneavoastră. S-ar putea aplana conflictul care există, 
la ora aceasta în Bistriţa. Dacă nu, nu ştiu ce vom face, hotărârea o vom lua după ce B.C.C.-ul va 
da soluţia finală. Printre cei care au cerut B.C:C.-ului analiza aceasta la nivel de organizaţie 
Bistriţa-Năsăud, în prima fază memoriul care l-a înaintat la Bucureşti a fost semnat de 28 de 
persoane. De la 28 la 19, care au mai rămas, cele 9 persoane ne-au tratat, în ideea că nu şi-au mai 
susținut punctul de vedere. Am tot felul de date, dar nu are rost să le expun. 

D.C. : Se ştie despre aceste frământări, presa ştie, era normal să vă întreb, fiindcă sunteți 
vicepreşedintele partidului. 


P. P. : Este prima dată când am luat această poziţie în fața presei. 


ALTĂ TEMĂ SENSIBILĂ SAU PLĂCUTĂ 


D.C. : Ce face familia inginerului Pavel Popescu, între politică şi executiv ? 


P. P. : Familia suferă, în ideea că mă văd seara târziu, câteodată nici măcar sâmbăta şi 
chiar duminica nu sunt acasă. Ajung seara acasă, în cel mai fericit caz, la ora 7.00, dar asta se 
întâmplă o dată la o lună şu jumătate. De obicei ajung pe la ora 21.00-22.00. Vă spun că 
problemele sunt mari, în timpul zilei nu reuşesc să văd şi să semnez toate adresele care ajung la 
mine. Este o muncă de uzură, care-ţi macină nervii, deosebit de grea, cine nu este în această 
postură nu realizează, şi numai după ce se termină programul din primărie (16.30) pot rezolva 
hârtii; de exemplu sunt contracte pe care nu le pot semna în ideea că au fost verificate de alții . 
Nu pot pune semnătura pe un act până nu îl citesc, nu-mi pot permite aşa ceva, nu vreau să ajung 
în altă postură. 


D.C.: Ce aţi spune acum la final, sunt convins că ascultătorii au fost pe recepție, şi am 
vrut să fim pe placul lor, am pus toate întrebările care au fost puse în direct sau în scris. Cum aţi 
concluziona această întâlnire, ce aţi dori să transmiteți bistriţenilor şi celor care ne ascultă ? 


INTERVIEVATUL DOREȘTE SĂ FACĂ 
DECLARAȚII, PUNE CHIAR ÎNTREBĂRI 


P. P. : Domnule Cosma, la întrebarea cu P.N.Ţ.C.D.-ul nu mă aşteptam, în schimb mă 
aşteptam să mă întrebaţi despre relația mea cu prefectul. 
D.C. : Care este relația primarului Pavel Popescu cu prefectul Dorin Popescu ? 


P. P. : Încep din nou cu legea 69, acolo se stipulează care sunt relaţiile dintre aceste 
instituţii Primărie-Prefectură. Aceste relații în Bistriţa, nu funcționeză, în 6 ianuarie, domnul 
Popescu după ce a fost numit prefect a atacat persoana primarului Bistriţa. Şi-a dat cu părerea. 
În cursul timpului, de când este dânsul prefect, au fost tot felul de dispute. Ajutor din partea 
prefecturii nu am primit, mi s-a spus că domnul Dan Constantinescu — deputatul de Bistriţa, o să 
facă ceva, că este şeful Comisiei de buget-finanţe al Parlamentului. Nici cea mai vagă intenţie de 
a ajuta oraşul Bistriţa. S-a acutizat foarte tare problema, în ianuarie anul acesta. Am încercat să 
rezolv problema cu pământul din Bistriţa. Am atacat problema I.A.S.-ului din Dumitra, după o 
dispută de câteva luni de zile, s-a rezolvat problema, oamenii din au fost puşi în posesie. Am 
atacat problema I.A.S. Bistriţa, după ce propunerea Comisiei municipale de fond funciar a fost 
aprobată, validată în Comisia judeţeană de fond funciar şi am primit hotărârea semnată de 
domnul prefect. Domnul prefect şi-a permis să convoace din nou, şi acest lucru s-a întâmplat de 
două ori, Comisia judeţeană de fond funciar ca să supună din nou dezbaterii acea problemă, cu 
pământul Agroindustrialei Bistriţa şi să revină asupra hotărârii. Mi s-a părut o aberaţie, la un 
moment dat, ca să oprească punerea în posesie, a trimis un ordin de sistare a punerii în posesie. 
S-a semnat şi un apel semnat de doamna Rusu Ghizela în numele a 300 de cetăţeni. M-am bătut 
tot timpul ca oamenii să-şi primească proprietățile înapoi. Mi se pare caraghios ca cineva ca pe 
vremurile de dinaintea lui 1989, să fie demolat şi să nu-şi primească pământul, iar alții să-l 
primeacsă în zona centrală a oraşului şi să-şi construiască case. De ce pe X să-l demolezi şi să-l 
muţi la bloc, iar pe Y, care avea o funcţie în partid sau la o întreprindere, îi dădeau pământ 

pentru casă în oraş. Este moral ? Eu nu am în Bistriţa nici, nici pământ. Îmi pare rău că nu am, 
dar asta este situația. Dacă eram primar acolo de unde sunt, aveam sigur. Pe mine nu mă poate 
suspecta nimeni. Unii îşi pot pune tot felul de întrebări asupra moralității mele, dar asta este 
problema lor. Nu am încercat niciodată, să duc cu “preşul” pe cineva, dacă am fost nevoit să-i 
spun că ne se poate, I-am spus direct în față. Cu toate că de multe ori mi s-a atras atenția să fiu 
altfel, să nu le mai spun oamenilor direct, pentru că o să spună că nu vreau sau că nu pot — Cum 
nu poate, este primar ?! Domnul prefect a încercat să blocheze, tot timpul, acţiunile pe care le-am 
avut. Legat de Proditerm, prefectul era în spate, la acea licitație, şi-a avut interese proprii. Dacă 
luaţi actele de control ale Corpului din Departamentul administraţiei publice şi locale, vedeţi că 
aceşti oameni cer, în urgență destituirea prefectului, luați actul Corpului de control al primului- 
ministru, în care se cere destituirea prefectului pentru încălcarea crasă a legilor statului. Nu s-a 
luat nici o măsură. Ce denotă asta ? Ori că cei de la Bucureşti sunt neputincioşi... 

Dar să revin la relația primar-prefect. 

Orice reclamaţie mi se face la Prefectură, domnul prefect, trebuie să verifice acea adresă 
şi dacă este reală să procedeze conform legii. Dar nu este normal, ca un prefect în România, să 
fie numit politic, ceea ce în ţările vestice nu se acceptă, aceştia sunt funcţionari de carieră. Încă o 
dată, Legea Administraţiei Publice din România este jalnică, este proastă. În funcţia de prefect ar 
trebui numiţi funcționari de carieră, ajunşi pe cea mai înaltă treaptă a profesiei lor după o 
experienţă de ani de zile. Nu-şi dau cu părerea de X sau Y în presa locală, pentru că sunt oameni 
care în momentul în care aud că prefectul a pornit o plângere penală împotriva primarului, unii 
abia aşteptând ca primarul să fie legat. Dar aceste lucruri, la noi, au fost pornite din răutate. La 
această oră prefectul a pornit două plângeri penale împotriva mea, care sunt soluționate de poliție 
şi s-a dispus încetarea urmăririi penale. Domnul prefect face aceste lucruri numai ca să arunce tot 
timpul în mine şi să mă scoată murdar din aceste jocuri. Şi la această oră este o plângere penală, 
dar deocamdată nu are nici o bază. Problema este că trebuie susţinută în fruntea alegătorilor. 
Campania electorală, practic, a început încă de acum, să vedeţi ce o să fie peste o jumătate de 
an... 


AMPLIFICAREA ÎNTREBĂRII DORITE 


DE INTERVIEVAT 


D.C. : Domnule primar, relația prefect-primar nu există. Care este relația primar- 
preşedinte de Consiliu Judeţean ? 


P. P. : Cu domnul Marinescu nu am avut disputele pe care le-am avut avut cu domnul 
prefect de Bistriţa-Năsăud. Cu domnul Marinescu am avut întâlniri, solicitam şi eu bani, până 
anul trecut când ne veneau banii prin Consiliul Judeţean. Domnul Marinescu, cu şarmul 
caracteristic, promitea dar nu făcea. Asta e realitatea. Deci, promitea şi nu se ţinea de cuvânt în 
totalitate. Ca să ajung la disputele la care am ajuns cu prefectul, nu. 


D.C. : Deci, relaţia dintre primar şi preşedintele Consiliului Judeţean există? 


P. P. : Da. 


FINAL DE INTERVIU 


D.C.: Vă mulțumesc că a-ți acceptat invitația noastră. V-aş propune, dacă acceptați o 
întâlnire la Radio 21, primar-prefect în intenția de a realiza o relație între vârful municipiului şi 
vârful județului. 

P. P. : Da, ar fi bine să întâmple acest lucru, eu sunt convins că nu se va realiza. 
D.C. : Deci dumneavoastră acceptaţi întâlnirea ? 


P. P. : Da, eu accept această întâlnire, dar să ştiu înainte cu o săptămână. Vă mulțumesc 
pentru invitație, mulţumesc celor care au pus întrebări, celor care au avut răbdarea să asculte, le 
doresc numai bine şi o rugăminte : să aibă mai multă dragoste faţă de oraşul lor, de a păstra 
curăţenia. 


D.C. : Se încheie aici emisiunea noastră care l-a avut ca invitat pe domnul primar, inginer 


Pavel Popescu. 
12 mai 1999 


NOTĂ: Am amplificat cu acest interviu, chiar dacă e ceva mai lung, pentru a vedea 
folosirea unui tip de interviu care atrage intervievatul şi-l face să se destăinuie, mai ales că 
persoana a refuzat din diferite motive prezenţa la un interviu în direct. De la întrebări generale 
care au vizat viața şi aspectul oraşului am mers spre concretizări şi amănunte importante din 
urbe, care m-au determinat să public interviul în presă şi în cartea mea “Viaţă visată, viață 


trăită”. 

Anexa 2 
Ghid de interviu” 


(pentru eventualul interlocutor) 


Cheile interviului: 


1. 


Recomandări generale: 

fiți pe fază; 

distilați-vă mesajul, păstrați-vă clar în minte ideile principale. Să ştiţi ce doriți să 
realizaţi şi ce vreţi să spuneți. 

Interviul bun oferă informaţie pozitivă. Reporterul îşi doreşte un interlocutor 
competent şi interesant. Interlocutorul vrea să fie interesant în timp ce îşi comunică 
mesajul. 

Anticipaţi întrebări şi pregătiți răspunsuri. Documentaţi-vă despre mediu, reporter şi 
audienţă, mult înainte de interviu. 

Păstrați-vă calmul şi concentraţi-vă chiar şi atunci când reporterul vă pune întrebări 


dificile sau sub centură. Nu fiţi arogant sau bătăios, pentru că dvs. aveţi de pierdut. 


Câteva puncte de reper: 


Inregistrare: 


— înregistraţți-vă interviurile oficiale pentru propria protecţie. Acesta este un 


mecanism de protecție pentru a riposta la jurnalist prezentarea incorectă şi inexactă a situaţiei. 


In plus, ascultați după interviu înregistrarea, pentru a vă îmbunătăți prestaţia. 


2. Pregătire: 


- informaţi-vă asupra nevoilor de relatare ale reporterului. Asiguraţi-vă că ați 


obținut dinainte parametrii interviului; 


- pregătiți trei sau patru idei pe care vreți să le precizaţi, incluzând câteva precizări 


efective despre instituție la tema interviului. Declarați-le la începutul interviului; 


- folosiţi propoziţii scurte, cu miez, în care să vă exprimaţi ideile principale, pe care 


autorul le poate uşor cita în relatare; 


” Ghidul constituie un rezultat atât al unei studieri minuţioase a literaturii de specialitate, dar rezultă şi din practica 
proprie de peste două decenii ca autor de interviuri, recomandările propuse fiind generate de o experiență trăită 
personal şi probată de realitatea pretențioasă a muncii de gazetar (D.C.). Elaborarea acestui Ghid este determinată şi 
de faptul că mulți dintre ziarişti se dedică în prezent activităţii de purtător de cuvânt, meserie care presupune 
eventuala pregătire a conducătorilor instituţiei în vederea acordării unui interviu. 

- anticipaţi întrebări dificile. Formulaţi-vă răspunsul ca declarație pozitivă, mai 


degrabă decât ca răspuns la ceea ce ar putea fi un ton negativ al întrebării; 
- adresaţi-vă audienţei-ţintă a publicaţiei. 


3. Tactică: 
- folosiţi fraze scurte. Exprimaţi-vă ideile imediat şi concis. Probabil că nu veţi avea 


timp să construiți o explicație extensivă care să se încheie cu concluzia dvs.; 


- nu fiți sclavul unei întrebări. Gândiţi-vă la întrebare şi analizaţi-i semnificația. 
Apoi construiți o punte spre prezentarea dvs., folosind expresii ca “dar să plasez asta într-o 


99; 


perspectivă” sau “să plasez asta într-un context”; 


- ascultați cu atenţie”. Nu vă fie teamă să cereți intervievatorului lămuriri, dacă nu 


întelegeti întrebarea. Puneti şi dvs. întrebări, cum ar fi “vreti să spuneţi....sau ...?”; 
5 5 5 > 5 5 > 


- liniştea este OK. Răspundeţi şi apoi opriți-vă din vorbit. Nu vă fie teamă de linişte — 
e mai bine decât să spuneți mai mult decât trebuie. Folosiţi liniştea pentru a vă aduna 


gândurile şi pentru a vă formula ideile în gând. 


4. Preluați controlul: 
a. fiți pozitiv; 
b. susțineți-vă declarațiile; 
c. fiți plin de culoare; 
d. evitați rigiditatea. 


A 


Modul de comportament şi de manifestare a atitudinii în timpul interviului 


1. Răspundeţi la întrebări, nu vă simţiți presați să răspundeţi imediat. Dacă nu 
aveţi un răspuns imediat la o întrebare, spuneți: “Voi lua legătura cu dvs. pentru un răspuns, 
la care trebuie să mă clarific în privința anumitor detalii”. Nu răspundeţi, dacă documentarea 
suplimentară poate oferi un răspuns mai complet. Urmărind o exactitate de 100 de procente, 


vă veţi spori reputaţia ca sursă demnă de încredere. 


2. Fiţi amabil, chiar dacă nu beneficiaţi de aceasta. Nu trataţi solicitările media ca fiind 
abuzive. Scopul este de a construi relații pe termen lung cu organizații de ştiri. Colaborarea 


acum înseamnă că veți mai fi solicitat ca purtător de cuvânt al domeniului. 


3. Termene — ajutaţi reporterii să respecte termenele pentru că neglijaţi să le răspundeţi 


la apeluri. Dacă vă angajați să oferiţi informaţii, respectaţi-vă rapid promisiunea. Dacă nu 

puteţi obține datele necesare pentru a da interviul, luaţi legătura cu reporterul pentru a-l 


informa. 


4. Nu vă ascundeţi, nu încercaţi să evitați întrebările. Dacă nu  răspundeţi la o 
întrebare, se poate crea impresia că ascundeți ceva. Dacă o întrebare este sensibilă, dați un 
răspuns scurt şi treceţi mai departe. Fiţi informat asupra chestiunilor majore ce vă afectează 
instituţia şi aflaţi răspunsul standard al organizaţiei înainte de a vorbi cu mass media. Învăţaţi 


să “creaţi o trecere” spre o afirmaţie pozitivă după ce aţi dat răspunsul. 


5. Exactitudine. Fiţi exact. Dacă descoperiți că informaţiile furnizate reporterului nu 
mai sunt de actualitate, sunați-l pe reporter cu date corecte. El va aprecia grija dvs. pentru 


exactitate. 


6. Răbdare. Aveţi răbdare. Nu lăsați să pară că timpul dvs. este prea valoros pentru a fi 
irosit pe mass media. Dacă sunteți ocupat când sună un reporter, oferiți-vă să sunați dvs. 


înapoi la o oră convenabilă. Apoi faceţi-o. 


7. Ranchiună. Nu ţineţi ranchiună. Dacă un reporter a scris o relatare negativă despre 
instituţia dvs., apoi un alt reporter solicită un alt interviu, nu refuzați. Obiectivul dvs. este de a 
realiza o relație profesională cu media. Nu lăsaţi acţiunile anterioare ale unui reporter să vă 


împiedice să creați relaţia. 


8. Purtător de cuvânt al întreprinderii. Comentaţi tendinţele generale din domeniu. Nu 
insistaţi să vi se garanteze că instituția dvs. va fi inclusă într-o relatare. Jurnaliştii apreciază 
ajutorul conducerii executive care sunt la curent cu tema. Este foarte probabil ca instituţia dvs. 
să primească o recunoaştere în interviu. Chiar dacă nu este aşa, dvs. şi instituția dvs. veți 


beneficia, dacă veți fi intervievat ca un lider competent în domeniu. 
9. Analogii. Analogiile sunt puternice, pline de culoare. 
10. Exemple. Susțineţi declaraţiile cu exemple dacă este posibil. 


11. Statistici. Datele statistice exacte dau viaţă informaţiilor dvs.: “Creăm 5.600 locuri de 


muncă anul acesta...” . 


12. Experiența personală. Experiența personală este credibilă şi 
importantă. “Când am venit la această instituție, am...”. — răspunsuri de acest fel vor conferi 


opiniilor expuse de Dvs. mai multă credibilitate. 
13. Opinia experților. Experții independenți pot oferi susținere tezelor dvs. 


16. Anecdote. Anecdotele / întâmplările de felul “Odată am descoperit o fraudă...” dau 


perspectivă şi sens mesajului dvs. 

17. Citate.  Citatele din specialişti notorii sporesc credibilitatea comentariilor 


dvs. 
Întrebări dificile 
a) Documentarea este sursa unor răspunsuri bune. 
b) Falsa alternativă. 


e Exemplu: “Decizia dvs. S-a bazat pe practica monopolistă sau aţi ştiut pur şi 


simplu?” 


e Soluţie: Ignorați alternativa şi concentrați-vă asupra mesajului dvs. Incercaţi să 
conduceţi intervievatorul, în loc să-l lăsaţi să vă conducă el pe dvs. “Rădăcina întrebării 


dvs. Este motivaţia ...”. 


c) Ipoteticul. 


e Exemplu: “Dacă se întâmplă .... , ce veți face?” 


e Soluţie: Evitaţi speculațiile. Canalizaţi conversaţia spre un punct pozitiv: “Nu am 


glob de cristal, însă ...”, 


d) Prefaţa încărcată. 

e Exemplu: “Compania dvs. a fost numită de sindicate ca fiind insolvabilă. Ce veţi face cu 
concedierile?” 

e Soluţie: Încercaţi că corectaţi percepţia şi apoi deplasaţi-vă spre pozitiv: “Dimpotrivă, 
noi ...”. 

e) Partea absentă. 

e Exemplu: “Cutare a declarat că organizaţia dvs. a pierdut pasul...” 

e Soluţie: Nu intraţi în dispută cu cineva care nu este prezent. În loc să comentaţi 
declarația respectivă, îndreptați-vă spre altceva: “Nu cunosc această remarcă, dar noi ...”. 

J) Inconsecvenţa. 

e Exemplu: “În 1997 spuneaţi că ....... ; acum faceţi ...? De ce această schimbare?” 

e Soluţie : Abordaţi o perspectivă istorică: “Împrejurările erau diferite în 1997, şi noi ...”. 

g) Irelevanţa. 

e Exemplu: “Ca preşedinte al companiei XYZ şi participant avid la curse, ce faceți pentru 
siguranța curselor...?” 

e Soluție: Daţi o informaţie scurtă asupra curselor şi apoi treceţi înapoi la tema majoră. 

h) Cum vi se pot atribui afirmaţii. 

e Exemplu: „V-aţi abuzat soția?” 


Răspuns: „Niciodată nu mi-am abuzat soția”. 

Titlu: „CEO declară că nu şi-a abuzat soţia”. 
e Soluţie: Nu repetaţi cuvinte incendiare pe care reporterul vi le pune în faţă, de felul: 


“Aceasta este o întrebare pe care nu o voi onora cu un răspuns”. 

Zece păcate capitale 


admise de jurnalişti la formularea întrebărilor pentru interviu: 


A Întrebări care admit răspunsuri univoce (“da” şi “nu”) 
® Propoziţii afirmative în locul celor interogative 

S% Două întrebări în cadrul unei singure întrebări 

8 Întrepuri supraîncărcate 

f Întrebările care comportă răspunsuri predeterminate 
® Comentarii şi aprecieri proprii, incluse în întrebare 
® Supoziţii şi invenţii în cadrul întrebării 

H Etichetări, admise în întrebare 

S% Exagerări în întrebare 


f Întrebări supercomplicate 


Autorul: John Savotski, jurnalist canadian 


Anexa 3 


Sursa: Mark Grigorean. Posobie po jurnalistike. — Mockva: Prava celoveka, 2007. — 


Pag. 78. 

SUMAR 


Lucrarea are ca obiect identificarea rolului şi locului interviului în valorificarea 
jurnalistică a realității la etapa actuală; determinarea dimensiunilor conceptuale ale interviului 
ziaristic, evaluat în contextul prefacerilor axiologice prin care trece comunicarea mediatică în 
perioada de tranziţie; examinarea schimbărilor de natură cantitativă şi calitativă ce au intervenit 
în evoluția interviului din presa scrisă contemporană; desemnarea tehnicilor de redactare a 
interviului, în vederea valorificării cât mai eficiente a mesajului comunicat. 

În studiu se întreprinde o examinare complexă a fenomenului interviului, fiind depistate 
tendințele evoluției genului la etapa actuală. Studiul oferă o sistematizare, definire şi analiză 
comparată integrală a interviului, reliefează locul lui în cadrul sistemului de genuri la care 
recurge jurnalismul contemporan. Interviul este examinat, pe de o parte, din perspectiva relației 
sale cu alte genuri, pe de altă parte, este evidenţiată interferența care se produce între genuri, 
imprimând noi valențe textelor jurnalistice. Dezvăluirea experienței specifice a jurnaliştilor 
oferă posibilitatea constatării unor particularități semnificative ale genului, cum ar fi pătrunderea 
masivă a elementului analitic în conținutul interviului. 

În lucrare se intervine cu precizări în tipologia actuală a interviurilor, sunt argumentate şi 
explicate apariţia formelor noi ale genului examinat. Într-o lumină nouă este prezentată corelația 
"întrebare”- răspuns”. 

Studiul însumează trei capitole: 1. Interviul — între informare şi nevoia de deliberativ; 2. 
Metode şi căi de eficientizare a corelaţiei Întrebare — răspuns; 3. Diversitatea interviurilor în 
contextul problematicii actuale a mass media. 

Autorul formulează un şir de concluzii şi recomandări, care ar conduce la punerea în 
valoare a potenţialului interviului în presa contemporană. 

Cuvinte-cheie: teoria jurnalismului, mass media, presă, presă scrisă, gen ziaristic, sistem 
de genuri publicistice, genuri informative, interviu, interviu - gen ziaristic, interviu — metodă de 
documentare, întrebare, răspuns, dialog, monolog, conversaţie, discuţie, comunicare mediatică, 
spațiu public, sector mediatic, autor, jurnalist, interlocutor, intervievat, intervievator, comunicare 
interculturală, tehnici de redactare, tipologia interviului, interviu cu subiect etnic; interviu cu 
subiect religios; interviu cu subiect feminin; interviu cu minori; interviu cu persoane cu 
handicap; interviu cu persoane inflexibile, analiză, element analitic, mesaj, discurs argumentativ, 


interacțiune comunicațională, consumator de informaţie, democratizare. 

SUMMARY 


The subject matter of the work ist o identify the role and the place of the interview in the 
action of rendering valuable the present reality from the journalistic point of view; to determine 
the conceptual dimensions of the journalistic interview, estimated in the context of the 
axiological transformations through which media communication is passing during the transition 
period; to examine, from the viewpoint of the quantity and of the quality, the changes that have 
appeared in the evolution of the interview in the contemporary written press; to designate the 
techniques for putting down an interview with an aim to render the message transmitted as 
efficient as possible. 

A complex examination of the phenomenon of interviewing is entered upon in the study, 
which identifies the trends of the evolution of this genre at present days. The study offers a 
systematization, a definition and a comprehensive compared analysis of the interview, it throws 
into relief its place within the system of genres to which contemporary journalism resorts. On 
the one hand, the interview is examined from the point of view of its relationship with other 
genres and on the other hand, the study points out the interference that takes place amongst 
genres, giving new valences to the journalistic texts. Dislosing the experience specific to 
Journalists offers the possibility of noticing some significant particularities of the genres, such as 
the massive penetration of the analytic element into the contents of the interview. 

The work includes specifications concerning the present typology of interviews and also 
the explanation and the arguments for the emergence of new forms of the examined genre. The 
‘question-answer’ correlation is presented in a new light. 

The study comprises three chaptes: I.“The Interviev between Information and the Need of 
Deliberative’; II. ‘Methods and Ways of Rendering Efficient the Ouestion-Answer Correlation’; 
III. ‘The Diversity of the Interviews in the Context of the Media’s Present Issues’. The 
author draws a series of conclusions and makes suggestions that would render valuable the 
potential of the interview in the contemporary press. 

Key words: theory of journalism, media, press, written press, journalistic genre, system 
of publicist genres, informative genres, interview, interview-journalistic genre, interview-method 
of documentation, question, answer, dialogue, monologue, conversation, discussion, media 
communication, public space, media sector, author, journalist, interlocutor, interviewed person, 
interviewing person, inter-cultural communication, drawing up technique, tipology of the 
interview, interview on an ethnic subject, interview with under age childen, interview with 
disabled people, interview with inflexible people, analysis, analytical element, message, 


argumentative speech, communicational interaction, information consumer, democration. 

KPATKOE H3J1OXEHHE 


IlpezMeToM AaHHOĂ paGoTpI BPICTyNACT HACHTAHPUKaIMA poH H Mecra HHTEpBEIO B 
OCBOCHHH peaJIbHOCTH CPEACTBAMU XypPHaJHCTHKU Ha COBPEMEHHOM 9TANC; B KOHIICIITYaJIBHOM 
OIIPEAEIICHHU XYPHaJIHCTCKOTO HHTEPBEIO, PaCCMaTpHBaeMOM B KOHTEKCTE aKCHOJOTHUCCKUX 
npeoGpa3oBaHuHii, KOTOPOIĂ NOABEPraeTcA MEAHaTUHBHaA KOMMyHUKaIIHA B IEPEXOAHBIĂ IePHOAI; 
paccMOTpeHHe KOJHUWECTBEHHEIX H KaUeCTBEHHEIX H3MEHEHHĂ KOTOpBIE IIPOH3OLIUIU B IBOIIEOLUU 
HHTEpBbIO B COBPEMEHHOH NeyaTHOÑ mpecce; OIpPeHeIleHUE TEXHOINOTHĂ HalIHCaHHA HHTEpBbIO B 
nexnax nocruxenua GOnsuei >pperruBnocru nepenaBaeMoro cooGmeHuA. 

B paGore npemmpunnMaerca KOMIIUIEKCHOE HCCIIEHOBAHHE HHTEPBEIO, C BPIABJIEHHEM 
TEHACHIMĂ  pPa3BHTHA XaHpa Ha COBPEMEHHOM orane. B HCCIIEAOBaAHHU  COZEPXUTCA 
CHCTEMaTH3al(H4, KOMNaPaTHBHOE HHTETpAJIBHOE OIIPeeJleHuHE H aHaNu3 HHTEpBbIO, BPIABIIACTCA 
ETO MECTO B CHCTEME XAHPOB HAXOJAINHECA B apceHaJle COBpPEMEHHOĂ XypHaJlucTuKu. C OAHOĂ 
CTOPOHEI, HHTEPBBIO PaCcCMaTpPHBacTCA B KOHTEKCTE CTO CBA3CIĂ C A1PyrHMU XaHpaMH, C Apyroă 
CTOPOHBI,  BBIABIIAIOTCA  30HbI  HHTEpbepeHuuu Megy  XaHpaMu,  BCIICZICTBHE Yero 
XYPHaJIHCTCKHE TEKCTEI IIPHOGpETaroT HOBBIE BO3MOXHOCTU BO3/CHCTBUA.  H3yuenue omba 
BEZYUIHX XYpPHaJHCTOB, NO3BOIIAIOT ABTOPY KOHCTATHPOBATE HEKOTOpbIe OCOGEHHOCTU XaHpa, 
Kak HanpyMep, BCe Gonee ABHOC IIPOHHKHOBEHHE B KOHTEKCTE HHTEPBBIO aHaJIHTHUCCKUX 
IIPH3HaKOB. 

B paGore npemlaraercA HOBaA THNOINOTUHA HHTEpBEIO, apPryMEHTUPyETCA INOABIJIEHHE 
HOBPIX THIIOB paccMaTpHBaeMOTO xaHpa. 

PaGora cocraBnena u3 Trpex ruas: I. VurepBero — mexny HHpopMupoBanueM H 
IIPECCUHTOM  HCCIIE/OBATEJIBCKOTO  UMHIEparuBa; lI. GDopMBI HU  METOALBI IOBBIIICHUA 
»pperruBnocru koppenanuu Bonpoc — omeem; III. PasnooGpasne HHTepBbIO B KOHTEKCTE 
AKTYyaJIBHOiĂ IpoOneMaTuKuU Macc-Memna. 

ABTOp WOpMyInupyeT Pan BEIBOAOB H PeKOMEHAanHĂ, KOTOpele NO3BONUNU C Gone 
DPPeKkTUBHOCTEIO HCNOIIP3OBATE NOTEHINHAII HHTEPBEIO B COBPEMEHHOi npecce. 

KumroueBble CJIOBa: TEOPUA XYypPHaJIHCTUKU, MacC-MEIMA, Ipecca, NUUIYyUIaA mpecca, 
TA3eTHEIĂ XaHp, CHCTEMa MYyÕJHUHCTHYECKHX XAHpPOB, HHDOpPMAQHOHHDIe KAHphI, HHTEPBEIO, 
HHTEpBbIO - ra3eTHbIÑ XaHp, HHTEPBBIO — METO J10KyMEHTHPOBaHHA, BOIIPOC, OTBET, MHAJOT, 
MOHOJIOT, KOHBepcanua, Gecena, MACKYCCHA, MEAHATHBHOE OGIIICHUE, IIyGHIHUHOE NpPOCTPaRcTBO, 
MEHMaTHBHEIIĂ CEKTOP, aBTOp, KYpHAJHCT, COGECEAHUK, HHTEPBEIOHPyEMEIĂ, MEXKYJI5TyYpHOe 
OGIIEHUE,  TEXHUKaA pegakTHpOBAHHA, THOOJOTHHA  HHTEpBEIO, 9THHYECKHÄ  HHTEpBEIO, 
PEIHATHO3HPIĂ HHTEPBBEO, TEHAICPOBCKUĂ HHTEPBEIO, HHTEPBBIO C JIHUAMU C TAHIHKANOM, AHaJIH3, 


aHaJIHTHUECKUIĂ DJICMCHT, BCT. 

